ভিচুৱেল ষ্টুডিও.নেট — বিকাশপেডিয়া\nমূল পৃষ্ঠা / শিক্ষা / ডিজিটেল সাক্ষৰতা / ইন্টাৰনেট / ভিচুৱেল ষ্টুডিও.নেট\nভিচুৱেল ষ্টূডিও.নেট হ’ল ASP ৱেব পৰিচালনাৰ বাবে এক সম্পূর্ণ উন্নত প্রয়োগকাৰী ব্যৱহাৰ সামগ্রী, যাৰ দ্বাৰা XML ৱেব চার্ভিচ, ডেক্সটপ্ প্রয়োগ কার্য, আৰু মোবাইলৰ কাম কাজ সুচাৰুপে পৰিচালনাৰ কৰিব পৰা যায়। Visual Basic .NET, Visual C++ .NET, Visual C# .NET, and Visual J# .NET এই সকলো বিলাকেই একেটা অতি ব্যৱহূত উন্নয়ন পৰিচালন পদ্ধতি ব্যৱহাৰ কৰে, যিটোয়ে ব্যৱহাৰকাৰীক সান মিহলি ভাষা ব্যৱহাৰৰ ক্ষেত্রত প্রয়োজনীয় সঁজুলি আৰু সুবিধা আগবঢ়ায়। তাৰোপৰি .নেটৰ পৰিসীমাত এই ভাষা বিলাকৰ কামৰ নিয়ন্ত্রন ক্ষমতা যথেষ্ট থাকে, যাৰ ফলত প্রধান প্রধান প্রয়োগ কুশলতাত প্রবেশ কৰিবলৈ সুবিধা পায় ফলত ASP ৱেবৰ প্রয়োগ কার্যৰ উন্নয়ন ক্রিয়াক XML ৱেব পৰিষেবাৰ কাম কাজ আৰু অধিক সহজতৰ কৰি দিয়ে।\nভিচুয়েল ষ্টূডিও.নেটৰ চাৰিটা সংস্কৰণ আছে: প্রফেচনাল, এন্টাৰপ্রাইজ ডেভলাপাৰ, এন্টাৰপ্রাইজ আৰকিটেক্ট আৰু একাডেমিক। ভিচুৱেল ষ্টুডিওৰ অর্ন্তগতত প্রধান ভাষাৰ ভিতৰত আছে Visual Basic, Visual C++, Visual C#, and Visual J# — এই বিলাকৰ প্রতিটোয়ে একোটা বেলেগ বেলেগ সংস্কৰণৰ মান নির্ণয় কৰে।\nনেট.ফ্রেমওয়ার্ক বহুবিধ ভাষৰ পৰিবেশৰ সৃষ্টি কৰে যাৰ ফলত XML ৱেব পৰিষেবা তৈয়াৰ কৰা, প্রয়োগ বিধি স্থাপন কৰা আৰু তাক চলোৱা যায়। ইয়াৰ আকৌ তিনিটা প্রধান ভাগ আছেঃ\nকমন লেঙ্গুয়েজ ৰানটাইম\nইয়াৰ নামৰ বাহিৰেও, ইয়াৰ উপাদানসমূহৰ আৰ উন্নয়নৰ ক্ষেত্রত কৰা সময়ৰ অভিজ্ঞতাৰ নিৰিখত ইয়াৰ চলাৰ সময়টোৰ এটা বিশেষ ভূমিকা আছে। যেতিয়া উপাদান বিলাক চলি থাকে, তেতিয়া মেমৰি ভাগ কৰাৰ বাবে, চলোৱাৰ ক্ষেত্রত আৰু থ্রেড আৰু প্রচেছ বিলাক বন্ধ কৰাৰ ক্ষেত্রত, লগতে নিৰাপত্তা বিষয়ক নিয়ম বিলাক আৰু লগে লগেই ইয়াৰ ওপৰত নির্ভৰশীল অন্য যি কোনো উপদান যাৰ হয়তু আন উপাদান থাকিব পাৰে সেইবিলাকৰ কামক সলাগে ইত্যাদি বিলাক কামৰ ক্ষেত্রত এই ৰান টাইম বিলাক দায়িত্বত থাকে। কামৰ অগ্রগতিৰ সময়ত, এই ৰান টাইমৰ আচৰনৰ সামান্য সলনি ঘটে, কিয়নো ইয়াৰ স্বতঃস্ফুর্ত চলন ক্ষমতা অতি বেগত ঘটে (উদাহৰন হিচাবে মেমৰি মেনেজমেন্ট)। এই ৰান টাইমে ইয়াৰ পৰিস্ফুটনৰ অভিজ্ঞতাক অতি সহজ কৰি তুলে, বিশেষকৈ COM ৰ সৈতে তুলনা কৰিব পৰা যায়, ঠিক যেনেকৈ আজিৰ যুগত হৈ থাকে। সাধাৰনতে, কিছুমান বিশেষত্ব আছে যেনে এজন ডেভেলপাৰে যেতিয়া তেওঁৰ ব্যৱসায়ক পু্নৰায় ব্যৱহাৰ যোগ্য উপাদানলৈ ৰূপান্তৰিত কৰিব খোঁজে তেতিয়া কোডৰ আয়তন বা ক্ষমতা খিনিৰ ক্ষেত্রত প্রতিফলন খিনি ভীষণ ভাবে কমি যায়।\nইউনাইটেড প্রগ্রামিং ক্লাচেছ কার্যৰ সীমাৰেখা খিনি এজন ডেভেলাপাৰক এটা একীকৰণ, বিষয় বস্তু সম্পর্কিত, ক্রমপর্যায় অৱস্থান আৰু প্রসাৰণ যোগ্য শ্রেণীৰ লাইব্রেৰী (APIs). বর্তমানে, C++ ডেভেলাপাৰচ সকলে মাইক্র’ছফট ফাউণ্ডেচন শ্রেণী আৰু জাভা ডেভেলাপাৰচ সকলে উইনড’ ফাউণ্ডেচন শ্রেণী ব্যৱহাৰ কৰে। এই কার্যসীমাটো বিসদৃশ নমুনাখিনিক একীভূত কৰে আৰু ভিচুৱেল বেচিকচ্ আৰু JScript প্রোগ্রামক শ্রেণী লাইব্রেৰীত প্রবেশ কৰায়। সকলো প্রগ্রামিং ভাষাৰ বাবে API ৰ এটা সাধাৰন ছেট তৈয়াৰ কৰি, সাধাৰণ ভাষা ৰানটাইমে, বীপৰিত মুখি ভাষাৰ প্রৱর্তন কৰিব পাৰে, সম্পূর্ণ নির্ভুলকৈ। সকলো বিলাক প্রগ্রামিং ভাষা যেনে JScript ৰ পৰা C++, লৈকে, কার্যসীমাত একেই ৰকমৰ প্রবেশ অধিকাৰ থাকে আৰু ডেভেলাপাৰচ সকল এই ক্ষেত্রত তেওঁলোকে বিচৰা মতে ভাষা পছন্দ কৰিব পাৰে।\nএএচপি.নেট এএচপি.নেট এ .নেট ফ্রেমওয়ার্ক প্রগ্রামিং শ্রেণী বিলাক তৈয়াৰ কৰে আৰু এটা ৱেব প্রয়োগকাৰী মডেল লগতে তাক নিয়ন্ত্রন কৰিব পৰা আৰু পৰিকাঠামোৰ গঠন, যিটোয়ে ইয়াক অতিশয় সহজ কৰি এটা ASP ৱেবৰ প্রয়োগ পদ্ধতি তৈয়াৰ কৰাত সহায় কৰে। এএচপি.নেটত এটা নিয়ন্ত্রন ছেট থাকে যিটোয়ে সাধাৰন HTML ব্যৱহাৰকাৰী বিষয় বস্তু বিলাকক সংক্ষিপ্ত আকাৰ দিয়ে, যেনেঃ টেক্সট বক্স, ড্রপ ডাউন মেনু ইত্যাদি। এই নিয়ন্ত্রনখিনি ৱেব ব্রাউজাৰত চলে, যিনহওক, এইটোয়ে HTML ৰ ব্যৱহাৰকাৰী সীমাৰেখাখিনিক ব্রাউজাৰলৈ পঠায়। চার্ভাৰত, কন্ট্রোলে এটা বিষয় বস্তুযুক্ত প্রগ্রামিং মডেলৰ সুসংঘবদ্ধ বিৱৰণ দিয়ে তাৰ ফলত ৱেব ডেভলাপাৰৰ সেই বিষয় বস্তুযুক্ত প্রগ্রামিং ব্যৱস্থাটোক আৰু অধিক আকর্ষণীয় কৰি তুলে। ASP.NET এ পৰিকাঠামো দিশত পৰিষেবা, যেনেঃ চেছন স্টেট মেনেজমেন্ট আৰু পুনৰায় ব্যৱহাৰযোগ্য প্রক্রিয়া, যাৰ ফলত কোড ডেভেলাপাৰ মূল্য কমাই দিয়ে আৰু প্রয়োগ পদ্ধতি বিশ্বাসযোগ্যতা বঢ়ায়। ইয়াৰ উপৰিও ASP.NET এ একে ধৰনৰ ধাৰনা ৰাখে যাতে ডেভেলাপাৰ সকলে সফট্‌ৱেৰ বিলাক এটা ধুনীয়া পৰিষেবাৰ যোগেদি আগবঢ়াব পাৰে। XML ৱেব পৰিষেবা ব্যৱহাৰ কৰি, ASP.NET নেট ডেভেলাপাৰচ সকলে তেওঁলোকৰ ব্যৱসায়ৰ যুক্তিখিনি লিখিব পাৰে আৰু ASP.NET পৰিকাঠামোৰ দ্বাৰা সেই পৰিষেবা খিনি SOAP ৰ যোগেদি আগবঢ়াব পৰা যায়।\nগুগল এডচেনচ কি? কেনেকৈ ব্যৱহাৰ কৰিব?\nফেচবুকৰ কেইটামান চৰ্টকাট ছাবি\nএটা জিমেইল একাউন্টৰ ভিতৰতে একাধিক ঠিকনা\nকম্পিউটাৰ আৰু মবাইলত অসমীয়া লিখাৰ সহজ পদ্ধতি আৰু সঁজুলি\nআপোনাৰ ফেচবুক একাউন্ট কেনেকৈ নোহোৱা (নিষ্ক্ৰিয় নহয়) কৰিব?\nঅসমীয়াৰে ব্ল'গ লিখোঁ আহক\nইউনিকʼডত অসমীয়াৰ স্থান\nইণ্টাৰনেট এক্সপ্ল'ৰাৰ 11: আজিৰ দিনৰ ৱেবৰ বাবে স্পৰ্শ ব্ৰাউজিং আৰু আগলৈ\nজিঅ'লোকেশ্বন আৰু বিং মেপ ব্যৱহাৰ কৰি অৱস্থান অৱগত এপ্প সৃষ্টি কৰা\nSharePoint 2013 API ব্যৱহাৰ কৰি SkyDrive Pro-ত প্ৰৱেশ কৰা\nSkyDrive.comৰ বাবে বিকশিত শ্বেয়াৰিং সুবিধাৱলী\nসৰল সহযোগোৰে স্কাইড্ৰাইভত তথ্য\nভিজুৱেল ষ্টুডিঅ’ ২০১২ ব্যৱহাৰ কৰি উইণ্ড’জ ষ্ট’ৰ এপ্লিকেশ্যন প্ৰস্তুত\nইণ্টাৰনেটত সাহিত্য চৰ্চা: এটি ঐতিহাসিক পৰ্যালোচনা :\nসৰ্ব শিক্ষা অভিযানৰ ৰাজ্যিক ভিত্তিক ৱেবছাইটৰ তালিকা


ডিব্ৰুগড়ৰ ষ্টেট বেংক অৱ ইণ্ডিয়াত মহিলাক যৌন উৎপীড়ন কৰাৰ অভিযোগত গ্ৰেপ্তাৰ হল ৰিতু! – News Time Assam by Pratham Khabar\nঘৰ/অপৰাধ/ডিব্ৰুগড়ৰ ষ্টেট বেংক অৱ ইণ্ডিয়াত মহিলাক যৌন উৎপীড়ন কৰাৰ অভিযোগত গ্ৰেপ্তাৰ হল ৰিতু!\nৰিতুৰ বিৰুদ্ধে মুম্বাই আৰু গুৱাহাটীতো আগতে একে ধৰণৰ ঘটনাসংঘটিত হোৱাৰ অভিযোগ উত্থাপিত হৈছে\n0 562 1 মিনিট পঢ়া\nডিব্ৰুগড় আৰক্ষীয়ে বুধবাৰে ভাৰতীয় ষ্টেট বেংকৰ ভিতৰত এগৰাকী মহিলাক যৌন উৎপীড়ন কৰাৰ অভিযোগত ৰিতু নন্দেশ্বৰ শেনছোৱাক গ্ৰেপ্তাৰ কৰে।\nআৰক্ষীৰ খবৰ অনুসৰি, ডিব্ৰুগড় আৰক্ষীয়ে গুৱাহাটী আৰক্ষীৰ সহায়ত ৰিতু নন্দেশ্বৰ শেনছোৱাক নিশাৰ চুপাৰবাছত গুৱাহাটীলৈ পলাই যাবলৈ চেষ্টা কৰি থকা অৱস্থাত গ্ৰেপ্তাৰ কৰে।\nসংবাদ মাধ্যমৰ আগত এজন আৰক্ষী বিষয়াই কয়, “আমি এএছটিচি বাছ ষ্টেণ্ডত অপৰাধীজনক শিৱসাগৰ আৰক্ষীৰ সহায়ত গ্ৰেপ্তাৰ কৰিবলৈ সক্ষম হৈছিলো। অপৰাধীজনক ৰিতু নন্দেশ্বৰ শেনছোৱা ওৰফে ৰিতু গগৈ বুলি চিনাক্ত কৰা হৈছে। প্ৰাথমিক অনুসন্ধান অনুসৰি, আমি জানিব পাৰিছিলো যে ৰিতুৰ বিৰুদ্ধে মুম্বাই আৰু গুৱাহাটীতো আগতে একে ধৰণৰ ঘটনাসংঘটিত হোৱাৰ অভিযোগ উত্থাপিত হৈছে।”\nআৰক্ষী বিষয়াজনে লগতে জনায় যে ৰিতু গগৈ শিৱসাগৰ জিলাৰ পালেঙৰ বাসিন্দা।\nইফালে, ভাৰতীয় ষ্টেট বেংক, ডিব্ৰুগড় শাখা পৰিচালনাও অপৰাধীজনৰ বিৰুদ্ধে গোচৰ ৰুজু কৰিছে, অৱশ্যে, ভুক্তভোগী মহিলাগৰাকীয়ে এতিয়ালৈকে কোনো অভিযোগ দাখিল কৰা নাই বুলি আৰক্ষী বিষয়াই জানিবলৈ দিয়ে।\nAssam Dibrugarh Police newstimeassam prathamkhabar24X7 prathamkhabartv Ritu Nondeswar Sensua Sivasagar police State Bank of India(SBI)\nভগৱানৰ দূত বলিউডৰ অভিনেতা চনু সুদৰ ঘৰত আয়কৰ বিভাগে কিয় চলালে তালাচী?\nচাঞ্চল্য! কিন্নৰে ধৰ্ষণ কৰিলে এটি ১৪ বছৰীয়া কিশোৰক, তাৰপিছত....


এন আৰ চিৰ পিছত কি ব্যৱস্থা কৰা হ’ব ‘বিদেশী’ৰ?\nনাগৰিকপঞ্জীৰ খচৰাত নাম অন্তৰ্ভুক্ত নোহোৱাসকলৰ বাবে উপলব্ধ আইনী সুবিধা কি কি? মূল তালিকা প্ৰকাশৰ পাছত এক বৃহৎ জনসমষ্টি ৰাষ্ট্ৰহীন হ’ব। এইসকলক লৈ কি কৰা যাব?\nগুৱাহাটী , September 14, 2018 5:14 pm\n‘বিদেশী’- দীৰ্ঘদিন ধৰি অসমৰ সমাজ জীৱনক পণবন্দী কৰি ৰখা এটা সমস্যা। যোৱা প্ৰায় চল্লিশটা বছৰে এই এটা সমস্যাকে অতিক্ৰম কৰি আমি আগবাঢ়ি যাব পৰা নাই। কোন বিদেশী, কোন স্বদেশী এই এটা প্ৰশ্নৰ চাকনৈয়াত আমি বছৰৰ পাছত বছৰ ঘূৰি আছোঁ। ইয়াক কেন্দ্ৰ কৰি সংঘাত, সংঘৰ্ষ; ইয়াক কেন্দ্ৰ কৰি সাম্প্ৰদায়িক মেৰু বিভাজনৰ ৰাজনীতি। ইয়াক অতিক্ৰম কৰি যোৱাটো এই মুহূৰ্তত আমাৰ বাবে আটাইতকৈ দৰকাৰী কথা। আমাৰ দৰে বহুতৰ বাবে এক সঠিক শুদ্ধ নাগৰিকপঞ্জীয়েই হ’ল এই দীৰ্ঘদিনীয়া সমস্যাৰ সমাধানৰ একমাত্ৰ পথ। আৰু অৱশেষত নাগৰিকপঞ্জীৰ সম্পূৰ্ণ খচৰা প্ৰকাশ পালে। প্ৰায় ৪০ লাখ লোকৰ নাম নাই এই পাঁচবছৰীয়া প্ৰচেষ্টাৰ অন্তত প্ৰস্তুত কৰি উলিওৱা নাগৰিকপঞ্জীত। ৪০ লাখ এক বিশাল মানুহৰ সমষ্টি। সেয়েহে স্বাভাৱিকতেই প্ৰশ্ন হয়– ইয়াৰ পাছত কি?\nযদিও উচ্চতম ন্যায়ালয়ৰ প্ৰত্যক্ষ পৰ্যবেক্ষণত অসমৰ নাগৰিকপঞ্জীৰ কাম আগবাঢ়িছিল বা আগবাঢ়ি আছে, কিন্তু ইয়াৰ আধাৰ হ’ল নাগৰিকত্ব আইন। নাগৰিকত্ব আইনৰ ১৮নং ধাৰাই দিয়া ক্ষমতাৰ প্ৰয়োগেৰে কেন্দ্ৰীয় চৰকাৰে প্ৰকাশ কৰে Citizenship (Registration of Citizens and Issue of National Identity Cards) Rules 2003 (।)\nমনত ৰখা ভাল এই অধিনিয়মে কেন্দ্ৰীয় চৰকাৰক সমগ্ৰ দেশৰ বাবে নাগৰিকপঞ্জী প্ৰস্তুত কৰাৰ ক্ষমতা প্ৰদান কৰিছে। অৰ্থাৎ নাগৰিকপঞ্জী যদিও অসমতহে আৰম্ভ হৈছে, কিন্তু ই কেৱল অসমকেন্দ্ৰিক নহয়। এক বিশেষ পৰিপ্ৰেক্ষিতত অসমত এই কাম মাত্ৰ আৰম্ভ হ’ল।\nঅধিনিয়মৰ ৪নং ধাৰাই কেন্দ্ৰীয় চৰকাৰক দেশৰ নাগৰিকৰ এক পঞ্জী প্ৰস্তুত কৰাৰ দায়িত্ব দিছে। কোৱা হৈছে– ‘The Central Govt. shall for the purpose of National Registrar of Indian Citizens cause to carry throughout the countryahouse to house enumeration for collection of specified particulars relating to each family and individual, residing inalocal area including the citizenship status’। তথ্য সংগ্ৰহৰ পাছত সেই তথ্যৰ সত্যাসত্য নিৰূপণৰ কাম কৰিব লাগে কৰ্তৃপক্ষই। সংগৃহীত তথ্যৰ সত্যাসত্য নিৰূপণৰ পাছত খচৰা প্ৰস্তুত হয় আৰু কোনো ব্যক্তিৰ নাম খচৰাত কিয় অন্তৰ্ভুক্ত নহ’ল তাৰ কাৰণ লিপিবদ্ধ কৰাটো কৰ্তৃপক্ষৰ দায়িত্ব। তাৰ পাছত আহিল দাবী আৰু অভিযোগ উত্থাপনৰ পৰ্যায়। এক মাহৰ ভিতৰত যিসকলৰ নাম খচৰাত অন্তৰ্ভুক্ত হোৱা নাই তেওঁলোকে দাবী উত্থাপন কৰিব পাৰিব। আনহাতে এনে দাবী উত্থাপন কৰিলে কৰ্তৃপক্ষই ৯০ দিনৰ ভিতৰত দাবীদাৰক শুনি সিদ্ধান্ত দিব লাগিব। অধিনিয়ম ৪(৭)(ক) অনুযায়ী এনে সিদ্ধান্তত অসন্তুষ্ট হ’লে অসন্তুষ্ট ব্যক্তিয়ে জিলা পঞ্জীয়কৰ ওচৰত আপীল কৰিব পাৰিব। আৰু জিলা পঞ্জীয়কে ৯০ দিনৰ ভিতৰত এনে আপীলৰ শুনানি লৈ সিদ্ধান্ত দিব লাগিব। স্বাভাৱিকভাৱেই ইয়াৰ পাছতো অসন্তুষ্ট ব্যক্তি (aggrieved person) উচ্চ ন্যায়ালয়লৈ যাব পাৰিব। অৰ্থাৎ নিজকে ভাৰতীয় নাগৰিক বুলি প্ৰমাণ কৰাৰ সুযোগ খচৰাত নাম নথকা ব্যক্তিয়ে পাব।\nঅত্যন্ত পৰিপক্কতাৰে অসমৰ সকলো জাতি-জনগোষ্ঠীৰ মানুহে নাগৰিকপঞ্জীক আদৰি লৈছে। সন্দেহ নাই পঞ্জীত নাম নথকা বহু লক্ষ ভাৰতীয় নাগৰিকে শংকাত ভুগিছে। এইসকলৰ নাম যাতে নাগৰিকপঞ্জীত আহে তাৰ ব্যৱস্থা কৰাটো প্ৰয়োজনীয়। সৰু-সুৰা ত্ৰুটীৰ বাবে নাগৰিকপঞ্জীত নাম অন্তৰ্ভুক্তিৰ আৱেদন অগ্ৰাহ্য কৰাটো গ্ৰহণযোগ্য নহয়। তেনেদৰে প্ৰয়োজন সাপেক্ষে চৰজমিন তদন্তৰ দ্বাৰাও কোনো প্ৰকৃত ভাৰতীয়ৰ নাম যাতে বাদ নপৰে সেয়া নিশ্চিত কৰাটো প্ৰয়োজনীয়। ৰাষ্ট্ৰীয় নাগৰিকপঞ্জী প্ৰস্তুতৰ দৰে এটা প্ৰক্ৰিয়াত ভুল-ভ্ৰান্তি থকাটো স্বাভাৱিক। প্ৰব্ৰজনকাৰীৰ বিৰুদ্ধে থকা আমাৰ বহু মানুহৰ পক্ষপাতিত্বমূল মনোভাব তথা শাসনাধিস্থ চৰকাৰৰ ৰাজনৈতিক স্বাৰ্থপূৰণৰ চেষ্টায়ো মানুহৰ নাম কৰ্তনত হয়তো ভূমিকা লৈছে।\nকিন্তু, এনে ভুলৰ বাবেই নাগৰিকপঞ্জীক নস্যাৎ কৰি দিব বিচৰা কাৰ্য মুঠেও গ্ৰহণযোগ্য হ’ব নোৱাৰে।\nঅসমৰ বাস্তৱ পৰিস্থিতিক অসমৰ বাহিৰৰ এচাম ব্যক্তিয়ে আৰু একে সময়তে ৰাজ্যখনৰ ভিতৰৰ ন্যস্ত স্বাৰ্থজড়িত এটা মহলে নাগৰিকপঞ্জীখনকেই বিশ্বাসযোগ্যতাহীন কৰাৰ বাবে অপচেষ্টাত লিপ্ত হৈছে। এই দুয়োটা মহলেই প্ৰকাৰান্তৰে বিভাজনমুখী ৰাজনীতিক সাৰপানী যোগাইছে। নাগৰিপঞ্জীৰ মূল নথিৰ প্ৰকাশলৈ অপেক্ষা নকৰি ৪০ লাখ মানুহৰ নাম খচৰাত নথকা বিষয়টোক লৈ হুলস্থূল কৰাসকল অথবা ৪০ লাখ লোকৰ সংখ্যাটো কম হোৱা বুলি আত্ৰাহী পৰাসকল কোনোটোৰেই উদ্দেশ্য সৎ নহয়।\nসংখ্যা যিমানেই নহওক এই কথাত সন্দেহ নাই যে নাগৰিকপঞ্জীৰ মূল তালিকা প্ৰকাশৰ পাছত এক বৃহৎ জনসমষ্টি ৰাষ্ট্ৰহীন হ’ব। এতিয়া কথা হ’ল এইসকলক লৈ কি কৰা যাব?\nৰাষ্ট্ৰহীন হোৱাৰ সম্ভাৱনা থকা জনসমষ্টিটোত কেইবাটাও গোট থাকিব–\nক) নাগৰিকপঞ্জীত নাম নথকা অবৈধ অনুপ্ৰৱেশকাৰী,\nখ) নাগৰিকপঞ্জীত নাম নথকা কিন্তু বৈধ অনুপ্ৰৱেশকাৰী (যিসকলক অবৈধ অনুপ্ৰৱেশকাৰীক ৭ ছেপ্টেম্বৰ, ২০১৫ৰ অধিসূচনাৰ দ্বাৰা বৈধ কৰা হ’ল),\nগ) ১৯৭১ৰ পৰা ১৯৮৭ চনৰ ভিতৰত ভাৰতত প্ৰৱেশ কৰা অবৈধ অনুপ্ৰৱেশকাৰীক সতি-সন্ততি যিবোৰে নাগৰিকত্ব আইন ১৯৫৫ৰ আধাৰত নাগৰিকত্বৰ দাবী উত্থাপন কৰিব পাৰে,\nঘ) সন্দেহজনক ভোটাৰ আখ্যা পোৱা কিন্তু বিদেশী বা নাগৰিক সেই সম্পৰ্কে চূড়ান্ত সিদ্ধান্ত নোহোৱাসকল,\nঙ) যিসকলে নাগৰিকপঞ্জীত নাম অন্তৰ্ভুক্তিৰ বাবে আবেদনেই নকৰিলে।\nউল্লেখিত প্ৰতিটো গোটক একেধৰণেৰে চাব পৰা অৱস্থাত নাই। ১ম গোটটোৰ বাদে ২য়, ৩য় অথবা ৪ৰ্থ গোটটোক বিদেশী গণ্য কৰি বহিস্কৰণৰ আজি প্ৰশ্ন নাই। শেহতীয়াকৈ বিভিন্ন অঞ্চলৰ পৰা তথ্যৰ আধাৰত ধাৰণা কৰিব পাৰিছে যে ২০১৫ চনৰ ৭ ছেপ্টেম্বৰৰ অধিসূচনাৰ আধাৰত বৈধ হৈ পৰা অবৈধ অনুপ্ৰৱেশকাৰী (২য় গোটত থকা আৰু যিসকলৰ ৯৯ শতাংশই হিন্দু বাঙালী)ৰ সংখ্যা প্ৰায় ১০ৰ পৰা ১৫ লাখৰ ভিতৰত হ’ব। বাকী (খ) আৰু (গ) গোটত থকা সকলো মুঠেই কম নহ’ব। অৰ্থাৎ আইনগতভাৱে বহিস্কৃত কৰিব পৰা বিদেশীৰ সংখ্যা হ’ব ১৫ৰ পৰা ২০ লাখ।\nবাংলাদেশৰ পৰা অহা হিন্দু বাংলাদেশীক যি যুক্তিত নাগৰিকত্ব প্ৰদানৰ চেষ্টা চলিছে অথবা বৈধ ঘোষণা কৰা হৈছে, সেই যুক্তি চৰকাৰী তথ্যই অসাৰ প্ৰমাণিত কৰিছে। সংসদত সৌ সিদিনা বিদেশ মন্ত্ৰী সুষমা স্বৰাজে দিয়া বক্তব্য অনুযায়ী বাংলাদেশত শতাংশ হিচাপে হিন্দুৰ সংখ্যা বৃদ্ধি পাইছে। তেওঁৰ তথ্য অনুযায়ীয়েই বাংলাদেশত হিন্দু নিগৃহীতও নহয়। অৰ্থাৎ নিগৃহীত হোৱাৰ যুক্তিত নাগৰিকত্ব প্ৰদানৰ চেষ্টা বৃহৎ ফাঁকি। সেয়েহে, এনেধৰণেৰে অহা লোকক নাগৰিকত্ব প্ৰদানৰ বা বৈধ বোলাৰ কোনো অৱকাশ নাই। তেওঁলোকক অবৈধ অনুপ্ৰৱেশকাৰী ৰূপেই গণ্য কৰিব লাগিব।\n১৯৭১ৰ পৰা ১৯৮৭ চনৰ ভিতৰত ভাৰতবৰ্ষত প্ৰৱেশ কৰা অবৈধ অনুপ্ৰৱেশকাৰীৰ সতি-সন্ততিৰ কি হ’ব? বিষয়টো উচ্চতম ন্যায়ালয়ৰ বিচাৰাধীন। সন্দেহ নাই, আইনমতে তেওঁলোক নাগৰিকত্বৰ যোগ্য। কিন্তু, ১৯৫৫ চনৰ আইন গৃহীত হোৱাৰ সময়ত ব্যাপক হাৰত হ’ব পৰা প্ৰব্ৰজনৰ কথা কল্পনা কৰিব পৰা হোৱা নাছিল। এখন ঠাই বা এখন দেশৰ পৰা আন ঠাই দেশলৈ হোৱা প্ৰব্ৰজন এটা স্বাভাৱিক প্ৰক্ৰিয়া। এই স্বাভাৱিক হাৰৰ প্ৰব্ৰজনৰ কথা বিবেচনা কৰি নাগৰিকত্ব আইনত জন্মসূত্ৰে নাগৰিকত্বৰ ব্যৱস্থা কৰা হৈছিল। লক্ষণীয়ভাৱে ব্যাপক হাৰত হোৱা প্ৰব্ৰজনৰ পৰিপ্ৰেক্ষিততে ১৯৮৭ চনত নাগৰিকত্ব আইনত অনা সংশোধনীৰ জৰিয়তে জন্মসূত্ৰে নাগৰিকত্বৰ বাবে পিতৃ বা মাতৃ কোনোবা এজনৰ ভাৰতীয় নাগৰিক হোৱাটো বাধ্যতামূলক কৰা হ’ল।\nভাৰতবৰ্ষৰ দৰে বিশাল ৰাষ্ট্ৰই প্ৰব্ৰজনক আৰ্থিক বোজা বুলি ভাবি নাগৰিকত্ব প্ৰদানৰ নীতিক সলনি কৰাৰ পাছত অসমৰ ওপৰত তেনে বৃহৎ সংখ্যক মানুহৰ বোজা ‘জন্মসূত্ৰে নাগৰিকত্ব’ৰ আধাৰত জাপি দিয়াটো সমীচিন হয়নে?\nসি যি নহওক, মূল কথাটো হ’ল শেহত বিদেশী পৰিগণিত হোৱা লোকৰ ক্ষেত্ৰত কি কৰা হ’ব? সমস্যাটোৰ সহজ সমাধান হ’ল নাগৰিকত্ব প্ৰদান। কিন্তু, সেয়া কৰিলে অসমৰ মানুহৰ দাবী, নাগৰিকপঞ্জী আদি সকলো অসাৰ হ’ব।\nতাৰ বাদে আমাৰ হাতত কি পথ আছে? এই পৰ্যন্ত ভাৰত চৰকাৰৰ কথা-বতৰাৰ পৰা স্পষ্ট যে বিদেশী বিতাড়নৰ বাবে কোনো পদক্ষেপ তেওঁলোকে লোৱা নাই আৰু লোৱাৰ তালতো নাই। বছৰৰ পাছত বছৰ ‘ডিটেনশ্বন কেম্প’ত ৰখাটোও সমাধান নহয়। তেনেক্ষেত্ৰত এইসকল ৰাষ্ট্ৰহীন নাগৰিকক কি কৰা হ’ব?\nবহুতেই ৰাষ্ট্ৰহীন হ’ব পৰা নাগৰিকসকলক ‘ৱৰ্ক পাৰ্মিট’ দিয়াৰ পোষকতা কৰিছে। কিন্তু ‘ৱৰ্ক পাৰ্মিট’ দিয়া ব্যক্তিসকলৰ সতি-সন্ততিৰ কি হ’ব। সংখ্যা বৃদ্ধি পাব। তেনে পৰিস্থিতিত কেৱল ‘ৱৰ্ক পাৰ্মিট’ দি ৰখাটো সমাধান হ’বনে? নে ই পুনৰ নতুন উত্তেজনা সৃষ্টিৰ কাৰক হ’ব?\nৰাষ্ট্ৰসংঘৰ ‘Convention relating to the status of stateless persons’ নামৰ এক সংস্থাই ৰাষ্ট্ৰহীন মানুহৰ বিষয়টো চোৱা-চিতা কৰে। এই সংস্থাৰ তথ্য অনুযায়ী ২০১৪ চন পৰ্যন্ত প্ৰায় ১০ লাখ মানুহ সমগ্ৰ বিশ্বজুৰি ৰাষ্ট্ৰহীন। তেনে পৰিপ্ৰেক্ষিতত যদি অসমৰ দৰে সৰু অঞ্চল এটাত প্ৰায় ২৫-৩০ লাখ মানুহ ৰাষ্ট্ৰহীন হৈ পৰে, সি আন্তঃৰাষ্ট্ৰীয় দৃষ্টিত পৰিবই। সেই ফালৰ পৰা ২৫-৩০ লাখ এক বিশাল পৰিসংখ্যা।\nৰাষ্ট্ৰসংঘৰ উক্ত সংস্থাই ৰাষ্ট্ৰহীন নাগৰিকক সকলো মানৱীয় অধিকাৰ প্ৰদানৰ পোষকতা কৰে। এজন ৰাষ্ট্ৰহীন মানুহেও যাতে মৰ্যাদা সহকাৰে জীয়াই থাকিব পাৰে তাৰে নিশ্চয়তা প্ৰদান কৰাৰ চেষ্টা কৰিছে ৰাষ্ট্ৰসংঘই উক্ত conventionৰ পৰামৰ্শাৱলীৰ দ্বাৰা। অৱশ্যে এই conventionত স্বাক্ষৰ কৰা নাই বাবে ভাৰতবৰ্ষ এই পৰামৰ্শাৱলী মতে কাম কৰাৰ বাবে দায়বদ্ধ নহয়।\nসি যি কি নহওক ৰাষ্ট্ৰহীন হ’ব পৰা মানুহখিনিৰ দিহা লগোৱাৰ লগতে অসমৰ খিলঞ্জীয়া মানুহৰ আশংকা দূৰ কৰাৰ বাবে তলৰ পদক্ষেপবোৰ প্ৰয়োজনীয় হ’ব বুলি মোৰ বিশ্বাস।\n(ক) যদিহে বিদেশীৰূপে চিহ্নিত হোৱা ব্যক্তিক তেওঁলোকৰ স্ব-গৃহলে বিতাড়িত কৰাত ৰাষ্ট্ৰ অপাৰগ তেনেক্ষেত্ৰত এইসকলে বিদেশীক দুটা ভাগত বিভক্ত কৰাটো উচিত। এনে কিছু মানুহ বিদেশীৰূপে পৰিগণিত হৈছে, যাৰ পৰিয়ালৰ আন সকলো সদস্যই নিজৰ নাগৰিকত্ব প্ৰমাণ কৰিব পাৰিছে। এনেসকল ব্যক্তিক তেওঁলোকৰ পৰিয়ালৰ লগত থকাৰ অনুমতি প্ৰদান কৰিব লাগে। পৰিয়ালৰ সংজ্ঞা এইক্ষেত্ৰত হোৱা উচিত Nuclear Family অৰ্থাৎ পিতৃ-মাতৃ আৰু অবিবাহিত সন্তান। আন সকলোকে অসমৰ বাহিৰত সংস্থাপিত কৰাৰ ব্যৱস্থা কৰিব লাগিব। আন্তৰ্জাতিক আইনেও এনে Burden sharingৰ কথা কয়। তদুপৰি ‘ঘোষিত বিদেশী’ৰ এক পঞ্জী প্ৰস্তুত কৰি সকলো মহকুমা সদৰ, জিলা সদৰত উপলব্ধ কৰিব লাগে যাতে কোনো ঘোষিত বিদেশীয়ে মাটি ক্ৰয় কৰিব নোৱাৰে।\nদ্বিতীয়তে ইতিমধ্যে ‘সন্দেহজনক নাগৰিক’ বা ‘D’ Voter ঘোষণা কৰি ৰখাসকলক নাগৰিকত্ব ন্যায়াধিকৰণত নাগৰিকত্ব প্ৰমাণৰ সুযোগ দি এই বিতৰ্কিত সমস্যাটো শেষ কৰাটো প্ৰয়োজনীয়।\nতৃতীয়তে Passport (Entry Into India) Rules, 1950 আৰু Foreigners Orderত ২০১৫ চনত অনা সংশোধনী শীঘ্ৰে বাতিল কৰিব লাগে আৰু ইয়াৰ সহায়ত কোনো অবৈধ বিদেশীক বৈধ ঘোষণা কৰিব নালাগে। সকলো অবৈধ প্ৰব্ৰজনকাৰীৰ ক্ষেত্ৰতে এই নীতি প্ৰয়োগ হ’ব লাগে।\nচতুৰ্থতে ১৯৭১ৰপৰা ১৯৮৭ চনৰ সময়ছোৱাৰ ভিতৰত ভাৰতবৰ্ষত জন্ম লোৱা বিদেশীৰ সন্তানক নাগৰিকত্ব দিয়াৰ ক্ষেত্ৰত কি সিদ্ধান্ত লোৱা হ’ব সেয়াও নিৰ্ণীত হোৱাটো দৰকাৰী। এইখিনিতে উল্লেখ কৰা ভাল যে ২০১৫ চনৰ দুয়োখন অধিসূচনা বাতিল নহ’লে হিন্দু বাংলাদেশী অনুপ্ৰৱেশকাৰীসকলৰ সতি-সন্ততিয়ে নাগৰিকত্ব পোৱাটো নিশ্চিত কিয়নো নাগৰিকত্ব আইন ১৯৫৫ৰ ৩নং ধাৰাত কোৱা হৈছে-\nExcept as provided in sub-section (2), every person born in India–\n(a) On or before 26th day of January, 1950 but before the 1st day of July, 1987,\n(b) On or after the 1st day of July, 1987, but before the commencement of Citizenship (Amendment) Act 2003 (6 of 2004) and either of whose parents isacitizen of India at the time of his birth.\n(c) On or after commencement of the citizenship (amendment) Act 2003 (6 of 2004) where\n(i) Both the parents are citizens of India or\n(ii) One of whose parents isacitizen of India\n(iii) One of whose parents isacitizen of India and other is not an illegal migrant at the time of his birth shall beacitizen of India by birth.\nপঞ্চমতে নাগৰিকত্ব নিৰ্ণিত হোৱাৰ পাছত অসমৰ খিলঞ্জীয়া মানুহৰ ৰাজনৈতিক, অৰ্থনৈতিক সুৰক্ষা নিশ্চিত কৰাৰ বাবে এক সাংবিধানিক ব্যৱস্থা গ্ৰহণ কৰিব লাগিব। ইয়াৰ অবিহনে সন্দেহ আৰু শংকাৰ ৰাজনীতিৰ অন্ত পেলোৱাটো হ’ব এক দুৰূহ কথা।\nএই পঞ্চমুখী ব্যৱস্থা গ্ৰহণৰ পাছত আমি অসমৰ মানুহেও এই সমস্যাটোৰ বন্দিত্বৰ পৰা মুক্ত হৈ ৰাজ্যখনৰ সামগ্ৰিক উন্নয়নৰ বাবে কাম কৰাটো প্ৰয়োজনীয়। Exclusion-ৰ ৰাজনীতি, সমাজনীতি পৰিহাৰ কৰি ধৰ্মীয়, ভাষিক সংকীৰ্ণতাৰ ঊৰ্ধ্বলৈ গৈ সম অধিকাৰ, সম বিকাশৰ মন্ত্ৰ আঁওৰাই এক মিশ্ৰিত সমাজ গঢ়াৰ পথত অগ্ৰসৰ হ’ব পাৰিলেহে এক সোণোৱালী ভৱিষ্যত ৰচনা কৰিব পাৰিমহঁক।\n(লেখক গুৱাহাটী উচ্চ ন্যায়ালয়ৰ অধিবক্তা। তেখেতৰ ই মে‘ইল ঠিকনা: [email protected])


পতঞ্জলিৰ যোগ-নিৰীক্ষকৰ দ্বাৰা শংকৰদেৱৰ অপমান\n, October 10, 2018 2:55 pm\nঅভিযুক্ত সতীনাথ বাৰাল।\nযোৱা ছেপ্তেম্বৰ মাহৰ শেষৰফালে দৰং জিলাৰ দুনীত অনুষ্ঠিত এক যোগ শিবিৰৰ সামৰণি অনুষ্ঠানত পতঞ্জলি যোগপীঠৰ প্ৰচাৰক আৰু বাবা ৰামদেৱৰ শিষ্য সতীনাথ বাৰালে গুৰুজনাৰ লগতে মহাপুৰুষীয়া সংস্কৃতিক লৈ কৰা উদ্ভট আৰু তিৰ্যক মন্তব্য কৰাত অসমীয়া মানুহ জঁকি উঠিছে।\nনানা ঠাইত সতীনাথ বাৰাল আৰু ৰামদেৱৰ পুত্তলিকা জ্বলিছে, বাৰালৰ বিৰুদ্ধে একাধিক থানাত গোচৰ ৰুজু হৈছে, তেওঁক অনতিপলমে গ্ৰেপ্তাৰ কৰি দৃষ্টান্তমূলক শাস্তি দিবলৈ দাবী কৰা হৈছে, পতঞ্জলিৰ সামগ্ৰী অসমত বিক্ৰী কৰাত বাধা আৰোপ কৰা হৈছে আৰু পতঞ্জলিক নিঃচৰ্ত ক্ষমা খুজিবলৈ কোৱা হৈছে।\nঅসমত বৰ্তমানৰ বৃ্হৎ ব্যৱসায়িক মুনাফা আৰু ভৱিষ্যতলৈ সি বৃ্হত্তৰ হোৱাৰ উজ্জ্বল সম্ভাৱনালৈ চাই, আৰু বাৰালৰ মন্তব্যই সেই ৰম-ৰমীয়া ব্যৱসায়িক পৰিস্থিতিত আউল লগাবৰ উপক্ৰম দেখি, পতঞ্জলিৰ সৰ্বময় কৰ্তা ৰামদেৱে দূৰদৰ্শন যোগে বাৰালৰ মন্তব্যক লৈ মাৰ্জনা বিচাৰিছে, “পূজ্য স্বামী সন্ত শংকৰদেৱজী মহাৰাজজী”ক লৈ বাৰালে কৰা এনে অভদ্ৰ আৰু মূৰ্খতাপূৰ্বক উক্তিক গৰিহণা দিছে আৰু বাৰালক পতঞ্জলিৰ পৰা বহিষ্কাৰ কৰা বুলি জনাইছে। লগতে তেওঁ কৈছে যে পতঞ্জলিৰ দ্বাৰা পূজিত অনেক গুৰুৰ মাজত “শংকৰদেৱজী মহাৰাজজী”ও এজন।\nকি কৈছিল শ্ৰী শ্ৰী সতীনাথে? সতীনাথে কৈছিল যে শংকৰদেৱ কোনো ডাঙৰ গুৰু বা পণ্ডিত নহয়, কীৰ্তন-ঘোষা, নামঘোষাত বিশেষ একো ভাল কথা নাই, অসমীয়া ভাগৱত শাস্ত্ৰখন ভুল, অসমীয়াই ঘিৰ ব্যৱহাৰ নাজানিহে নামঘৰত মিঠাতেলৰ চাকি জ্বলায় যিটো এক মূৰ্খামি বুলি ক’বলৈ শ্ৰী শ্ৰী সতীনাথ বাৰাল বাধ্য।\nএই বাৰাল বাবু আচলতে কোন? এওঁৰ ঘৰ হৈছে পশ্চিমবংগৰ পুৰুলিয়াত। পতঞ্জলি আয়ুৰ্বেদ লিমিটেডৰ যোগ প্ৰচাৰক শাখাৰ সৈতে জড়িত বাৰালে উত্তৰ-পূব ভাৰতৰ যোগ নিৰীক্ষক হিচাপে কাৰ্যনিৰ্বাহ কৰি আছিল। শ্ৰী বাৰালৰ ফে’চবুক আৰু টুইটাৰ একাউণ্টৰ স্থিৰছবি নিৰীক্ষণ কৰি ধাৰণা হয় যে বাবা ৰামদেৱৰ সৈতে তেওঁৰ নিশ্চয় একধৰণৰ ঘনিষ্ঠতা আছে, যদিও তাৰ গভীৰতা বা মাত্ৰা সম্পৰ্কে আমি জানিব পৰা অৱস্থাত নাই। কিন্তু, তেওঁৰ টুইটাৰ একাউণ্টৰ মূল স্থিৰছবিখনত তেওঁ ৰামদেৱৰ নিচেই কাষতে বহি থকালৈ চাই তেওঁলোকৰ সম্পৰ্ক বেছ ঘনিষ্ঠ যেন লাগে। যদি সেইটো হয়, তেন্তে আজি বহিষ্কৃত হ’লেও পৰিস্থিতি স্বাভাৱিক হৈ পৰিলে আৰু অসমত পতঞ্জলিৰ ওপৰলৈ নামি অহা কলীয়া ডাৱৰ আঁতৰি গ’লে বাৰালক নিশ্চয় পতঞ্জলিত আকৌ সামৰি লোৱা হ’ব আৰু ভাৰতৰ অন্য প্ৰান্তত যোগ প্ৰচাৰৰ দায়িত্ব দিয়া হ’ব।\nকিন্তু, প্ৰশ্ন উঠে বাৰালৰ এই বিতৰ্কিত মন্তব্য কি একান্তই বিচ্ছিন্ন আৰু ব্যক্তিগত? অসমৰ অসমীয়া চিন্তিত হ’ব লগাকৈ ইয়াৰ কোনো বিশেষ তাৎপৰ্য নাই? আমি ভাবোঁ, কথাটো তেনেকুৱা নহয়। অসমীয়া জাতিসত্তাক হীনবল কৰি ন্যস্তস্বাৰ্থ পূৰাব খোজা কেতবোৰ শক্তিয়ে ধাৰাবাহিকভাৱে চলাই অহা অসমীয়া-বিৰোধী এক প্ৰক্ৰিয়াৰ পৰা বাৰালৰ ঘটনা বিচ্ছিন্ন বুলি আমি নাভাবোঁ। এইখিনিতে যোৱা ফেব্ৰুৱাৰি মাহত ৰাষ্ট্ৰীয় স্বয়ংসেৱক সংঘৰ কৃষ্ণগোপালে গুৱাহাটী বিশ্ববিদ্যালয়ত দিয়া বক্তৃতাত শংকৰদেৱ বিৰচিত ‘বৰগীত’ক ‘ভজন’ আখ্যা দিয়া আৰু তেৰাৰ সৃষ্টিত অসম নহয় ভাৰতেহে ঠাই পোৱা বুলি কৰা বিতৰ্কিত মন্তব্যৰ কথা মনত পেলাব পাৰোঁ। আমি মনত পেলাব পাৰোঁ কেনেকৈ এক প্ৰভাৱশালী নেতাই মন্তব্য কৰিছিল যে পোনতে গুৰু দুজনাইহে অসমলৈ হিন্দুত্ববাদ আনিছিল। আমি চাগৈ পাহৰা নাই যে অসমৰ ইতিহাসত অনেক চিৰপূজ্য ব্যক্তিত্ব থকাৰ পিছতো কেনেকৈ দীনদয়াল উপাধ্যায়ৰ নামত কেবাখনো মহাবিদ্যালয় স্থাপন কৰা হৈছিল।\nএনে মন্তব্য আৰু ঘটনাৰ বিৰুদ্ধে অসমীয়া জাঙুৰ খাই উঠিলে ততাতৈয়াকৈ শান্তিজল ছটিয়াই দিয়া হয় সঁচা, কিন্তু ইবোৰৰ পৌনঃপুনিকতাই আমাক ভবাই তোলে। আমি নাভাবি নোৱাৰোঁ যে অসমীয়া সমাজৰ বিশেষ চৰিত্ৰ, সমাজখনে পোষণ কৰি অহা বিশেষ প্ৰমূল্য, সমাজখনৰ সমুখত আৰ্হি স্বৰূপে প্ৰতিষ্ঠিত আদৰ্শনীয় ব্যক্তিসকল আৰু সৰ্বোপৰি অসমীয়াৰ ভাষিক-সাংস্কৃতিক জাতীয়তাবাদ কেতবোৰ আন্তঃৰাষ্ট্ৰীয় আৰু ৰাষ্ট্ৰীয় শক্তিৰ দিগ্বিজয়ৰ সমুখত হেঙাৰ স্বৰূপ। এনে দুই শক্তি হৈছে দেশী-বিদেশী বৃ্হৎ ক’ৰ্প’ৰেট গোষ্ঠী (গুৰু ৰামদেৱ তাত অন্তৰ্ভুক্ত) আৰু হিন্দুত্ববাদ (গুৰু ৰামদেৱ ইয়াতো অন্তৰ্ভুক্ত)। এক শক্তিশালী অসমীয়া ভাষিক জাতীয়তাবাদে বৃ্হৎ পুঁজিৰ লুণ্ঠনকো বাধা দিব পাৰে আৰু একক হিন্দু-ভাৰতীয় জাতি-সংস্কৃতিৰ ধাৰণাকো প্ৰত্যাহ্বান জনাব পাৰে। সেয়ে প্ৰণালীবদ্ধভাৱে অসমীয়া সংস্কৃতি সহিতে অসমীয়া ভাষিক জাতীয়তাবাদক নিশকতীয়া কৰাই বিধেয়।\nসেয়ে পাৰিলে শংকৰ-মাধৱক বিকৃত কৰি হিন্দুত্ববাদী গুৰু সজোৱা হওক, নোৱাৰিলে তেওঁলোকৰ গুৰুত্ব হ্ৰাস কৰাৰ চেষ্টা কৰা হওক। প্ৰথমে আমাৰ জাতীয় গুৰু আৰু নায়কসকলৰ কাষে-পাঁজৰে দীনদয়াল উপাধ্যায়, শ্যামাপ্ৰসাদ মুখাৰ্জী, বাবা ৰামদেৱ আদি হিন্দুত্ববাদী গুৰু-নায়ক আদিক বহুৱাবৰ চেষ্টা কৰা হওক আৰু পিছলৈ সুযোগ বুজি সেইসকলহে আচল গুৰু বা নেতা আৰু আমাৰ সকল “ডাঙৰ গুৰু” বা নেতা নহয় – এনেকুৱা বাগধাৰা প্ৰতিষ্ঠা কৰি আমাৰসকলক আসনৰ পৰা উঠাই দি বাহিৰৰ সকলক ভালকৈ বহুৱাই দিব পৰা যাব। এনে প্ৰয়াস এবাৰ-দুবাৰ অসমীয়াই ব্যৰ্থ কৰিব পাৰে, কিন্তু “এবাৰত নোৱাৰিলে শতবাৰ কৰা!” বাৰম্বাৰ খুন্দা দি থাকিলে নিশ্চয় অসমীয়া হীনমন্যতাৰ চিকাৰ হ’ব আৰু এটা সময়ত প্ৰতিৰোধ শক্তি হেৰুৱাই পেলাব। প্ৰক্ৰিয়াটোক ইন্ধন যোগাবৰ বাবে অসমীয়া মাধ্যমৰ শিক্ষা আৰু শিক্ষানুষ্ঠান দুৰ্বল কৰা হওক, যাতে নতুন প্ৰজন্মৰ অসমীয়াই নিজৰ গুৰু, নেতা আদি চিনি নোপোৱা হয় আৰু আমদানিকৃত নেতা আৰু গুৰুক আঁকোৱালি লোৱাত অসুবিধা নোপোৱা হয়। আন এক ঘৃতাহুতিৰে অসমীয়াবধী বনজুই দপ-দপাই জ্বলাই দিয়া হওক আৰু সেয়া হৈছে অবৈধ হিন্দু বাংলাদেশীক নাগৰিকত্ব প্ৰদান।\nমুঠকথা, হিন্দু বাংলাদেশী আনয়ন, অসমীয়া মাধ্যম দুৰ্বলকৰণ, আমদানিকৃত হিন্দুত্ববাদী নেতা-গুৰুৰ জয়ঢোল বাদন, শংকৰ-মাধৱৰ বিৰুদ্ধাচৰণ বা বিকৃতিকৰণ বা পনীয়াকৰণ আদি ভিন ভিন পথৰ লক্ষ্য একেটাই আৰু সেয়া হৈছে অসমীয়া জাতিসত্বাৰ দুৰ্বলকৰণ আৰু তাৰদ্বাৰা অসমত বৃ্হৎ পুঁজিৰ লুণ্ঠনৰ লগতে হিন্দুত্ববাদৰো পথ সুগমকৰণ।


Oil less diet is harmful for health ডায়েট সম্পূর্ণ তেলহীন? আপোনাৰ খাদ্য সম্পূর্ণ তেলহীন নেকি? অজানিতেই ক্ষতি কৰিছে স্বাস্থ্যৰ– News18 assam\nHome » photogallery » health-well-being »Oil Less Diet: আপোনাৰ খাদ্য সম্পূর্ণ তেলহীন নেকি? অজানিতেই ক্ষতি কৰিছে স্বাস্থ্যৰ, জানক কোনবিধ খোৱাতেল বিপদমুক্ত\nOil Less Diet: আপোনাৰ খাদ্য সম্পূর্ণ তেলহীন নেকি? অজানিতেই ক্ষতি কৰিছে স্বাস্থ্যৰ, জানক কোনবিধ খোৱাতেল বিপদমুক্ত\nবহুলোকে আহাৰৰ (Oil Less Diet) পৰা তেল সম্পূৰ্ণৰূপে বাদ দিয়ে। ইয়াৰ ফল শেষলৈ বেয়াহে হয়। চিকিৎসক আৰু বিশেষজ্ঞসকলে এই বিষয়ে সতৰ্ক কৰি দিছে।\n| October 05, 2021, 12:38 IST\nউচ্চ ৰক্তচাপ বা হৃদৰোগৰ দৰে সমস্যাৰ বাবে বহুলোকে আহাৰৰ পৰা তেল (Oil Less Diet) সম্পূৰ্ণৰূপে বাদ দিয়ে। কিন্তু শৰীৰৰ বাবে শেষত ইয়াৰ ফলাফল বেয়াহে হোৱা দেখা যায়। চিকিৎসক আৰু বিশেষজ্ঞসকলেও এই বিষয়ে সতৰ্ক কৰে।\nচিকিৎসকলৰ মতে শৰীৰৰ বাবে এক নিৰ্দিষ্ট পৰিমাণৰ চৰ্বিৰ প্ৰয়োজন হয় (Oil for health)। মস্তিষ্ক, নিউৰন প্ৰণালী, স্নায়ুতন্ত্ৰকে ধৰি একাধিক শাৰীৰিক কাৰ্যৰ আঁৰৰ শক্তি হৈছে স্নেহজাতীয় পদাৰ্থ। সেয়েহে চিকিৎসকসকলে কয় যে আহাৰৰ পৰা চৰ্বি সম্পূৰ্ণৰূপে বাদ দিলে বিপদহে হ'ব পাৰে। আমাৰ সহজে ভাগৰ লাগিব আৰু আমি অসুস্থ অনুভৱ কৰিম।\nচিকিৎসকে যিটো চৰ্বি আহাৰৰ পৰা বাদ দিবলৈ পৰামৰ্শ দিয়ে সেইটো হৈছে ট্ৰেন্স ফেট (Trans Fat)। ষ্ট্ৰীট ফুড গৰম কৰি সঘনাই পৰিৱেশন কৰা হয়। ই ট্ৰেন্স ফেটৰ অন্যতম বাহক।\nচিকিৎসকসকলে পেকেটত থকা কেক, কুকিজ অধিক খাবলৈ নিষেধ কৰাৰ কাৰণ হৈছে ইয়াৰ ফলত শৰীৰত ট্ৰেন্স ফেট জমা হোৱাৰ প্ৰৱণতা বৃদ্ধি পায়।\nচিকিৎসকৰ মতে ঘৰতেই ভাল মানৰ খোৱা তেলেৰে বা ঘীউৰে ৰন্ধা খাদ্য গ্ৰহণ কৰিব লাগে। প্ৰাপ্তবয়স্ক এজন লোকে দৈনিক ২ৰ পৰা ৩ চাহ চামুচ তেল বা ঘীউ খাব পাৰে বুলি চিকিৎসকে কয়। চিকিৎসকসকলে সৰিয়হ তেল বা জলফাই তেল ব্যৱহাৰ কৰাৰ পৰামৰ্শ দিয়ে।\nচিকিৎসকৰ মতে যিকোনো ব্যক্তিয়ে পৰিমিত পৰিমাণে সৰিয়হৰ তেল খাব পাৰে। আনকি ঘৰত বনোৱা ঘীউও ট্ৰেন্স ফেট যুক্ত তেল বা ডালডাৰ সলনি ব্যৱহাৰ কৰিব পাৰে।\nআজিকালি ফুড ডায়েট অতি জনপ্ৰিয় হৈ পৰিছে। কিন্তু চিকিৎসকসকলৰ মত এই যে ইয়াৰ ফলত সাময়িকভাৱে ওজন হ্ৰাস হ'ব পাৰে কিন্তু শৰীৰৰ বাবে প্ৰকৃততে ই ভাল নহয়। সেয়েহে, চিকিৎসকে আপোনাক ট্ৰেন্স চৰ্বি মুক্ত তেলত ঘৰত বনোৱা খাদ্য গ্ৰহণ কৰিবলৈ পৰামৰ্শ দিয়ে।


বিৰাট নে ৰাহুল? ICC–এ ‘ৰজা কোহলী’ৰ সন্মানত দিয়া ছবিক লৈ টুইটাৰ দোমোজাত|twittereti-spilts-over-virat-kohlis-graphical-image-shared-by-icc-says-man-in-the-picture-looks-more-like-k-l-rahul– News18 Assam\nবিৰাট নে ৰাহুল? ICC–এ ‘ৰজা কোহলী’ৰ সন্মানত দিয়া ছবিক লৈ টুইটাৰ দোমোজাত\nএই অংকিত ছবিত বিৰাট কোহলী এখন সিংহাসনত বহি আছে, ৰজাৰ দৰে বিৰাটে পৰিধান কৰিছে ৰাজকীয় সাজ য’ত আছে আইচিচিৰ লগ’ আৰু এটা মুকুট। হাতত আছে বেট আৰু বল।\nUpdated:June 5, 2019, 5:55 PM IST\nUpdated: June 5, 2019, 5:55 PM IST\nদক্ষিণ আফ্ৰিকাৰ বিৰুদ্ধে বিশ্বকাপৰ প্ৰথমখন মেচ খেলাৰ প্ৰাকক্ষণত আইচিচিয়ে ভাৰতীয় অধিনায়কগৰাকীক কিছু সন্মান দিবৰ কাৰণে এখন বিশেষ ছবি টুইটাৰত আপলোড কৰে। ছাউথ হেম্পটনত দক্ষিণ আফ্ৰিকাৰ বিৰুদ্ধে বহু প্ৰতিক্ষিত খেলৰ পূৰ্বে কোহলীৰ এই অংকিত ছবিৰে ভাৰতীয় ক্ৰিকেট অনুৰাগীৰ মন জয় কৰাৰ চেষ্টা চলায় ICC–এ।\nএই অংকিত ছবিত বিৰাট কোহলী এখন সিংহাসনত বহি আছে, ৰজাৰ দৰে বিৰাটে পৰিধান কৰিছে ৰাজকীয় সাজ য’ত আছে আইচিচিৰ লগ’ আৰু এটা মুকুট। হাতত আছে বেট আৰু বল। গ্ৰাফিক্সৰ সহায়ত অংকন কৰা ছবিখনত ভাৰতীয় অধিনায়কজন অতি আত্মবিশ্বাসী যেন দেখা গৈছে। ছবিখনত ভাৰতীয় অধিনায়কজন যে এদিনীয়া ৰেংকিঙত এক নম্বৰ সেই কথাও সন্নিবিষ্ট কৰা হৈছে।\nছবিখনত ভাৰতে কিমানবাৰ বিশ্বকাপ জয় কৰিছে সেয়াও সন্নিবিষ্ট কৰা হৈছে। কিন্তু এই আকৰ্ষণীয় ছবিখনক লৈ দোমোজাত পৰিল ভাৰতীয় টুইটাৰিটি।\nএকাংশ অনুৰাগীয়ে আইচিচিৰ এই পদক্ষেপ আদৰণীয় বুলি অভিহিত কৰিলেও একাংশই মত প্ৰকাশ কৰিলে যে ছবিখনত বিৰাটৰ চেহেৰা সঠিক ৰূপত ফুটি উঠা নাই। কিছুমানৰ মতে বিৰাট কোহলীতকৈ ছবিত থকা ব্যক্তিজনক কে এল ৰাহুলৰ দৰেহে লাগিছে।\nKL Rahul and Virat Kohli's son?\n— Red and white in my blood. (@sabrish29) June 5, 2019


গাড়ীত উঠিলে আপোনাৰ বমি হয় নেকি? এতিয়া আৰু চিন্তা নাই, মাত্ৰ মানি চলক এই কেইটা নিয়ম! vomiting-tendency-while-seat-in-a-car-avoiding-motion-sickness-hb– News18 assam\nগাড়ীত উঠিলে আপোনাৰ বমি হয় নেকি? এতিয়া আৰু চিন্তা নাই, মাত্ৰ মানি চলক এইকেইটা নিয়ম!\nভ্ৰমণৰ সময়ত বমি হোৱা বা বমি বমি লগা ৰোগক Motion Sickness Symptoms বুলিও কোৱা হয়।বিশেষজ্ঞই কোৱা মতে, ভয়ে ভয়ে ভ্ৰমণ কৰিলেও এনে ধৰণৰ সমস্যাই দেখা দিয়ে।\nLast Updated : May 16, 2022, 17:08 IST\nগাড়ীত উঠি দীঘলীয়া ভ্ৰমণ কৰিব বহুতে নোৱাৰে। ক'ৰবালৈ ফুৰিবলৈ যাওতে গাড়ীত প্ৰায়ে তেনেকুৱা এজনক লগ পোৱা যায়, যাৰ গাড়ীত উঠিলে বমি হয় বা শৰীৰ দুৰ্বল হৈ পৰে। ভ্ৰমণৰ সময়ত বমি হোৱা বা বমি বমি লগা ৰোগক Motion Sickness Symptoms বুলিও কোৱা হয়।বিশেষজ্ঞই কোৱা মতে, ভয়ে ভয়ে ভ্ৰমণ কৰিলেও এনে ধৰণৰ সমস্যাই দেখা দিয়ে।\nসেইদৰে ভ্ৰমণৰ সময়ত বমি হোৱা লোকে কেতিয়াও খালী পেটত ভ্ৰমণ কৰিব নালাগে।\nভ্ৰমণৰ সময়ত ধপাত জাতীয় খাদ্য, মছলা জাতীয় খাদ্য গ্ৰহণ কৰিব নালাগে।


‘নিলাজ, ছেক্সুৱেল পাৰ্ভাৰ্ট’: প্ৰা. মুখ্য ন্যায়াধীশ গগৈক কটু সমালোচনা প্ৰা. ন্যায়া. কাটজুৰ\n‘নিলাজ, ছেক্সুৱেল পাৰ্ভাৰ্ট’: প্ৰা. মুখ্য ন্যায়াধীশ ৰঞ্জন গগৈক কটু সমালোচনা প্ৰা. ন্যা. কাটজুৰ\nপ্ৰাক্তন মুখ্য ন্যায়াধীশ ৰঞ্জন গগৈৰ ফাইল ছবি।\nদেশৰ প্ৰাক্তন মুখ্য ন্যায়াধীশ ৰঞ্জন গগৈয়ে ৰাজ্য সভাৰ মনোনয়ন গ্ৰহণ কৰাৰ পিছতে তেওঁক কটু ভাষাৰে সমালোচনা কৰিছে উচ্চতম ন্যায়ালয়ৰ প্ৰাক্তন ন্যায়াধীশ মাৰ্কেণ্ডেয় কাটজুৱে।\nগগৈক সমালোচনাৰ লক্ষ্যৰূপে লৈ প্ৰাক্তন ন্যায়াধীশ কাটজুৱে তেওঁক “নিলাজ, ছেক্সুৱেল পাৰ্ভাৰ্ট” বুলি অভিহিত কৰিছে।\n“মই ২০ বছৰ ধৰি অধিবক্তা আছিলো আৰু আন ২০ বছৰৰ বাবে ন্যায়াধীশ আছিলো। মই বহুতো ভাল আৰু বহু বেয়া ন্যায়াধীশক জানো। কিন্তু এই ছেক্সুৱেল পাৰ্ভাৰ্ট ৰঞ্জন গগৈৰ দৰে নিলাজ আৰু মৰ্য্যাদাহানিকৰ ন্যায়াধীশক ভাৰতীয় ন্যায় ব্যৱস্থাত মই কেতিয়াও জনা নাই। এই মানুহজনৰ নথকা ধৰণৰ অনৈতিকতা নায়েই,” কাটজুৰ টুইট।\nপ্ৰাক্তন মুখ্য ন্যায়াধীশ গগৈক ইয়াৰ পূৰ্বেও প্ৰাক্তন ন্যায়াধীশ কাটজুৱে সমালোচনা কৰিছিল।\nকাটজুৰ উপৰি আন কেইবাজনো প্ৰাক্তন ন্যায়াধীশেও প্ৰাক্তন মুখ্য ন্যায়াধীশগৰাকীয়ে ৰাজ্য সভালৈ মনোনয়ন গ্ৰহণ কৰাক লৈ সমালোচনা কৰিছে।\nউচ্চতম ন্যায়ালয়ৰ কাৰ্য্যাৱলীক লৈ আয়োজিত অগতানুগতিক সংবাদমেলত প্ৰাক্তন মুখ্য ন্যায়াধীশ গগৈৰ সৈতে উপস্থিত থকা প্ৰাক্তন ন্যায়াধীশ কুৰিয়েন যোছেফেও গগৈক সমালোচনা কৰিছে।\n“মোৰ মতে, এজন প্ৰাক্তন মুখ্য ন্যায়াধীশে ৰাজ্য সভাৰ সদস্যৰূপে মনোনয়ন গ্ৰহণ কৰাটোৱে ন্যায়পালিকাৰ স্বতন্ত্ৰতাৰ, যিটো ভাৰতৰ সংবিধানৰ এটা মৌলিক গাঁথনিও, ওপৰত সাধাৰণ লোকৰ বিশ্বাসক নিশ্চয়কৈ কঁপাই তুলিব,” তেওঁ কয়।\n২০১৮ চনৰ ১২ জানুৱাৰিত প্ৰাক্তন মুখ্য ন্যায়াধীশ গগৈ আৰু কুৰিয়েনকে ধৰি চাৰিগৰাকী ন্যায়াধীশে আয়োজন কৰা সংবাদমেলৰ প্ৰসংগও প্ৰাক্তন ন্যায়াধীশগৰাকীয়ে উল্লেখ কৰে।\nপ্ৰাক্তন মুখ্য ন্যায়াধীশ গগৈয়ে ন্যায়পালিকাৰ স্বতন্ত্ৰতা ৰক্ষাৰ বাবে সেই সময়ত সাহস দেখুৱাইছিল বুলি উল্লেখ কৰি যোছেফে কয় যে তেওঁ ন্যায়পালিকাৰ স্বতন্ত্ৰতা আৰু নিৰপেক্ষতাৰ মহৎ নীতিৰ ক্ষেত্ৰত কম্প্ৰমাইজ কৰিলে।\nপ্ৰাক্তন মুখ্য ন্যায়াধীশ গগৈয়ে ৰাজ্য সভাৰ সদস্যৰূপে শপত গ্ৰহণ কৰাৰ পিছত তেওঁ লোৱা সিদ্ধান্তৰ কাৰণ সংবাদ মাধ্যমক বিস্তাৰিতভাৱে জনাব বুলি মন্তব্য কৰিছে।\nপ্ৰাক্তন মুখ্য ন্যায়াধীশগৰাকীয়ে কিয় এই সিদ্ধান্ত গ্ৰহণ কৰিলে সেই লৈ সংবাদ মাধ্যমত কিছু বক্তব্য আগবঢ়াইছে।\n“মই ইয়াক গ্ৰহণ কৰিছো কাৰণ মোৰ এক দৃঢ় বিশ্বাস আছে যে আইনপালিকা আৰু ন্যায়পালিকাই দেশ নিৰ্মাণৰ বাবে কিছু সময়ত একেলগে কাম কৰিবই লাগিব,” তেওঁ কয়।\nৰাজ্য সভাত তেওঁৰ উপস্থিতি ন্যায়পালিকাৰ দৃষ্টিভংগী আইনপালিকাৰ সন্মুখত প্ৰদৰ্শনৰ এক সুযোগ হ’ব বুলি তেওঁ মন্তব্য কৰে।\nদেশৰ মুখ্য ন্যায়াধীশৰ আসনত বহা প্ৰথম অসমীয়াগৰাকীয়ে ২০১৯ চনৰ ১৭ নৱেম্বৰত অৱসৰ গ্ৰহণ কৰিছিল।


AGPৰ ভেটিত কঁপনি! চাহ জনগোষ্ঠীয় নেতা ৰাফেল কুজুৰৰ নেতৃত্বত শতাধিক লোকে যোগ দিলে অসম জাতীয় পৰিষদত agp-leader-rafel-kujur-joins-asom-jatiyo-porishad-tvbipul– News18 Assam\nAGPৰ ভেটিত কঁপনি! চাহ জনগোষ্ঠীৰ নেতা ৰাফেল কুজুৰৰ নেতৃত্বত শতাধিক লোকে যোগ দিলে অসম জাতীয় পৰিষদত\nUpdated:October 10, 2020, 9:49 PM IST\nসমাগত ২০২১ চনৰ অসম বিধান সভা নিৰ্বাচন। নিৰ্বাচনৰ প্ৰাকমুহূৰ্তত শাসক বিৰোধী সকলো দলতেই তীব্ৰতৰ হৈছে যোগদানৰ ৰাজনীতি\nLast Updated: October 10, 2020, 9:49 PM IST\nসমাগত ২০২১ চনৰ অসম বিধান সভা নিৰ্বাচন। নিৰ্বাচনৰ প্ৰাকমুহূৰ্তত শাসক বিৰোধী সকলো দলতেই তীব্ৰতৰ হৈছে যোগদানৰ ৰাজনীতি। পিছপৰি ৰোৱা নাই নৱ গঠিত আঞ্চলিক দল অসম জাতীয় পৰিষদো।\nশনিবাৰে অসম আদিবাসী ছাত্ৰ সন্থাৰ প্ৰাক্তন সভাপতি তথা অগপ দলৰ জ্যেষ্ঠ নেতা ৰাফেল কুজুৰে অসম জাতীয় পৰিষদ দলত আনুষ্ঠানিকভাৱে যোগদান কৰে। ৰাফেল কুজুৰৰ নেতৃত্বত প্ৰায় শতাধিক লোকে অসম জাতীয় পৰিষদত যোগদান কৰে।\nৰাফেল কুজুৰৰ মতে, আগন্তুক দিনত অগপৰ আৰু বহু জ্যেষ্ঠ নেতা আৰু কৰ্মীয়ে এজেপি দলত যোগ দিব। আগন্তুক বিধান সভা নিৰ্বাচনত এজেপিৰ টিকটত মৰাণ সমষ্টিত প্ৰতিদ্বন্দিতা কৰাৰ ইংগিত দিছে চাহ জনগোষ্ঠীৰ নেতাগৰাকীয়ে।\nইফালে নৱাগত আঞ্চলিক দলটোৱে শনিবাৰে চাৰিগৰাকী নতুন মিডিয়া পেনেলিষ্টৰ নাম ঘোষণা কৰে। AJPয়ে শনিবাৰে নতুনকৈ ঘোষণা কৰা চাৰিগৰাকী মিডিয়া পেনেলিষ্ট হ’ল- অমৃত কুমাৰ খাটনিয়াৰ, অভিজিৎ কমল ভূঞা, ত্ৰিদিপ ভাগৱতী আৰু চন্দ্ৰ প্ৰকাশ শৰ্মা\nFirst published: October 10, 2020, 9:45 PM IST


দণ্ডকাৰণ্য - অসমীয়া ৱিকিপিডিয়া\nদণ্ডকাৰণ্য হৈছে ৰামায়ণত উল্লিখিত এক ঐতিহাসিক স্থান। এই ঠাইক বৰ্তমানৰ ভাৰতৰ ছত্তীসগঢ়ৰ বাস্তাৰ ক্ষেত্ৰত অৱস্থিত এক অঞ্চলৰ সৈতে চিহ্নিত কৰা হয়। এই অঞ্চলে পশ্বিমে অবুঝমাৰ পাহাৰ আৰু পূবে পূৰ্বঘাট পৰ্বতমালাক সাঙুৰি প্ৰায় ৩৫,৬০০ বৰ্গ মাইল (৯২,২০০ বৰ্গ কি.মি.) মাটিকালি আগুৰি আছে। এই অঞ্চলত তেলেংগানা, অন্ধ্ৰপ্ৰদেশ, ছত্তীসগঢ় আৰু উৰিষ্যাৰ অংশ সন্নিৱিষ্ট। দণ্ডকাৰণ্য উত্তৰৰ পৰা দক্ষিণলৈ প্ৰায় ২০০ মাইল (৩০০ কি.মি.) আৰু পূবৰ পৰা পশ্চিমলৈ প্ৰায় ৩০০ মাইল (৫০০ কি.মি.) জুৰি বিস্তৃত। সংস্কৃত ভাষাত দণ্ডকাৰণ্যৰ অৰ্থ হৈছে শাস্তিৰ অৰণ্য। মধ্য প্ৰদেশৰ বালাঘাট জিলা আৰু মহাৰাষ্ট্ৰৰ ভাণ্ডাৰা, গণ্ডিয়া আৰু গড়চিৰ'লি জিলা প্ৰাচীন কালৰ দণ্ডকাৰণ্যৰ অন্তৰ্ভুক্ত।\nদণ্ডকাৰণ্যৰ সন্ধি ভাঙিলে দণ্ডক আৰু অৰণ্য শব্দ দুটা পোৱা যায়। দণ্ডক (সংস্কৃত: दंडक) হৈছে ৰামায়ণত উল্লেখ কৰা এখন অৰণ্যৰ নাম। এই দণ্ডকাৰণ্য (দণ্ডকৰ অৰণ্য) হৈছে ৰাক্ষস দণ্ডকৰ বাসস্থান। এয়া আছিল ৰাক্ষস জাতিৰ দুৰ্গ দণ্ড ৰাজ্যৰ অৱস্থান। ৰাৱণৰ শাসনকালত ই লংকা ৰাজ্যৰ অংগ আছিল। ৰাৱণৰ অনুগামী খৰে এই প্ৰদেশত শাসন কৰিছিল।\nহিন্দু ধৰ্মৰ পবিত্ৰ ক্ষেত্ৰ হিচাপে[সম্পাদনা কৰক]\nহিন্দু ধৰ্মত দণ্ডকাৰণ্যক পবিত্ৰ বুলি গণ্য কৰা হয় কিয়নো অঞ্চলটোৰ বহুতো বিৱৰণত প্ৰাচীন হিন্দু লোক আৰু হিন্দু দেৱতাসকলে তাত আশ্ৰয়ত লোৱা বুলি বৰ্ণনা কৰা হৈছে। দণ্ডকাৰণ্য অঞ্চল ৰামায়ণৰ ঘটনাক্ৰমৰ এক গুৰুত্বপূৰ্ণ স্থান আছিল। ভূমিৰ পৰা ৰাক্ষসক উৎখাত কৰাৰ দৈৱিক উদ্দেশ্যৰ পৰিকল্পনা ইয়াতে প্ৰস্তুত কৰা হৈছিল। ৰামায়ণৰ মতে ইয়াত বহুতো মাৰাত্মক প্ৰাণী আৰু ৰাক্ষস আছিল। নিৰ্বাসিত ব্যক্তিসকলে ইয়াত বাস কৰিছিল আৰু ঋষিসকলে বিন্ধ্য পৰ্বতমালা পাবলৈ ইয়াক অতিক্ৰম কৰিব লগা হৈছিল। ৰাম, তেওঁৰ পত্নী সীতা আৰু তেওঁৰ ভাতৃ লক্ষ্মণে চৈধ্য বছৰ বনবাসৰ প্ৰাৰম্ভিক বছৰবোৰ অঞ্চলটোৰ চাৰিওফালে ভ্ৰমি ফুৰি অতিবাহিত কৰিছিল। এই অঞ্চলটোৰ সিংহভাগ ভাৰতীয় ছত্তীশগড় ৰাজ্যত অৱস্থিত।\n↑ 1.0 1.1 "Dandakaranya". Encyclopædia Britannica Online. http://www.britannica.com/eb/article-9028691/Dandakaranya.\n↑ "In the footsteps of Rama - The Pioneer". http://www.hindunet.org/hvk/articles/0797/0036.html। আহৰণ কৰা হৈছে: 22 April 2016.\n↑ Lonely Planet India (Country Guide) (2019) 1256 pag আই.এচ.বি.এন. 1787013693, আই.এচ.বি.এন. 978-1787013698\n↑ Valmiki: Sanskrit Text and English Translation. (English translation according to M. N. Dutt, introduction by Dr. Ramashraya Sharma, 4-volume set) Parimal Publications: Delhi, 1998, আই.এচ.বি.এন. 81-7110-156-9\n↑ "Aranya Kand". Tulsi Ramayana. http://www.swargarohan.org/Ramayana/Aranya-Kand.htm। আহৰণ কৰা হৈছে: 2009-01-06.\n"https://as.wikipedia.org/w/index.php?title=দণ্ডকাৰণ্য&oldid=298527"ৰ পৰা অনা হৈছে\nএই পৃষ্ঠাখন ১৮ ছেপ্টেম্বৰ, ২০২১ তাৰিখে ১০:২৭ বজাত অন্তিম সংশোধন কৰা হৈছিল।


অনুজ ধৰ - অসমীয়া ৱিকিপিডিয়া\nঅনুজ ধৰ এগৰাকী ভাৰতীয় লেখক তথা প্ৰাক্তন সাংবাদিক। ধৰে সুভাষ চন্দ্ৰ বসুৰ মৃত্যুৰহস্য সম্পৰ্কে ভালেসংখ্যক গ্ৰন্থ ৰচনা কৰিছে। চৰকাৰী ভাষ্য অনুসৰি ১৯৪৫ চনৰ ১৮ আগষ্টত সুভাষ চন্দ্ৰ বসুৱে যাত্ৰা কৰা জাপানীজ বিমানখন টাইৱানত দুৰ্ঘটনাত পতিত হয়। ইয়াৰ বিপৰীতে ধৰৰ গ্ৰন্থসমূহৰ যুক্তি অনুসৰি সেইদিনা কোনো বিমান দুৰ্ঘটনাত পতিত হোৱা নাছিল আৰু নেতাজী ১৯৮০ ৰ সময়লৈ ফাজিয়াবাদত ’গুমনামী বাবা ভগৱানজী’ নামৰ এক সন্ন্যাসীৰূপেৰে জীৱিত আছিল। ইয়াৰোপৰি ধৰ নতুন দিল্লীত অৱস্থিত বেচৰকাৰী সংস্থা ”মিছন নেতাজী”ৰ প্ৰতিষ্ঠাপক সদস্য।\n1 ধৰৰ অনুসন্ধান\n2 প্ৰচলিত ধাৰণা\nধৰৰ অনুসন্ধান[সম্পাদনা কৰক]\nধৰৰ "মিছন নেতাজী"ৰ অনুসন্ধান অনুসৰি নেতাজীয়ে উত্তৰ প্ৰদেশত ১৯৮৫ চনলৈকে বসবাস কৰি আছিল।\nতেওঁলোকৰ তথ্য অনুসৰি ১৯৮৫ চনৰ ১৮ ছেপ্টেম্বৰত তেওঁৰ প্ৰকৃত মৃত্যুৰ দিনা উপস্থিত থকা ১৩ গৰাকী ব্যক্তিয়ে দুখ প্ৰকাশ কৰি কৈছিল, ’....ইয়াত ১৩ লাখ লোক থাকিব লাগিছিল! ("…there should have been 13 lakh people here!" )\n২০০৫ চনত টাইৱান চৰকাৰে ধৰলৈ প্ৰেৰণ কৰা এক ইমেইলত প্ৰকাশ কৰে যে ১৯৪৫ চনৰ ১৪ আগষ্টৰ পৰা ২৫ অক্টোবৰলৈ কোনো বিমান টাইৱানৰ মাটিত দুৰ্ঘটনাত পতিত হোৱাৰ কোনো তথ্য চৰকাৰৰ হাতত নাই।\nপ্ৰচলিত ধাৰণা[সম্পাদনা কৰক]\nপ্ৰচলিত ধাৰণামতে, বিমান দুৰ্ঘটনাতে বসুৰ মৃত্যু হৈছিল আৰু অন্যান্য বিকল্প ধাৰণাসমূহ উদেশ্যপ্ৰাণোদিত। অৱশ্যে ’মিছন নেতাজী’য়ে দাবী কৰে যে অনুজ ধৰৰ গৱেষণাই প্ৰমাণ কৰে যে বসুয়ে প্ৰকৃততে ছ’ভিয়েট ইউনিয়নলৈ পলায়ন কৰিবলৈ সক্ষম হৈছিল। আইনজ্ঞ মুখাৰ্জী কমিছনে এইসম্পৰ্কে কৰা অনুসন্ধানতে প্ৰকাশ পায় যে বসুৰ টাইৱানত মৃত্যু হোৱা নাছিল। কিন্তু ভাৰত চৰকাৰে এই তথ্যসমূহ গ্ৰহণ কৰিবলৈ অস্বীকাৰ কৰে।\n’No Secrets’ নামৰ গ্ৰন্থত ধৰে দাবী কৰিছে যে বসুৰ ভাতৃ শৰৎ চন্দ্ৰ বসুৱে ’The Nation’ নামৰ কাকতত লিখা এক প্ৰবন্ধ অনুসৰি ১৯৪৯ চনৰ অক্টোবৰত বসু চীনত থকা বুলি জনা যায়।\nধৰৰ ২০০৮ চনত প্ৰকাশ পোৱা ’CIA's Eye on South Asia’ নামৰ গ্ৰন্থখনত ’Central Intelligence Agency’ ভাৰত আৰু চুবুৰীয়া ৰাষ্ট্ৰসমূহৰ বিষয়ে মুকলি কৰা তথ্যসমূহ লিপিবদ্ধ কৰিছে।\nBack from Dead: Inside the Subhas Bose Mystery (2005), Manas Publications, ISBN 81-7049-237-8\nCIA's Eye on South Asia (2008), Manas Publications, ISBN 978-81-7049-346-4\nIndia's Biggest Cover-up (2012), Vitasta Publishing, ISBN 978-93-80828-69-5\nNo Secrets (2013), Vitasta Publishing, ISBN 978-93-82711-05-6\n↑ 1.0 1.1 Hugh Purcell. "Subhas Chandra Bose: The Afterlife of India’s Fascist Leader". History Today, Volume: 60 Issue: 11 2010. http://www.historytoday.com/hugh-purcell/subhas-chandra-bose-afterlife-india%E2%80%99s-fascist-leader। আহৰণ কৰা হৈছে:7November 2013.\n↑ "A Saint with no name". The Daily Star. The Daily Star. 16 January 2015. http://www.thedailystar.net/a-saint-with-no-name-60158। আহৰণ কৰা হৈছে: 31 January 2015.\n↑ Kirpal, Raman (12 July 2012). "Why Subhas Chandra Bose's death is India's 'biggest cover-up'". First Post India. http://www.firstpost.com/india/why-subhas-chandra-boses-death-is-indias-biggest-cover-up-375766.html.\n↑ 4.0 4.1 "Netaji did not die in aircrash, says web site". Rediff.com. 18 March 2006. http://www.rediff.com/news/2006/mar/17spec.htm। আহৰণ কৰা হৈছে:7November 2013.\n↑ "No crash at Taipei that killed Netaji: Taiwan govt". Outlook India.3February 2005. http://www.outlookindia.com/pti_news.asp?id=277465। আহৰণ কৰা হৈছে:7November 2013.\n↑ Bandyopādhyāẏa, Śekhara (2004), From Plassey to Partition: A History of Modern India, Orient Blackswan, ISBN 978-81-250-2596-2, http://books.google.com/books?id=0oVra0ulQ3QC, r কৰা হৈছে: 21 September 2013\n↑ Bayly, Christopher; Harper, Timothy (2007), Forgotten Wars: Freedom and Revolution in Southeast Asia, Harvard University Press, ISBN 978-0-674-02153-2, http://books.google.com/books?id=0M4Pl_VCExgC, r কৰা হৈছে: 21 September 2013\n↑ Bose, Sugata (2011), His Majesty's Opponent: Subhas Chandra Bose and India's Struggle against Empire, Harvard University Press, ISBN 978-0-674-04754-9, http://books.google.com/books?id=g-pfHRAD03AC, r কৰা হৈছে: 22 September 2013\n↑ Metcalf, Barbara D.; Metcalf, Thomas R. (2012), A Concise History of Modern India, Cambridge University Press, ISBN 978-1-107-02649-0, http://books.google.com/books?id=mjIfqyY7jlsC, r কৰা হৈছে: 21 September 2013\n↑ Wolpert, Stanley A. (2000), A New History of India, Oxford University Press, ISBN 978-0-19-512877-2, http://books.google.com/books?id=XOKxQgAACAAJ, r কৰা হৈছে:6November 2013\n↑ Wolpert, Stanley (2009), Shameful Flight: The Last Years of the British Empire in India, Oxford University Press, ISBN 978-0-19-539394-1, http://books.google.com/books?id=zuoMsBWCTBUC, r কৰা হৈছে: 21 September 2013\n↑ "Netaji's dead but didn't die in crash, says report; long live the mystery". Indian Express. http://www.indianexpress.com/news/netaji-s-dead-but-didn-t-die-in-crash-says-report--long-live-the-mystery----------------/4671/.\n↑ "The debate lives on". India Today. http://indiatoday.intoday.in/story/upa-rejects-report-on-netaji-disappearance-matters-gets-more-complex/1/181301.html.\n↑ "New book seeks to solve Netaji mystery with brother's China claim". Indian Express. 19 October 2013. http://www.indianexpress.com/news/new-book-seeks-to-solve-netaji-mystery-with-brother-s-china-claim/1184461/0। আহৰণ কৰা হৈছে:7November 2013.\n↑ Dhawan, Himanshi (1 May 2009). "Reveal names of moles in Indira cabinet: CIC to govt". Times of India. http://articles.timesofindia.indiatimes.com/2009-05-01/india/28185711_1_information-commissioner-annapurna-dixit-america-s-cia-cia-agent। আহৰণ কৰা হৈছে:7November 2013.\n↑ 17.0 17.1 "'India's biggest cover-up', book on Netaji mystery launched". The Economic Times. 17 November 2012. http://articles.economictimes.indiatimes.com/2012-11-17/news/35170866_1_netaji-mystery-anuj-dhar-air-crash। আহৰণ কৰা হৈছে:7November 2013.\n"https://as.wikipedia.org/w/index.php?title=অনুজ_ধৰ&oldid=249894"ৰ পৰা অনা হৈছে\nএই পৃষ্ঠাখন ১৯ অক্টোবৰ, ২০২০ তাৰিখে ২১:০২ বজাত অন্তিম সংশোধন কৰা হৈছিল।


Class7Assamese Chapter 1 Question Answer । তেজৰে কমলাপতি প্ৰশ্ন উত্তৰ »\nClass7Assamese Chapter 1 Question Answer । তেজৰে কমলাপতি প্ৰশ্ন উত্তৰ\nআপুনি অসমীয়া মাধ্যমৰ চৰকাৰী বিদ্যালয়ৰ Class7ৰ শিক্ষাৰ্থী নেকি বা আপুনি সপ্তম মান শ্ৰেণীৰ অসমীয়া বিষয় পঢ়াই নেকি? তেন্তে এই লিখনিয়ে আপোনাক কিছু সহায় কৰিব।\nআমি আজি Assamese Medium ত Class7Assamese Chapter 1 Question Answer আলোচনা কৰিব আহিছোঁ। Class7Assamese Chapter 1 Question Answer তথা তেজৰে কমলাপতি নামৰ কবিতা ফাকিৰ সম্পুৰ্ণ প্ৰশ্ন উত্তৰ দিবলৈ প্ৰয়াস কৰিছো। আশা কৰোঁ আপুনি এই লিখনি ভাল পাব।\nআমি ইয়াত তেজৰে কমলাপতি মূলভাৱ, চমু প্ৰশ্ন উত্তৰ, বহল প্ৰশ্ন উত্তৰ আদিৰ লগতে কিছু কিছু গুৰুত্বপূৰ্ণ Assamese Grammar ৰ প্ৰশ্ন উত্তৰ আলোচনা কৰাৰ প্ৰয়াস কৰিছো। আশা কৰোঁ আপুনি এই লিখনি পঢ়িলে Class7Assamese Chapter 1 Question Answer ৰ বাবে আন একো পঢ়াৰ প্ৰয়োজন নাই।\nতেজৰে কমলাপতি পাঠ্যপুথিৰ প্ৰশ্ন উত্তৰ। Class7Assamese Chapter 1 Question Answer\n‘খ’ ভাষা অধ্যয়ন (Assamese Grammar Class7Assamese Chapter 1)\nশেষ বাক্য হিচাপে Class7Assamese Chapter 1 Question Answer\nপ্ৰশ্ন ১। বৰগীতটো শুদ্ধ আৰু স্পষ্ট উচ্চাৰনৰে গাঁও আহা।\nউত্তৰ: এইটো নিজে নিজে চেষ্টা কৰিব লাগিব। লগতে শিক্ষক বা আন কোনোবাৰ সহায় লব পাৰিব।\nপ্ৰশ্ন ২। বৰগীতটো শুদ্ধ আৰু স্পষ্টভাৱে পঢ়া।\nউত্তৰ:এইটো নিজে নিজে চেষ্টা কৰিব লাগিব। লগতে শিক্ষক বা আন কোনোবাৰ সহায় লব পাৰিব।\nপ্রশ্ন ৩। তলৰ প্ৰশ্নসমূহৰ উত্তৰ লিখা:-\n(ক) বৰগীত ৰচনা কৰা মহাপুৰুষ দুজনৰ নাম কি?\nউত্তৰ: মহাপুৰুষ শ্ৰীমন্ত শংকৰদেৱ আৰু শ্ৰীশ্ৰীমাধবদেৱ ।\n(খ) ‘তেজৰে কমলাপতি’ নামৰ বৰগীতটোৰ ৰচক কোন?\n(গ) ‘তিমিৰ ফেৰিয়া’ কি বাজ হয়?\nউত্তৰ : ৰবিৰ কিৰণ।\n(ঘ) যশোদাই কৃষ্ণক পুৱা কিয় জগাইছিল?\nউত্তৰ : সুৰভি চৰাবলৈ যাবৰ কাৰণে৷\nপ্রশ্ন ৪৷ তলত দিয়া পদ দুশাৰীত কোনে কাক কি কৈছে, নিজৰ কথাৰে লিখা।\nনন্দ গেল বাথানে গোৱাল গেল পাল।\nসুৰভি চাৰিতে লাগে উঠৰে গোপাল।\nউত্তৰঃ মাক যশোদাই শুই থকা শিশু কৃষ্ণক কৈছে যে নন্দ বাথানলৈ, অৰ্থাৎ গৰু মই ৰখা ঠাইলৈ গ’ল, গোৱালবিলাকেও চৰাবলৈ গৰুৰ পাল লৈ গ’ল। গতিকে গোপাল তুমিও সুৰভি গাইজনীক চৰাবলৈ নিব লাগে, উঠা।\nপ্রশ্ন ৫। তলৰ শব্দবোৰৰ অৰ্থ লিখা- কমলাপতি, শতপত্র, তিমিৰ, ভ্ৰমৰ, ডাকে, ত্ৰিজগত, ব্রজবধু, ৰয়নী\nত্রিজগত স্বৰ্গ, মর্ত্য, পাতাল এই তিনি জগত\nব্রজবধু ব্রজধামৰ বোৱাৰী\nৰয়নী ৰজনী, নিশা\nপ্রশ্ন ৬। বৰগীতটোত প্ৰকাশ পোৱা পুৱাৰ প্ৰাকৃতিক দৃশ্যৰ এটি বর্ণনা দিয়া।\nউত্তৰ: বৰগীতটিত মাক যশোদাই শুই থকা শিশু শ্রীকৃষ্ণক জগাওতে ৰাতিপুৱাৰ প্ৰাকৃতিক দৃশ্যৰ বৰ্ণনা এনেদৰে দিছে ―\nআন্ধাৰ আঁতৰাই চাৰিও দিশ পোহৰাই সূৰ্যৰ কিৰণ ওলাই আহিছে। পদুম ফুল ফুলি উঠাত তাত ভোমোৰাই গুণ গুণ কৰি উৰিছে। শ্ৰীকৃষ্ণ নাম-গুণ গাই ব্রজধামৰ বোৱাৰীসকলে দধি মথিব লাগিছে। শ্ৰীকৃষ্ণৰ বন্ধু দাম-সুদাম আদি গৰখীয়াসকলে তেওঁৰ নাম ধৰি মাতিব লাগিছে। দাদাক বলৰাম ইতিমধ্যে বিছনাৰ পৰা উঠিছে। ৰজা নন্দও গৰু ৰখা ঠাইলৈ গ’ল। গোৱালবিলাকেই গৰুৰ পাল লৈ চৰাবলৈ গ’ল। শ্ৰীকৃষ্ণও সুৰৰ্ভী গাইজনী চৰাবলৈ নিব লাগে, গতিকে সোনকালে উঠিব লাগে। সোনকালে উঠি ক্ষীব-লৱণু, শিঙা, বেত, বেণু লৈ যাব লাগে বুলি যশোদাই শ্রীকৃষ্ণক কৈছে।\nপ্রশ্ন ৮। (ক) তলৰ শব্দৰ আগত ত্ৰি’ শব্দ লগাই নতুন শব্দ গঠন কৰা আৰু অৰ্থ লিখা – জগত, ভুজ, কাল, শূল, কোন, নয়ন\nউত্তৰ জগত = ত্রিগজত: স্বর্গ, মর্ত্য, পাতাল এই তিনিজগত৷\nভুজ = ত্রিভুজ : তিনিটা বহু থকা ক্ষেত্র; তিনিডাল সৰল ৰেখাৰে আগুৰা ক্ষেত্র।\nকাল = ত্ৰিকাল: ভূত, ভরিষ্যৎ আৰু বর্তমান এই তিনি কাল।\nকোন = ত্ৰিকোন: মূল তিনিটা জোং থকা এবিধ অস্ত্র।\nনয়ন = ত্রিনয়ন: তিনিটা কোন থকা ক্ষেত্র বা তিনিটা চকু থকা শিৱ।\n(খ) তলত দিয়া শব্দবোৰৰ আগত ‘বি’ পূর্ণসৰ্গ লগলগাই সেইবোৰেৰে অর্থ প্রকাশক একোটা বাক্য ৰচনা কৰা। — সুখ, দূৰ, কিৰণ, নন্দ\nউত্তৰঃ মুখ = বিমুখ : ভিক্ষাৰীক কেতিয়াও বিমুখ নকৰিবা।\nদূৰ = বিদূৰ: আত্মীয় মানুহ বিদূৰত থাকিলে বৰকৈ মনত পৰে।\nকিৰণ = বিকিৰণ: ৰাতিপুৱা সূৰ্যৰ পোহৰ চাৰিওফালে বিকিৰণ হৈছে।\nনন্দ = বিনন্দ: সদায় বিনন্দ মনেৰে থাকিব লাগে।\nপ্রশ্ন ৯। ব্রজাবলী ভাষাত লিখা বাক্য চাৰিশাৰী আধুনিক অসমীয়ালৈ ৰূপান্তৰ কৰা।\n(ক) বয়নী বিদূৰ দিশ ধৱলী বৰণ\nউত্তৰঃ (ক) এন্ধাৰ আঁতৰি গৈ চাৰিওদিশে পোহৰ হ’ল ৷\n(খ) শতপত্র বিকশিত ভ্রমৰ উপায়।\nউত্তৰঃ (খ) পদুম ফুলবোৰ ফুলি উঠাত তাত ভোমোৰাবোৰ উৰিব লাগিছে |\n(গ) দাম-সুদাম ডাকে তেৰি লৈয়া নাম\nউত্তৰঃ (গ) দাম-সুদামে তোমাৰ নাম ধৰি মাতিব লাগিছে।\n(ঘ) ক্ষীৰ লৱণু লৈয়া শিঙা, বেত,বেণু\nউত্তৰঃ (ঘ) ক্ষীৰ-লৱণু আৰু শিঙা, এচাৰি, বাঁহী লৈ সুৰৰ্ভী চৰাবলৈ যোৱা ৷\nপ্রশ্ন ১০। এটা শব্দত প্ৰকাশ কৰা –\nউত্তৰঃ গৰু বন্ধা ঠাই ― গোহালি, বাথান\nযিয়ে ৰাতি নেদেখে ― কুকুৰীকণা\nযিজনে সকলো জানে ― সর্বজান\nযি সকলোৰে মাজত প্রিয় ― জনপ্রিয়\nযাক সহজে লাভ কৰিব নোৱাৰি ― দুর্লভ\nযিজনে বিষ্ণুক উপাসনা কৰে ― বৈষ্ণৱ\nশেষ বাক্য হিচাপে কবলৈ গলে বহু কথাকে কব পাৰি, কিন্তু ইয়াত আমি এটি কথাই উল্লেখ কৰিম যে Assamese Medium ৰ শিক্ষাৰ্থী যাতে টিউচনলৈ যাব নেলাগে তাৰ বাবে এই ক্ষুদ্ৰ প্ৰয়াস।\nআমাৰ লিখনিসমূহ আনৰ সৈতে Share কৰি পঢ়িবলৈ সুযোগ কৰি দিলে আমি আৰু দুগুণ উৎসাহৰ সৈতে আপোনালোকৰ বাবে Assamese Medium Class6– Assamese Medium Class 12 ৰ সকলো সমাধান দিয়াৰ প্ৰয়াস কৰিম।\nClass7Assamese Chapter2Question Answer । কালিকা লগা পাট-কাপোৰ প্ৰশ্ন উত্তৰ\n1 thought on “Class7Assamese Chapter 1 Question Answer । তেজৰে কমলাপতি প্ৰশ্ন উত্তৰ”\nPingback: Class7Assamese Chapter2Question Answer । কালিকা লগা পাট-কাপোৰ প্ৰশ্ন উত্তৰ » Assamese Medium


আছুক প্ৰত্যাহ্বান! অগপই জন্ম দিলে নতুন ছাত্ৰ সংগঠন|asom-gana-porixod-form-a-new-student-group-named-as-axom-satro-porixod– News18 Assam\nআছুক প্ৰত্যাহ্বান! অগপই জন্ম দিলে নতুন ছাত্ৰ সংগঠন\nUpdated:October 31, 2019, 9:13 PM IST\nবিজেপিৰ ABVP, কংগ্ৰেছৰ NSUIৰ দৰে অগপৰো হ'ল নিজা ছাত্ৰ সংগঠন ৷ বিজেপিৰ উত্থানত ABVPৰ যি অৰিহনা তাক নুই নকৰি অসম গণ পৰিষদে খুলিলে ছাত্ৰ সংগঠন\nLast Updated: October 31, 2019, 9:13 PM IST\nৰাজু বৰুৱা: সদৌ অসম ছাত্ৰ সন্থাৰ পৰাই জন্ম হৈছিল ৰাজ্যৰ প্ৰধান আঞ্চলিক দল অসম গণ পৰিষদ ৷ পিছে সদৌ অসম ছাত্ৰ সন্থাৰে অহা বৃহৎ ব্যৱধানৰ পিছত অসম গণ পৰিষদে গঠন কৰিলে নতুন ছাত্ৰ সংগঠন ৷ সাধাৰণ পৰিষদৰ বৈঠকতে অগপই গঠন কৰিলে 'অসম ছাত্ৰ পৰিষদ' লগতে সংশোধন ঘটালে সংবিধানৰো ৷ সদৌ অসম ছাত্ৰ সন্থাৰ পৰা জন্ম লাভ কৰা ৰাজ্যৰ প্ৰধান আঞ্চলিক দল অসম গণ পৰিষদে দুবাৰকৈ দিছপুৰৰ মচনদ দখল কৰা অগপৰ উত্থান পতনৰ সাক্ষী হৈছিল সদৌ অসম ছাত্ৰ সন্থা ৷ সময় এতিয়া সলনি হ'ল দেশৰ অধিকাংশ ৰাজনৈতিক দলৰ ছাত্ৰ সংগঠন থকাৰ দৰে অগপৰো হ'ল ছাত্ৰ সংগঠন ৷\nবিজেপিৰ ABVP, কংগ্ৰেছৰ NSUIৰ দৰে অগপৰো হ'ল নিজা ছাত্ৰ সংগঠন ৷ বিজেপিৰ উত্থানত ABVPৰ যি অৰিহনা তাক নুই নকৰি অসম গণ পৰিষদে খুলিলে ছাত্ৰ সংগঠন ৷ নাম দিলে অসম ছাত্ৰ পৰিষদ ৷ বিদ্যালয়,মহাবিদ্যালয়,বিশ্ববিদ্যালয় বা আন শিক্ষানুষ্ঠানত অধ্যয়নৰত ছাত্ৰ ছাত্ৰীক লক্ষ্য কৰি অগপই গঠন কৰিলে ছাত্ৰ সংগঠন 'অসম ছাত্ৰ পৰিষদ' ৷\nবৃহস্পতিবাৰে আঞ্চলিক দলটোৰ আমবাৰীস্থিত কাৰ্যালয়ত অনুষ্ঠিত সাধাৰণ পৰিষদৰ বৈঠকত জন্ম হ'ল দলটোৰ ছাত্ৰ সংগঠন 'অসম ছাত্ৰ পৰিষদ' ৷ কেন্দ্ৰীয় সমিতি গাঠনিতো পৰিৱৰ্তন অগপৰ ৷ ২০২১ৰ নিৰ্বাচনৰ পূৰ্বে শক্তিশালী ৰূপত আত্মপ্ৰকাশ কৰিব ৰাজ্যৰ প্ৰধান আঞ্চলিক দল অসম গণ পৰিষদে ৷ সাংগঠনিক ভেটি সুদৃঢ় কৰিবৰ বাবে কেন্দ্ৰীয় সমিতিত দলটোৱে সৃষ্টি কৰিছে বহুকেইটা নতুন পদবীৰো ৷\n"সাংগঠনিক বিষয়ত সংবিধান সংশোধন কৰা হৈছে। তৃণমূলৰ কৰ্মীক গুৰুত্ব দিবলৈ সংশোধনী ঘটোৱা হৈছে। তৃণমূল পৰ্যায়ত দলক শক্তিশালী কৰাৰ ওপৰত গুৰুত্ব দি এই সংবিধান সংশোধনী ঘটোৱা হৈছে। চছিয়েল মিডিয়াত এতিয়াৰ পৰা আমি যথেষ্ট গুৰুত্ব দিম" কেতবোৰ বিষয়ক লৈ এইদৰে ক'লে কমলা কলিতাই ৷ আনহাতে নতুন ছাত্ৰ সংগঠন খোলাত AASU বা AJYCPৰ অগপৰ সংঘাত হ'ব নেকি বুলি সোধা প্ৰশ্নৰ উত্তৰত এইদৰে ক'লে অগপ নেতা কেশৱ মহন্তই—\n"সমভাৱাপন্ন জাতীয়তাবাদী ছাত্ৰ সংগঠন আছু এজেৱাইচিপি ৰ লগত সু সমন্বয়ৰে আগবাঢ়িব অগপৰ ছাত্ৰ সংগঠন। আছু এজেৱাইচিপিৰে সংঘাতৰ কোনো প্ৰশ্নই নুঠে ৷"


পাপন : যোগেশ ভট্টাচাৰ্য – ফটাঢোল\nMay 3, 2022 গল্প\nপাপন : যোগেশ ভট্টাচাৰ্য\n: অ’ই আমি এইবাৰ বেলেগকৈ বিহু পাতিম?\nচানা ভজাৰ পেকেটটোত থকা অৱশিষ্টখিনি মুখত বাকী দি চোবাই চোবাই বিপুলে ক’বলৈ ধৰিলে। নতুনকৈ বনোৱা সৰু দলংখনৰ সৰু আদ্দাটোত উপস্থিত থকা আটাইকেইজনে তাৰ কথাত হয়ভৰ দিলে যদিও বিষ্ণুৰ চকুত প্ৰশ্নবোধক চিন এটা দেখা গ’ল। পেকেটটো সি বিপুলৰ হাতৰ পৰা লৈ নিজৰ মুখত বাকী দিয়াত দুটা ফলা বুট তাৰ জিভাৰ আভ্যন্তৰীণ ভাগত পৰিলগৈ। সেই দুটাকেই তিনিবাৰমান চোবাই গিলি বিষ্ণুৱে ক’লে,\n: বিহু পাতিম বুলিলেই পাতিব পাৰিবি নেকি? পইচা নালাগিব?\n: পইচা আহি যাব। চান্দা তুলিবহে লাগে, হৈ যাব।\nবিপ্লৱে বিষ্ণুৰ হাতৰ পৰা চানাৰ পেকেটটো লৈ জোকাৰি চাই একো নাপাই হাতেৰে মোহাৰি পেলাই দি ক’লে।\n: চান্দা তোলা ইমান সহজ কাম বুলি ভাবিছ? দুলালদাহঁতৰ লগত যোৱাবাৰ বিহুত চান্দা তুলিবলৈ মই গৈছিলোঁ। আৰে ভাই, কেইঘৰমানে চান্দাৰ নাম শুনিলে এনেকুৱা কৰে যেন আমি কিডনি বিচাৰিহে গৈছোঁ। শইকীয়া খুড়াই চাৰিদিন বিচাৰি যোৱাৰ পিছত পঞ্চাশ টকা দিছিল। হাজৰিকা খুড়াৰ আকৌ লগত কেচ পইচা কোনোদিনেই নাথাকে। গুগুল পে কৰি দিম বুলি কয়, কিন্তু মোবাইলটো উলিয়াই কয়, “নেটৱৰ্ক বেয়া আজি, কাইলৈ আহিবা।” তেনেকৈ তিনিদিন যোৱাৰ পিছত পয়ত্ৰিশ টকামান গুগুল পে কৰি দিয়ে। গতিকে এনেকুৱা মানুহৰ পৰা চান্দা তুলি বিহু পাতিব পৰাটো একপ্ৰকাৰ পৰমবীৰ চক্ৰ পাবলগীয়া সাহসিকতাৰ কাম। সেইবাবে মোৰ কথা শুন, আগৰ দৰে দুলালদাহঁতৰ লগতেই একেলগে পাতোগৈ ব’ল।\nদুলালৰ নাম শুনি বিপুল জাঙুৰ খাই উঠিল।\n: না না ভাই, দুলালদাহঁতৰ লগত বিহু পতাৰ কথা নক’বি। লাগিলে বিহু নাপাতোৱেই, কিন্তু সিহঁতৰ লগত বিহু পাতি বহুৱা বনিবলৈ ইচ্ছা নাই আৰু।\n: কিন্তু একেটা চুবুৰিতে দুখনকৈ বিহু পাতিলে ৰাইজে আপত্তি নকৰিব জানো? দুটাকৈ বিহু পাৰ্টিক চান্দা দিব জানো?\n: সেইবিলাক মোৰ ওপৰত এৰি দে তহঁতে। চান্দা তোলা কাম মোৰ। তহঁতে মাত্ৰ হাতে কামে লাগি দিলেই হ’ল।\n: এই বিপুলে এইবাৰ দুলালদাহঁতৰ লগত বিহু পাতিবলৈ খোজা নাই কিয়?\nনিপুৱে ভাটৌৰ কাণত ফুচফুচাই সুধিলে।\nচুবুৰীটোৰ সকলো খবৰ নখদৰ্পণত ৰখা আৰু অকণো ভুল নোহোৱাকৈ কোনোবাই কোৱা কথা ক’ৰবাত শুনি আহি সলসলীয়াকৈ কৈ দিব পৰা গুণৰ বাবে ভাটৌ নাম পোৱা ভবেনে নিপুৰ কাণত ফুচফুচাই ক’লে,\n: বিপুল আৰু দুলালদাৰ মস্ত ফাইট।\n: কিহৰ ফাইট ঔ? চান্দা তুলি ৰোৱা পইচাৰ ভাগ নাপালে নেকি বিপুলে?\n: নহয় ঔ, দুলালদাৰ ভনীয়েকক বিপুলে বাইকত উঠাই নিয়া দেখি দুলালদাই দম দিলে তাক।\n: আচ্ছা, এইটো কেচ। তাৰমানে সি পাৰ্চনেল মেটাৰৰ বাবে বেলেগকৈ বিহু পাতিব ওলাইছে?\n: অকল সেইটোৱেই নহয় ৰ। যোৱাবাৰ কমিটিৰ মানুহ বুলি কৈ সি দহজনী ছোৱালীৰ বাবে দহখন চকী বুক ৰাখিছিল। পিছত দুলালে নিজৰ অঙহী বঙহীক সেই দহখনত বহুৱালে। ঠিয় হৈ ফাংচন চাবলগীয়া হোৱাত বিপুলক ছোৱালীকেইজনীয়ে কৈছিল সি হেনো এনেই কমিটিত আছে। আচলতে সি হেনো দুলালৰ লগুৱাহে। সেইটো কথাতে খং তাৰ।\n: ঐ, তহঁতে কি ফুচফুচাই আছ?\nবিপুলে নিপু আৰু ভবেনৰ পিনে এক প্ৰকাৰৰ নেতাসূচক চাৱনিৰে চালে।\n: নাই মানে তাকেই আলোচনা কৰি আছোঁ যে বিহুৰ কালেকচন কেনেকৈ কৰিব পাৰোঁ।\n: অঁ, কালেকচনেই মেইন। দুলালদাহঁতৰ লগত থাকিলে লাভ বুলি নিমন্ত্ৰিত অতিথিয়ে এৰি থৈ যোৱা গামোচাকেইখনহে ভাগত পাওঁ।\n: হয় দে, ঠিক কৈছ। সেই সস্তীয়া পলিষ্টাৰৰ গামোচাৰে গা মচিলে গা খজুৱাই। ইমান খহটা গামোচা যে গালত অলপ জোৰে ঘহি দাড়ি খুৰাবই পাৰি। আমাক কামত ঠিকেই খটুৱাই, লাভৰ ভাগ হ’লে নিদিয়ে।\n: সেইবাবে আমি নিজে বিহু পাতিম এইবাৰ।\n: ঠিক আছে, বুজিলোঁ। কিন্তু পইচাৰ কালেকচন কেনেকৈ হ’ব?\n: চব হৈ যাব। তহঁতে মাত্ৰ মই কোৱাৰ দৰে কৰি যাবি।\nবিহুলৈ এমাহ থাকোঁতেই বিপুলহঁতে মানুহৰ ঘৰে ঘৰে চান্দা উঠাবলৈ গ’ল। দুই এঘৰে দহ বিশ টকা দিলে যদিও বেছিভাগেই সিহঁতক চান্দা নিদিলে। দুখন বিহুৰ বাবে দুবাৰকৈ চান্দা কোনে দিব? দুলালহঁতৰ বিহুৰ আৰ্টিষ্ট ভাল হয়৷ যোৱাবাৰ টিকটকত গান গোৱা অতিথি শিল্পী আনিছিল দুলালে। সেইখনত চান্দা দিবলৈ এৰি নতুনকৈ বিহুৰ আয়োজন কৰা বিপুলহঁতক চান্দা কিয়নো দিব মানুহে?\nচান্দা উঠোৱাত বিফল হৈ বিপুলে এটা বুধি পাঙিলে। বিহুলৈ পোন্ধৰদিনমান থাকোঁতেই বিপুলৰ নিৰ্দেশত সিহঁতে সৰু ফিল্ড এখনৰ ঘাহ-বন চাফ কৰি ৰেডি কৰিলে। সন্ধিয়া কেৰম এখন লৈ সিহঁতে ফিল্ডৰ সোমাজত টিনপাত দি সাজি উলিওৱা চালিখনৰ তলত কেৰম খেলিবলৈ লাগি গ’ল। কেৰম দেখি খেল চাবলৈ কিছু মানুহ সিহঁতৰ চাৰিওফালে গোট খালে। কিন্তু চালিখনৰ খুটাত ওলোমাই থোৱা সৰু পেষ্টাৰখন দেখিহে মানুহবোৰৰ চকু কপালত উঠিল। পোষ্টাৰখনত লিখা আছিল,\n(এইবাৰৰ বিহুৰ মুখ্য আকৰ্ষণ: PAPON)\nপোষ্টাৰ দেখি শইকীয়াই সুধিলে,\n: তোমালোকে দুলালহঁতৰ লগত বিহু নাপাতা নেকি এইবাৰ?\n: নাই খুড়া, আমি বেলেগকৈ পাতিম। কিন্তু বৰ ডাঙৰকৈ পাতিবহে নোৱাৰিম। দেখিছেই নহয়, অকমানি ফিল্ডখন ভাগত পৰিছে আমাৰ।\n: এহ, কি কোৱাহে। যিজন শিল্পী মাতিছা, ধেমালি নেকিহে? বিহু ভাল হ’ব তোমালোকৰ। মানুহেই মানুহ হ’ব।\n: পিছে খুড়া মানুহ বহুৱাবলৈ ঠায়েই নাই আমাৰ। চকী ভাৰাত আনিবলৈয়ো পইচা নাই। কালেকচন ভাল নহয়। আপোনালোকৰ খুড়ীয়ে তিনিদিন ফিৰালে আপুনি ঘৰত নাই বুলি কৈ।\n: ধেই, তোমালোকে ঘৰে ঘৰে চান্দা বিচাৰি কিয় যোৱা? মই মানুহখিনিক কৈ দিম, তোমালোকক ইয়াতে আহি চান্দা দি যাব। মই এতিয়াই পাঁচশ টকাৰে বহনি কৰি যাওঁ। অসুবিধা হ’লে আৰু অলপ দিম। চকী মেজ যি লাগে হীৰেনৰ টেণ্ট হাইচৰ পৰা আনিবা, মই তাক কৈ দিম আধা পইচা ল’বলৈ। আৰু হেৰি, মানে সন্মুখৰ সাতখনমান চকী মোৰ নামত বুক কৰি থ’বা। বিহু বুলি খুলশালী দুজনী আৰু ল’ৰা-ছোৱালী দুহাল আহিব আমাৰ ঘৰলৈ।\n: হ’ব খুড়া, ধন্যবাদ। এইবাৰ আপুনি দিনৰ ভাগত আমাৰ বিহুত থাকিব। গামোচা এখনেৰে সম্বৰ্ধনা জনাম আপেনাক। নে দুলালহঁতৰ বিহুলৈ যাব?\n: নাই নাই, দুলালহঁতৰ প্ৰতিবছৰ সেই একেজনেই আৰ্টিষ্টক কোনে চাবলৈ যাব? তোমালোক নতুন ল’ৰাবোৰক আমি সহায় নকৰিলে দেশৰ প্ৰগতি কেনেকৈ হব?\nশইকীয়া যোৱাৰ পিছত আৰু বহুতো লোকে কেৰম খেল চাবলৈ আহি ‘PAPON’ বুলি লিখা পোষ্টাৰ দেখি নিজেই চান্দা দি থৈ গ’ল। ৰাতি দহ বজাত সিহঁতে নগদ বাইশ হেজাৰ চাৰিশ আশী টকা গণিলে। পিছদিনা অঞ্চলটোত বিপুলৰ নাম ৰৈ বৈ গ’ল। সিহঁতৰ অঞ্চলটোৰ দৰে সৰু ঠাই এডোখৰৰ বিহু মঞ্চত পাপনক অনাটো ধেমালি কথা নহয়। পাপনক ওচৰৰ পৰা চাবলৈ, সম্মুখৰ চিট পাবলৈ যিয়ে যেনেকৈ পাৰে বিপুলহঁতৰ কেৰম খেলা নতুন আদ্দালৈ নিজে গৈ চান্দা দি আহিবলৈ ধৰিলে। এজন তৰ্জাৰ দোকানীয়ে চালিখন ভাঙি এটা তৰ্জাৰ ক্লাবঘৰ বনাই দিলে। যোৱাবাৰ বিপুলে চিট দিব নোৱাৰা বাবে তাক দুলালৰ লগুৱা বুলি কোৱা ছোৱালীকেইজনীয়েও ৰাস্তাত দেখিলে হাঁহি মাৰি ‘বিপুল দা ক’লৈ যায়’ বুলি মাত লগোৱা হ’ল। এক কথাত ক’বলৈ হ’লে দুদিন আগৰ ‘ধদুৱা বিপুল’ এতিয়া সকলোৰে ‘মৰমৰ বিপুল’ হৈ পৰিল।\n: এইবাৰ দুলালদাহঁতে তিনিদিনৰ সলনি এদিনতে বিহু সামৰিব বোলে।\nকৃষ্ণই আহি বিপুলক খবৰটো দিলে।\n: বেটাহঁতৰ চান্দা উঠা নাই এইবাৰ। মানুহে আমাকেই বেছিকৈ চান্দা দিছে। এইবাৰ দুলালে গম পাব কাৰ লগত লাগি লৈছে। সি তিনিদিন বিহু পাতিয়েই গোটেই বছৰটো বিহু কমিটিৰ চেক্ৰেটেৰী বুলি লেবেল দিয়ে। চল্লিশৰ ওপৰ হ’ল তাৰ বয়স, তথাপি কি চেনী দিয়ে চাবিচোন। আৰু ছোৱালীবোৰেও বিয়াই সবাহে তাকেই বেৰি ধৰে, বিহুত নাচিবলৈ গাবলৈ চান্স পাবলৈ। হেৰৌ তহঁতে যাক “দুলাল দা ইমান ধুনীয়া চাৰ্ট পিন্ধিছে” বুলি চেনী দিয় সি তহঁতৰ খুড়াৰ বয়সৰ। টাইমত বিয়া পতাহেঁতেন তাৰ জীয়েকে তহঁতৰ ক্লাছত একেলগে পঢ়িলেহেঁতেন।\n: হ’ব ৰচোন, ইমান গৰম নহ’বি। এইবাৰটো আমাৰ পকেট গৰম। গতিকে মাথা ঠাণ্ডা ৰাখ আৰু এইটো ভাব যে পাপনক কেনেকৈ আনিবি? অকল পোষ্টাৰত লিখিলেই নহ’ব ন।\n: সেইটো মোৰ ওপৰত এৰি দে। তহঁতে মাত্ৰ মই কৰিবলৈ কোৱা কামৰ অলপো হেৰফেৰ নকৰিবি।\n: ঠিক আছে, এতিয়া কি কৰোঁ ক।\n: বিহু কেনচেল বুলি ঘোষণা কৰি দে।\n: আৰে, কি কৈছ? চান্দাসোপা তুলিলোঁ যে।\n: ঘূৰাই দিম বুলি ক’বি। বাজেট কম হৈছে বুলি ক’বি। পেণ্ডেল ষ্টেজৰ বাবে পইচা নোজোৰে।\n: মিচামিচি কষ্ট কিয় কৰিলোঁ পইচা ঘূৰাই দিব লাগে যদি?\n: মোৰ কথামতে কৰ। পইচা ঘূৰাই দিব লগা নহয়, ওলোটা লাভহে হ’ব আমাৰ।\nকথামতে কাম। মনোজ আৰু ভবেন ভাটৌৱে সন্ধিয়া প্ৰচাৰ কৰি দিলে বাজেটৰ বাবে বিহু কেনচেল বুলি। পিচদিনা গাঁৱৰ মানুহে সিহঁতৰ আদ্দাত ভীৰ কৰিলে।\n: ভাইটি, বিহু কেনচেল নকৰিবা। লাগিলে আমি আৰু অলপ পইচা উঠাও। পাপনৰ লগত চেল্ফি উঠিম বুলি আমাৰ মাকে জীয়েকে নতুন কাপোৰ কিনিছে। কিবা এটা কৰা।\nমহন্ত ঠিকাদাৰে বিনয়ৰ সুৰেৰে ক’লে।\n: ভাইটি, টেণ্টৰ বস্তুৰ খৰছ নালাগে মোক। তুমি মাত্ৰ ষ্টেজৰ যোগাৰ কৰা।\nটেণ্ট হাউচৰ মালিক হীৰেণে ক’লে।\n: চাওক খুড়া, আপোনালোকে আৰু পইচা উঠালেও ষ্টেজ আৰু লাইটৰ পইচা নুজুৰিব। চাউণ্ড চিষ্টেমতেই এসোপা টকা গ’ল আমাৰ। গতিকে মই ভাবিছোঁ যে বিয়াত দৰা কইনাই বহা সৰু ষ্টেজ এখনেই লঁও, হীৰেণ খুড়াই যদি আমাক কমতে দিয়ে যদি।\n: কমত কিয় ল’বা? ফ্ৰীতে ল’বা যোৱা। মোৰ ছোৱালীজনীক মাত্ৰ পাপনৰ লগত চেল্ফি এটা উঠাই দিয়াৰ ব্যৱস্থা কৰি দিবা।\n: অ, তেনেকৈ হ’লে ভালেই। আৰু ডিস্কো লাইটৰ খৰছখিনি বাদ দি পেকেট লান্সৰ ব্যৱস্থা কৰোঁ। সৰু সৰু বাল্ব লগাই দিলেও পোহৰ হ’বই। আমি গান শুনিবহে লাগে। চাউণ্ড চিষ্টেম বঢ়িয়া চাই আনিছোঁ।\n: হ’ব হ’ব ভাইটি। বিহু ফাংচন কেনচেল নকৰিবা।\nবিহুৰ দিনা বিপুলহঁতৰ ফাংচনত মানুহ নধৰা হ’ল। দুলালহঁতে নিজৰ নিজৰ পৰিয়াল আৰু দুই এজন আলহি অতিথিৰে দিনতে বিহু সামৰিলে। সন্ধিয়া দুলালহঁতে নিজেও অলপ দূৰৈত ঠিয় হৈ ৰ’ল একমাত্ৰ পাপনক চাবৰ বাবে।\nঅৱশেষত ৰাইজৰ উৎকণ্ঠাৰ অন্ত পেলাই সাত বজাত বিলাসী গাড়ী এখনত উঠি পাপন আহি পালে। আহিয়েই বিশেষ কথা নোকোৱাকৈ পাপনে এটাৰ পিছত আনটো জনপ্ৰিয় গান গাবলৈ ধৰিলে। সাতটামান গান গোৱাৰ পিছত পাপন যাবলৈ ওলাল। বিপুলে বিহুৰ ভিআইপিকেইজনৰ, অৰ্থাৎ বেছিকৈ চান্দা দিয়াকেইজনৰ ঘৈণীয়েক জীয়েকহঁতক পাপনৰ লগত ফটো উঠাৰ ব্যৱস্থাও কৰি দিলে। ৰাতি সকলোৱে বিপুলক ভূয়সী প্ৰশংসা কৰি ঘৰমুৱা হ’ল।\nপিছদিনা পুৱা বিপুলহঁতে ৰৈ যোৱা সত্তৰহেজাৰ টকা নিজৰ মাজত ভগাবলৈ ক্লাবত গোট খালে। ভবেনে সুধিলে,\n: সঁচা কথা ক ভাই বিপুল, পাপনক কেনেকৈ যোগাৰ কৰিলি? আৰু পাপনক পইচা দিয়াৰ পিছতো ইমান টকা কেনেকৈ ৰৈ গ’ল?\n: হে হে, সেইটো পাপন নাছিলেই। পাপনৰ ডুপ্লিকেটহে আছিল। পাপনক মাতিবলৈ ডাঙৰ ডাঙৰ বিহু কমিটিৰেই সামৰ্থ নাই। মই মাত্ৰ ভাৰাত অনা গাড়ীখনৰ বাবেহে দহ হেজাৰ খৰচ কৰিছোঁ।\n: আৰে কি ক ভাই, ইমান একেই দেখাত।\n: অলপ পাৰ্থক্য আছে। ভালদৰে চালে গম পায়। সেইবাবে মই লাইট বেছিকৈ লগোৱা নাই আৰু ষ্টেজখনো চাপৰ কৰিছোঁ, যাতে সহজে মানুহে ধৰিব নোৱাৰে। তাক সেইবাবে মই চানগ্লাছ খুলিবলৈ মানা কৰি দিছোঁ।\n: কিন্তু পাপনৰ দৰে একেই গাইছে যে?\n: ধেই, সি একো গোৱা নাই। সি মাত্ৰ ওঁঠ লৰাইছে। অৰিজিনেল পাপনৰ গানেই পেন ড্ৰাইভৰ পৰা চাউণ্ড বক্সত বাজি আছিল।\n: যদি ধৰা পৰিলহেঁতেন?\n: আৰে ধৰা নপৰে, সি টিকটকত ওঁঠ লৰাই গান গাই ঘাগু হৈ গৈছে।\n: চেল্ফিবোৰ যে লৈছে চবেই, তাতে যদি গম পাই কোনোবাই?\n: চি এফ এলৰ পোহৰত দামী দামী অপ্প’ ভিভ’ ফোনকেইটাইও ক্লিয়েৰ পিকচাৰ উঠাব নোৱাৰে। তথাপি ধৰা পৰিলে বেকআপ প্লেন আছে মোৰ।\n“কি প্লেন?” বুলি সুধিব নাপালেই ভবেনে, ক্লাবৰ সম্মুখত চাৰিজন মানুহ গোট খালে। তাৰ পিছত আৰু পাঁচজনমান। আৰু লাহে লাহে গাৱৰ সকলো মানুহ গোট খালে।\n: ভাইটি তুমি কালি পাপনৰ গান শুনাম বুলি আমাক ঠগিলা।\n: মই ক’ত ঠগিলোঁ?\n: কালিৰজন যে পাপন নাছিল আমি গম পাইছোঁ ।\n: কেনেকৈ গম পালে?\n: আমাৰ ছোৱালীয়ে গম পাইছে।\n: চেল্ফি তোলা ফটো চাই গম পাইছে?\n: নহয়, ফটোতটো ধৰিবই নোৱাৰি। কিন্তু কালি পাপনৰ বেলেগ ঠাইত প্ৰগ্ৰেম আছিল। আমাৰ ছোৱালীয়ে টিভিত দেখিছে। দুখন ঠাইত একেজন পাপন কেনেকৈ থাকিব পাৰে?\n: আচ্ছা, আমাৰ বিহুত অহাজন পাপন বুলি আপোনালোকক কোনে কৈছিল?\n: তুমিয়ে কৈছিলা।\n: মই নিজে মুখেৰে কৈছিলোঁনে?\n: নাই, পোষ্টাৰত তেনেকৈ লিখিছিলা।\n: হয় নেকি? ভালদৰে চাওকচোন।\nশইকীয়াই ক্লাবৰ বাহিৰত লগাই থোৱা পোষ্টাৰখন আকৌ এবাৰ পঢ়িলে।\n( মুখ্য অতিথি : BAPON)\n: অ, ইয়াতচোন পাপন নহয়, বাপনহে লিখা আছে।\n: তেনেহ’লে মই কেনেকৈ ঠগিলোঁ আপোনালোকক? মইটো এবাৰো পাপনৰ নাম মুখেৰে লোৱা নাই। আপোনালোকে নিজেই আহি চান্দা দি গৈছে।\n: হ’লেও, পাপন বুলি বাপনৰ গান শুনালা।\n: গান শুনি বেয়া পাইছে?\n: নাই, গান ভালেই গাইছে।\n: ফটোত দেখি গম পায় নেকি পাপন নহয় বুলি?\n: গম তেনেকৈ নাপায়।\n: তেনেহ’লে কি প্ৰব্লেম আছে? মানুহক দেখাবহে আপুনি পাপনৰ লগত ফটো উঠা বুলি। কোনেনো প্ৰমাণ বিচাৰিব?\n: আচ্ছা, অহাবাৰ জুবিনক মাতিম বিহুত, হ’বনে?\n: সঁচাকৈ জুবিনক মাতিবা ন?\n: গেৰাণ্টি। জত উকাৰে জু, বত ইকাৰে বি আৰু দন্ত্য ন। লিখি লওক লাগিলে।\n: না, না, তোমাৰ ওপৰত বিশ্বাস আছে আমাৰ। এইবাৰ আমাৰ পোষ্টাৰ পঢ়োঁতে ভুল হ’ল। হেঃহেঃ। তোমাৰ একো ভুল নাই। চান্দাটো আজিয়েই দি যাম নেকি?\n: নালাগে যাওক। অহাবাৰ দিলেই হ’ব।\nমানুহবোৰ যোৱাৰ পিছত ভবেনে সুধিলে,\n: পাপন গুচি বাপন কেনেকৈ হ’ল?\n: আৰে P ৰ তলত ব্লেক টেপ মাৰি B বনাই থৈছোঁ ৰাতিয়েই।\n: আৰু অহাবাৰ জুবিনক কেনেকৈ মাতিবি? এইবাৰ নিজ মুখে বানান জোটাই জুবিন বুলি কৈছ তই।\n: জুবিন গাৰ্গ বুলিটো কোৱা নাই। এইজন চা, জুবিন কলিতা।\nএইবুলি বিপুলে পকেটৰ পৰা কাগজ এখন উলিয়াই দেখুৱালে। সাইলাখ জুবিন গাৰ্গৰ দৰে দেখিবলৈ, মাত্ৰ চুলিখিনি অলপ মিলাই কাণফুলি আৰু ডিঙিত চেইন পিন্ধাই দিলে নকল বুলি ধৰাৰ সাধ্য নাই কাৰো।\n« সমPity নিদৰ্শন : নাজিফ হাজৰিকা\nআগলি কলপাত লৰে, সৰগৰ সীমাৰে কোনে জাঁপ মাৰে – দীক্ষিতা বৰা »\nভাল ঠগালে/বৰ্ণালে দেই বিহুৰ বতৰত। যেনে দৰ্শক তেনে কলাকাৰ। চৰম নিদৰ্শন। ধন্যবাদ।\nকি বদমাছ! মজা৷\n😂😂,বৰ বদমাছ হে\nকি সাংঘাতিক বুদ্ধি। হাঃ হাঃ হাঃ\nপঢ়ি বহুত ভাল লাগিল।\nধেৎ তেৰি! মজা লাগিল কিন্তু\nবাম্পাৰ৷ মজা লাগিল৷ অহাবাৰ জুবিনৰ লগত চেল্ফী উঠিবলৈ যাম৷\nহা হা কি চালু ৰে


মেগ, বেছী, হেমপ্ৰভাহঁতৰ কথাৰে (অমিতাভ মহন্ত) - সাহিত্য ডট অৰ্গ\n‘Meg Foster stood on the platform in the recreation-room of Blake’s Mills. She wasavery pretty girl of eighteen—fairly tall and well-made. And just at present her cheeks were flushed, and her eyes sparkling—she was heart and soul in her subject. Since the visit of the French team of lady footballers to Preston, the idea of playing football herself had takenavery firm hold in Meg’s mind.’\nপ্ৰথম বিশ্বযুদ্ধৰ কথা কম-বেছি পৰিমাণে সকলোৱে জানে৷ এই যুদ্ধই ইউৰোপীয়ান, বিশেষকৈ ব্ৰিটেইনৰ নাৰী সমাজৰ জীৱন সম্পূৰ্ণৰূপে সলনি কৰি দিছিল৷ হঠাৎ তেওঁলোকে এনে কিছুমান কামত অগ্ৰণী ভূমিকা ল’ব লগা হৈছিল যিবোৰ কাম হয়তো কিছু বছৰ আগলৈ তেওঁলোকে কৰাৰ কথা কোনোকালে ভাবিব লগা হোৱা নাছিল৷ যিহেতু অধিকাংশ পুৰুষেই যুদ্ধ আৰু আনুষংগিক কামত জড়িত হৈ পৰিছিল গতিকে মহিলাসকলেই পৰিয়ালৰ উপাৰ্জন আৰু সংসাৰ চলোৱাৰ সংগ্ৰামত ব্ৰতী হ’ব লগাত পৰিছিল৷ ফলস্বৰূপে তথাকথিত পুৰুষতান্ত্ৰিক সমাজ ব্যৱস্থাত মহিলাসকল সোমাই পৰিল৷ তেওঁলোকৰ ভাৱধাৰা, কানি-কাপোৰ, লক্ষ্য, ৰাপ আদি সকলোতে এই সলনিবোৰ দৃষ্টিগোচৰ হ’ল৷ ট্ৰাউজাৰ, হাফপেনণ্ট, বয়জ কাট চুলি সকলো নতুন ট্ৰেণ্ড হৈ পৰিল৷\n‘মহিলা ফুটবল’…… এই ধাৰণাটোৱেই সেই সময়ত জনপ্ৰিয়তা অৰ্জন কৰিলে৷ যদিও ’মহিলা ফুটবল’ ১৯ শতিকাৰ শেষভাগৰপৰাই প্ৰচলিত, কিন্তু বিশ্বযুদ্ধৰ পিছৰপৰাহে এই ধাৰণাটো ইউৰোপত সৰ্বত্ৰে প্ৰচলিত হৈ পৰিল৷ আৰু সমান্তৰালভাৱে ’ফুটবল ফিকচন’ হৈ পৰিল এক জনপ্ৰিয় ট্ৰেণ্ড৷\nসংখ্যাগতভাৱে চাবলৈ হ’লে ফুটবলৰ ওপৰত ভিত্তি কৰি লিখা কাৰ্টুন, ফিকচন ছিৰিজবোৰতো পুৰুষ সমাজৰেই প্ৰাধান্য আছিল৷ কিন্তু এই দুই-এটা মহিলা ফুটবলৰ কাল্পনিক চৰিত্ৰই মহিলা সমাজক উৎসাহিত কৰিবলৈ যথেষ্ট আছিল৷ ফুটবলৰ সেই উন্মাদনা ঘৰৰ সেই সাধাৰণ মহিলাজনীৰ ধমনীলৈ বোৱাই নিয়াত ফুটবলৰ কাহিনীবোৰে লৈছিল এক গুৰুত্বপূৰ্ণ ভূমিকা৷ ফুটবলৰ এই অন্য এক ৰূপে অতি সোণকালেই যথেষ্ট জনপ্ৰিয়তা অৰ্জন কৰিলে৷\nলেখাটোৰ একেবাৰে ওপৰত লিখা পেৰাগ্ৰাফটো উইলিয়াম গ্ৰ’ভছে লিখা জনপ্ৰিয় মহিলা ফুটবল ফিকচন ‘মেগ ফ’ষ্টাৰ- ফুটবলাৰ’ৰপৰা তুলি দিয়া হৈছে৷ সমাজৰ বাধা, তিৰষ্কাৰ ওফৰাই এজনী সাধাৰণ ছোৱালীয়ে এক সফল ফুটবলাৰ হোৱাৰ কাহিনী এই গ্ৰন্থখনত বৰ সুন্দৰকৈ ফুটাই তোলা হৈছে৷\nইয়াৰ আগলৈ মহিলাসকলক লৈ লিখা কাহিনীবোৰক সাধাৰণতে মধ্যম বৰ্গীয় মহিলাসকলৰ জীৱনক লৈ লিখা হৈছিল৷ ফুটবল ফিকচনবোৰে এইক্ষেত্ৰত পৰিৱৰ্তন আনিলে৷ এই কাহিনীবোৰ সাধাৰণতে কৰ্মৰত মহিলাৰ সংগ্ৰাম, সপোনবোৰ লৈ লিখা হৈছিল৷\nফুটবলৰ ওপৰত নিৰ্মিত সেই সময়ৰ এখন জনপ্ৰিয় মহিলা ফিকচন ছিৰিজ আছিল ‘বেছ অফ ব্লেকটাউন’৷ এখন সৰু চহৰ ব্লেকটাউনৰ কাহিনী আছিল এই ছিৰিজৰ মুখ্য আকৰ্ষণ৷ বেছী বুথ নামৰ এজনী ফুটবল পাগল ছোৱালীৰ কাহিনীৰে আগবাঢ়িছিল ঘটনাৰাজি৷ গোটেই সপ্তাহটো তাই আৰু তাইৰ লগৰীয়াবোৰে পিটাৰ হেনকাৰৰ মিলত পৰিশ্ৰম কৰিছিল৷ মিলৰ মালিক হেনকাৰ আছিল এজন ফুটবল বিদ্বেষী ব্যক্তি৷\nশনিবাৰে আবেলিৰপৰা বেছীহঁতৰ সপোনবোৰে বাস্তৱ ৰূপ লোৱা আৰম্ভ কৰিছিল৷ গোটেই ফুটবল পাগল ছোৱালীৰ দলটোৱে বেছীৰ নেতৃত্বত সপোনবোৰক বাস্তৱ ৰূপ দিছিল৷ গোটেই উপন্যাসখন বেছী আৰু হেনকাৰৰ সংঘাতৰ ওপৰত আধাৰিত৷ এডভেঞ্চাৰ, ৰোমাঞ্চ, বন্ধুত্ব আৰু সাহসৰ সংমিশ্ৰণেৰে এক অপূৰ্ব সৃষ্টি আছিল “বেছ অফ ব্লেকটাউন”৷\nসেই সময়তে মেলকমৰ ‘ৰে অফ ৰোভাৰ্চ’ৰ জৰিয়তে ৰাচেল চৰ্চালৈ আহিল৷ জনপ্ৰিয় ফুটবল কমিকচ ’ৰয় অফ ৰোভাৰ্চ’ৰ ওপৰত ভেঁজা দি লিখা এই ছিৰিজটোও সমানেই জনপ্ৰিয় হৈছিল৷ পৰৱৰ্তী সময়ত ষ্টিভ নেলচনৰ ‘নীল নিউকেচল’ কমিক ছিৰিজটোৱেও অনেক জনপ্ৰিয়তা অৰ্জন কৰিছিল৷\nথীম হিচাপে চাবলৈ গ’লে এই গোটেইবোৰ কাহিনীত আছিল অনেক সাদৃশ্য৷ সৎ, পৰিশ্ৰমী দুখীয়া বা মধ্যবিত্ত পৰিয়ালৰ ছোৱালীবোৰে পুৰুষতান্ত্ৰিক সমাজৰ বাধা নেওচি নিজকে প্ৰতিষ্ঠা কৰি বহুজনক আগবাঢ়ি যাবলৈ উৎসাহিত কৰাৰ এক সুন্দৰ প্ৰচেষ্টা আছিল এই কল্প কাহিনীবোৰ৷ নাৰী স্বাধীনতাৰ ক্ষেত্ৰত এয়া আছিল এক অন্য ধৰণৰ পদক্ষেপ৷\nএই সময়ত ফুটবল কেৱল ফুটবলেই হৈ থকা নাছিল৷ ই হৈ পৰিছিল পৰিৱৰ্তিত সমাজ ব্যৱস্থাৰ সাক্ষী, কাৰক৷\nসময়ৰ লগে লগে ফুটবল ফিকচনত মহিলাৰ কাহিনী কমি আহিল আৰু শেষত গৈ একেবাৰে নোহোৱা হৈ পৰিল৷ ১৯৯০ চনত নলীনাক্ষ ভট্টাচাৰ্য্যৰ উপন্যাসৰ নায়িকা হেমপ্ৰভা মিত্ৰৰ কাহিনীৰে প্ৰকাশ হয় ‘হেম আৰু ফুটবল’৷ ১৯৯৫ চনত হেম আকৌ ঘূৰি আহিছিল ’হেম আৰু মেক্সিন’ৰ জৰিয়তে৷ কিন্তু তেতিয়ালৈ হয়তো ফুটবলৰ সংজ্ঞা মহিলাসকলৰ বাবে সলনি হৈ পৰিছিল আৰু সেইবাবেই হয়তো হেমপ্ৰভাই আগৰ কাহিনীবোৰৰদৰে সমাজক আলোড়িত কৰিব নোৱাৰিলে৷ ফলত হেৰাই গ’ল হেমপ্ৰভা, আৰু মহিলা ফুটবলৰ জনপ্ৰিয়তা, টেকন’লজিকেল উন্নতিৰ লগে লগে হেৰাই গ’ল বেছী, মেগ আৰু ৰাচেলৰদৰে বহু তাৰকা।\n← সৰিয়হ ফুল (পাৰ্থ জ্যোতি বৰা)\nবৰ বৰ চহৰৰ কথা (দিপাংকৰ মল্ল বৰুৱা) →


আহোম-মোগলৰ সংঘৰ্ষ - অসমীয়া ৱিকিপিডিয়া\nআহোম-মোগলৰ সংঘৰ্ষ বুলিলে আহোম ৰাজ্যত প্ৰথমবাৰ ১৬১৫ চনত হোৱা মোগলৰ আক্ৰমণৰ পৰা ১৬৮২ চনৰ শেষ ৰণ অৰ্থাৎ ইটাখুলিৰ যুদ্ধলৈকে গোটেই সময়ছোৱাকে সামৰি লোৱা হয়। এই সময়ছোৱাত দুয়োপক্ষৰে সলনা-সলনিকৈ ক্ষমতা লাভৰ লগতে কোচ হাজোৰ পতন দেখা যায়। সংঘৰ্ষৰ শেষ কালছোৱাত মানাহ নদীলৈকে আহোমসকলৰ প্ৰভাৱ বিস্তাৰিত হয় আৰু ১৮২৬ চনত ব্ৰিটিছৰ আগমনৰ আগলৈকে ই ৰাজ্যৰ পশ্চিম সীমা নিৰ্ধাৰিত হয়।\n1 চমু আলোকপাত\n2 সংঘৰ্ষৰ সূত্ৰপাত\n3 সংঘৰ্ষৰ বৰ্দ্ধিত পৰ্যায়\n3.1 শ্বাহ জাহানৰ শাসনকাল\n3.2 ঔৰংজেৱৰ শাসনকাল\n3.3 ৰাম সিংহৰ অভিযান\n4 পৰৱৰ্ত্তী কাল\n5 সংঘৰ্ষৰ সময়ৰেখা\nচমু আলোকপাত[সম্পাদনা কৰক]\nপ্ৰধান প্ৰবন্ধ: আহোম সাম্ৰাজ্য\n১৩শ শতিকাত আহোমসকলে বৰ্তমানৰ ম্যানমাৰৰ পৰা ব্ৰহ্মপুত্ৰ উপত্যকালৈ প্ৰব্ৰজন কৰি আহে। থলুৱা লোকসকলক সামৰি নতুন এখন ৰাজ্য গঠন কৰাৰ পিছত তেওঁলোকে উজনি অসমৰ চুতীয়া ৰাজ্যৰ লগতে দৰং আৰু নগাঁৱৰ বাৰভূঞাসকলক দমন কৰি ডিমাচাসকলকো দক্ষিণলৈ ঠেলি ৰাজ্যৰ সীমা সম্প্ৰসাৰণ কৰে। পশ্চিমলৈ সীমা বৃদ্ধি হোৱাৰ লগে লগেই ৰাজ্যখন তুৰ্কী আৰু আফগান শাসকসকলৰ আক্ৰমণৰ বলি হয়। এসময়ত তন খাম বৰগোহাঁয়ে আক্ৰমণকাৰীসকলক কোচ ৰাজ্যৰ মাজেৰে খেদি নি কৰতোয়া নদী পোৱায়গৈ আৰু তেতিয়াৰে পৰা তেওঁলোকে নিজকে পূৰ্বৰ কামৰূপ ৰাজ্যৰ প্ৰকৃত উত্তৰাধিকাৰী হিচাপে গণ্য কৰিবলৈ লয়। আৰম্ভণিৰেপৰাই পশ্চিমৰ শত্ৰুৰাজ্য কোচ বিহাৰৰ সৈতে থকা মোগলৰ মিত্ৰতা আদিৰ বাবে আহোম আৰু মোগলৰ সম্পৰ্ক শত্ৰুতাপূৰ্ণ আছিল আৰু উত্তৰ-পূবৰ দিশত মোগলৰ বৰ্ধিত আগ্ৰাসনে মোগলক শংকিত কৰি তুলিছিল। এহাতে মোগলে নৰনাৰায়ণৰ পুত্ৰ কোচবেহাৰৰ লক্ষ্মীনাৰায়নৰ প্ৰতি সমৰ্থন জনোৱাৰ বিপৰীতে আহোম ৰজা চুখাম্‌ফাই (১৫৫২-১৬০৩) লক্ষ্মীনাৰায়ণৰ সম্পৰ্কীয় ভ্ৰাতৃ তথা চিলাৰায়ৰ পুত্ৰ কোচ হাজো ৰ (অৰ্থাৎ বৰ্তমানৰ গোৱালপাৰা জিলা, কামৰূপ জিলা, দৰং জিলা আৰু ভৰলীলৈকে শোণিতপুৰ জিলাৰ কিছু অংশ) ৰজা ৰঘূদেৱৰ জীয়ৰীক বিয়া কৰাই মিত্ৰতা গঢ়িছিল। দুই সাম্ৰাজ্যৰ এই মিত্ৰতা পৰৱৰ্তী ৰজা চুচেংফা বা প্ৰতাপ সিংহই (১৬০৩-১৬৪১) ৰজা পৰীক্ষিতৰ দুহিতাক বিবাহ কৰোৱাৰ যোগেদি কটকটীয়া কৰি তোলে।\nসংঘৰ্ষৰ সূত্ৰপাত[সম্পাদনা কৰক]\nউত্তৰ-পূবৰ সীমান্তত মোগলৰ আৱিৰ্ভাৱৰ লগে লগেই আহোম আৰু মোগলৰ মাজত আওপকীয়াকৈ শত্ৰুতাৰ উদ্ভৱ হয়। পৰীক্ষিতৰ শেষ পৰাজয়ৰ (১৬১৩) পিছতেই মোগলে প্ৰথমবাৰৰ বাবে এক সংগঠিত ৰূপত অসম আক্ৰমণ কৰি ৰাজ্যখন জয় কৰাৰ লক্ষ্য বান্ধি লয়। এয়া মোগলৰ আগ্ৰাসী সাম্ৰাজ্যবাদৰে পৰিণতি বুলি অভিহিত কৰা হয়- ‘ৰাজনৈতিক প্ৰভুত্ব আৰু ৰাজ্য বিস্তাৰ মোগলসকলৰ মাৰ্গদৰ্শক প্ৰেৰণা যেন প্ৰতীয়মান হয়। ’ সীমা বিবাদ আৰু বাণিজ্যিক শত্ৰুতাই পৰিস্থিতি অধিক জটিল কৰি তোলাৰ লগতে ৰাজনৈতিক বিষয়সমূহেও এই সংঘাতত অৰিহণা যোগায়। কামৰূপ ৰাজ্যৰ পতনৰ পিছত মোগলে বৰনদীৰ পূব অংশৰ পৰা সিংগিৰিলৈকে নিজৰ শাসনাধীন অঞ্চল হিচাপে দাবী কৰি ৰাজনৈতিক প্ৰভুত্ব জাহিৰ কৰিবলৈ আহে। আহোমে ইয়াৰ তীব্ৰ বিৰোধিতা কৰে। ইয়াৰোপৰি অসমৰ প্ৰাকৃতিক সম্পদ আৰু নামনি ব্ৰহ্মপুত্ৰৰ ঐশ্বৰ্যশালী কামৰূপ ৰাজ্যৰ লগতে হাতী আৰু সুগন্ধি উদ্ভিদসমূহে মোগলৰ অৰ্থলিপ্সা জগাই তোলে আৰু তেওঁলোকে অসমৰ দুৱাৰ বলপূৰ্বক অতিক্ৰম কৰিবলৈ বদ্ধপৰিকৰ হয়।\nমোগলশাসিত ভাৰতৰ পৰা অহা ৰতন সিং নামৰ এজন অবৈধ বণিকৰ বয়-বস্তু জব্দ কৰি আহোম ৰাজ্যৰ পৰা বহিষ্কাৰ কৰাৰ ঘটনাৰ পৰাই দুয়োপক্ষৰ মাজত সংগঠিত সংঘৰ্ষৰ সূত্ৰপাত ঘটে। মোগলে যুদ্ধৰ বাবে যাৱতীয় প্ৰস্তুতি সম্পূৰ্ণ কৰে আৰু ১৬১৫ চনত আবু বাকৰ্ আৰু ভূষনাৰ ৰজা সত্ৰজিতৰ নেতৃত্বত এক ৰাজকীয় সৈন্যবাহিনী মকৰল কৰে। বাহিনীটো ক্ৰমান্বয়ে বৰনগৰ, কামৰূপৰ পুৰণি ৰাজধানী আৰু হাজো অভিমুখে আগবাঢ়ে। তেওঁলোকে ইয়াৰ কাষৰীয়া অঞ্চলসমূহত কেইবাটাও ছাউনী স্থাপন কৰে। সেই বছৰৰে নৱেম্বৰ মাহত হঠাতে আবু বাকৰে কাজলী চকীত আক্ৰমণ চলায়। ক্ষন্তেকীয়া যুঁজত আহোম সৈন্য পৰাস্ত হৈ নাও আৰু দুৰ্গ এৰি পলায়ন কৰে। কম আয়াসতে জয়লাভ কৰি মোগলে আহোমৰ বিপক্ষে কিছু আগ্ৰাসী ব্যৱস্থা গ্ৰহণ কৰিবলৈ যো-জা কৰে। মোগলৰ অগ্ৰগতিৰ ওপৰত নজৰ ৰাখিবলৈ আহোম ৰজাই চামধৰাৰ দুৰ্গ সুসজ্জিত কৰি তোলে। ইফালে মোগল আহি ব্ৰহ্মপুত্ৰ আৰু কামেং নদীৰ সংগমস্থল পায়হি। এমাহৰ পিছত ভৰলী নদীৰে ঘোঁৰাসমূহ চেঁকুৰাই আনি বাওঁহাতৰ পাৰটোত থকা ৰেচন-পাতিৰ ভঁৰালৰ আহোম সৈন্যৰ ওপৰত ভয়ানক আক্ৰমণ চলায় আৰু আহোমে পুনৰ পৰাজয় স্বীকাৰ কৰিবলগা হয়। আহোম ৰজাই চামধৰাৰ সেনাপতিসকলক মোগল সৈন্যৰ ওপৰত জঁপিয়াই পৰিবলৈ কাঢ়া নিৰ্দেশ দিয়ে। আহোম সৈন্যই জয়লাভ কৰি ভৰলুৰ মুখত ৰেচন-পাতিৰ ভঁৰাল পুনৰাই দখল কৰে। আকস্মিকভাৱে চলোৱা এই আক্ৰমণত মোগলৰ বহু ধন-জন হানি হয়। প্ৰথমাৱস্থাত সফলতা লাভ কৰিলেও মোগলৰ প্ৰথমবাৰৰ অসম আক্ৰমণৰ এনেদৰেই অন্ত পৰে। এই যুঁজত সৈন্য-সামন্ত আৰু অৰ্থৰ লগতে মোগলে সামৰিক ক্ষেত্ৰখনত থকা নিজৰ সুনামো হেৰুৱায়। \nসংঘৰ্ষৰ বৰ্দ্ধিত পৰ্যায়[সম্পাদনা কৰক]\nপ্ৰথমবাৰ অসমৰ মাটিত হোৱা শোচনীয় পৰাজয়ৰ পিছত অসমৰ প্ৰতি মোগলে এক পতিৰক্ষাত্মক আৰু মিত্ৰভাৱ ৰাখি চলিবলৈ ধৰে আৰু সদ্যহতে আহোমক অসন্তুষ্ট কৰি তুলিব পৰা কাৰ্য নকৰিবলৈ যত্নপৰ হয়। কিন্তু যুঁজত আশাতীতভাৱে জয়লাভ কৰি আহোমসকল উৎসাহী হৈ পৰে আৰু কামৰূপত বিৰাজ কৰা দোধোৰ-মোধোৰ পৰিস্থিতিৰ সুযোগ ল’বলৈ আগবাঢ়ি আহে। অসমত হোৱা পৰাজয়ৰ ফলত মোগল অধিকৃত কামৰূপত বিদ্ৰোহ আৰু প্ৰতিবাদে দেখা দিয়ে। আহোমসকলে এই বিদ্ৰোহত উচটনি দি মোগলৰ বাবে পৰিস্থিতি কঠিন কৰি তুলিছিল যদিও দুয়োপক্ষৰ মাজত মুখামুখি সংঘৰ্ষ হোৱা নাছিল। ১৬১৮ চনত আহোম ৰজা প্ৰতাপ সিংহই পৰীক্ষিতৰ পুত্ৰ বলিনাৰায়ণক দৰঙৰ ৰজা পাতে আৰু কামৰূপ পুনৰুদ্ধাৰ কৰিবলৈ সহায় আগবঢ়ায়। কিন্তু আহোম ৰজাৰ সহায়ৰ পিছতো বলিনাৰায়ণে কামৰূপ উদ্ধাৰ কৰিবলৈ অসমৰ্থ হয়। ১৬১৯ চনত তৃতীয়বাৰৰ কাৰণে পাহাৰীয়া ধনিকালৰ মুখিয়ালসকলৰ হৈ কামৰূপোৰ কাৰ্যকলাপত হস্তক্ষেপ কৰে। মোগলৰ শাসনত অতিষ্ঠ হৈ তেওঁলোকে ৰাণীহাটৰ দুৰ্গ দখল কৰিবলৈ সিদ্ধান্ত লয় আৰু ইয়াৰ বাবে আহোম ৰজাৰ সহায় বিচাৰে। আহোম ৰজাই এক বিশাল সেনাবাহিনী তেওঁলোকৰ সাহায্যৰ বাবে প্ৰেৰণ কৰে। তয়াময়া যুদ্ধৰ পিছত মোগলে পৰাজয়বৰণ কৰে আৰু ৰাণীহাট এৰি যাবলৈ বাধ্য হয় আৰু আহোম সৈন্যই তেওঁলোকৰ পিছ লয়। কিন্তু অচিৰেই মোগলে নিজৰ শক্তি ঘূৰাই পায় আৰু আহোমৰ তীব্ৰ প্ৰতিৰোধৰ পিছতো ধনিকাল পুনৰ দখল কৰে। ইয়াৰ পিছত লাহে লাহে আহোম ৰজাই বলিনাৰায়ণক এৰি কামৰূপৰ পৰা নিজৰ সৈন্যবল আঁতৰাই নিয়ে।\nশ্বাহ জাহানৰ শাসনকাল[সম্পাদনা কৰক]\nশ্বাহজাহানৰ (১৬২৮-১৬৫৫) শাসনকালত আহোম আৰু মোগলৰ সম্পৰ্কৰ এত্ৰত এক নতুন যুগৰ সূচনা হয়। এটা দশকৰ পৰোক্ষ শত্ৰুতাৰ পিছত পৰিস্থিতিয়ে দুয়োপক্ষৰে মাজত মুখামুখি সংঘৰ্ষৰ বাট মুকলি কৰে। ধনিকালৰ পাহাৰী-মুখিয়ালসকলে বংগৰ চুবেদাৰ কাছিম খান খিষ্টিৰ দুৰ্ব্যৱহাৰৰ বিপক্ষে আহোম ৰজাৰ পৰা সুৰক্ষা বিচাৰি আহে। আনহাতে পাণ্ডুৰ থানাদাৰ সত্ৰজিতে মোগলৰ সৈতে বিশ্বাসঘাটকতা কৰি বলিনাৰায়ণ সৈতে লগ লাগে আৰু বংগৰ শাসক সলনি হোৱাৰ সুযোগ গ্ৰহণ কৰি কামৰূপ আক্ৰমণ কৰিবলৈ বলিনাৰায়ণক উচটনি দিয়ে। সেইমতে বলিনাৰায়ণে তয়াময়া যুদ্ধৰ অন্তত মোগলক শোচনীভাৱে হৰুৱাই হাজোৰ ছাউনীলৈ পিছুৱাই যাবলৈ বাধ্য কৰে। আহোম সৈন্যই হাজোত আক্ৰমণ চলায় যদিও কেইবাদিন ধৰি চলা যুদ্ধত দুয়োপক্ষ ভাগৰি পৰাত যুদ্ধ সাময়িকভাৱে স্থগিত হয়। ১৬৩৬ চনৰ ডিচেম্বৰ মাহত দুয়োপক্ষৰ মাজত পুনৰ সংঘৰ্ষৰ সূত্ৰপাত হয়। মোগল কামৰূপৰ মূল অংশলৈ সোমাই আহে। ১৬৩৭ চনৰ নৱেম্বৰত মোগলবাহিনীয়ে বলীনাৰায়ণ আৰু আহোমসকলৰ বিৰুদ্ধে জয়লাভ কৰি সমগ্ৰ কামৰূপ নিজৰ অধীনলৈ নিয়ে। ১৬৩৮ চনত মোগলবাহিনী উজনিলৈ আগুৱাই আহি অক্টোবৰ মাহত চামধৰাত ৰয়হি। ইয়াৰ পিছতে হোৱা তয়াময়া ৰণত আহোম সৈন্যই মুকলি ৰণক্ষেত্ৰ এৰি পলায়ন কৰে যদিও চামধৰাৰ দুৰ্গ ইমানেই সুসজ্জিত আছিল যে মোগলৰ বহু ধন-জন হানি হয় আৰু তেওঁলোকে জয়ৰ আশা বাদ দিবলগা হয়।\n১৬৩৯ চনৰ ফেব্ৰুৱাৰীত আহোম সেনাপতি মোমাই তামুলী বৰবৰুৱা আৰু মোগল সেনাপতি আল্লাহ ইয়াৰ খানৰ মাজত অসুৰৰ আলিৰ সন্ধি স্বাক্ষৰিত হয় আৰু সন্ধিৰ চৰ্ত অনুযায়ী গুৱাহাটীৰ পৰা আৰম্ভ কৰি পশ্চিম অসম মোগলৰ অধীনলৈ যায়। ইয়াৰ ফলত প্ৰথমবাৰৰ বাবে আহোম ৰজাই কামৰূপত মোগলৰ প্ৰভুত্ব স্বীকাৰ কৰি লয় আৰু মোগলে আহোমৰ স্বতন্ত্ৰতা মানি লৈ উত্তৰে বৰনদীৰ পূব অংশৰ পৰা দক্ষিণে কলঙলৈকে হস্তক্ষেপ নকৰিবলৈ কথা দিয়ে। ইয়াৰ লগতে বাণিজ্যিক সম্পৰ্কও পুনৰ আৰম্ভ কৰা হয়। ইয়াৰ পিছৰ সময়ছোৱাতো দুয়োপক্ষৰ মাজত সৰু-সুৰা বিবাদ চলি থাকে যদিও তুলনামূলকভাৱে এই সময়ছোৱা শান্তিপূৰ্ণ আছিল।\n১৬৪৮ চনত গুৱাহাটীৰ মোগল ফৌজদাৰে স্বৰ্গদেৱ চুতাম্লা ওৰফে জয়ধ্বজ সিংহৰ (১৬৪৮-১৬৬৩) সিংহাৰোহনৰ বাবে অভিনন্দন জনাই পত্ৰ প্ৰেৰণ কৰে। কিন্তু সম্ৰাট শ্বাহজাহানৰ অসুস্থতাৰ সুযোগ লৈ চুতাম্লাই মোগলক গুৱাহাটীৰ পৰা বিতাৰণ কৰি মানাহ নদী পাৰ কৰাই থৈ আহে। তেওঁ আনকি ঢাকাৰ কাষৰীয়া অঞ্চলত ধংসযজ্ঞ চলাই বহুসংখ্যক মোগলক বন্দী কৰি অসমলৈ আনে।\nঔৰংজেৱৰ শাসনকাল[সম্পাদনা কৰক]\nঔৰংজেৱে দিল্লীৰ ৰাজপাটত উঠিয়েই মীৰ জুমলাক কোচ বিহাৰ আৰু অসম আক্ৰমণ কৰি পূব ভাৰতত মোগলৰ গৌৰৱ পুনৰাই প্ৰতিষ্ঠা কৰিবলৈ নিৰ্দেশ দিয়ে। ইতিমধ্যে কোচবিহাৰেও নিজকে স্বতন্ত্ৰ ৰাজ্য হিচাপে ঘোষণা কৰিছিল। ১৬৬২ চনত মীৰ জুমলাই অসমত প্ৰৱেশ কৰে। তেওঁ মানাহ আৰু গুৱাহাটীৰ মাজৰ গড় অতি সহজেই দখল কৰে। ইয়াৰ পিছতেই মোগলে পাণ্ডু, গুৱাহাটী আৰু কাজলীৰ গড় প্ৰকৃতাৰ্থত কোনো প্ৰতিৰোধ অবিহনেই এটা এটাকৈ দখল কৰি যায়।\nমীৰ জুমলাৰ সহজ জয়ৰ কাৰণ হিচাপে অসমীয়া শিবিৰসমূহত বিৰাজ কৰা অসন্তুষ্টি বুলি গণ্য কৰা হয়। অসমীয়া সেনাবাহিনীৰ শীৰ্ষ বিষয়াৰ পদবীসমূহ কেৱলমাত্ৰ টাই-আহোম লোকৰ দখলত আছিল। ৰজা জয়ধ্বজ সিংহই মনথিৰ ভঁৰালী বৰুৱা (পিছলৈ পৰ্বতীয়া ফুকনৰ পদবী) নামৰ বেজদলৈ পৰিয়ালৰ এগৰাকী কায়স্থ লোকক পশ্চিম অসমৰ ৰাজদূত হিচাপে নিয়োগ কৰে। এই কথাই বিষয়াসকলৰ মাজত অসন্তুষ্টিৰ সৃটি কৰে আৰু মীৰ জুমলাৰ আগ্ৰাসন ৰোধিবলৈ তেওঁলোকে কোনো উল্লেখযোগ্য প্ৰচেষ্টা হাতত নলয়। অৱশ্যে শত্ৰুবাহিনী আহি কলিয়াবৰ পোৱাৰ পিছত তেওঁলোকে শিমলুগড় আৰু চামধৰাত প্ৰতিৰক্ষা ব্যৱস্থা কটকটীয়া কৰি তোলে। ১৬৬২ চনৰ ফেব্ৰুৱাৰীত মীৰ জুমলাই শিমলুগড়ত প্ৰচণ্ড আক্ৰমণ চলায় আৰু আহোমে পৰাজয়বৰণ কৰি দুৰ্গ পৰিত্যাগ কৰে। শিমলুগড়ৰ দুৰৱস্থা দেখি নদীৰ সিপাৰে থকা চামধৰাৰ সৈন্যদলেও বিনাযুদ্ধে দুৰ্গ এৰি পলাই যায়। এই বিজয়ৰ পিছতেই ১৭ মাৰ্চত মীৰ জুমলাই ৰাজধানী গড়গাঁৱত প্ৰৱেশ কৰে। ৰজা জয়ধ্বজ সিংহই ৰাজধানী এৰি পাহাৰত আশ্ৰয় লয়। ৮২টা হাতী, প্ৰায় ৩ লাখ সোণ-ৰূপৰ মুদ্ৰা, ৬৭৫টা বৰটোপ, ৪৭৫০টা বাৰুদৰ বাকচ, ৭৮২৮খন ঢাল, ১০০০খন নাও আৰু ১৭৩টা চাউলৰ টোপোলা মোগলে হাত কৰে।\nইতিমধ্যে বাৰিষা কাল আৰম্ভ হয় আৰু মীৰ জুমলাই দখলীকৃত অঞ্চলটো অধিকাৰ কৰি ৰাখিবলৈ যাৱতীয় প্ৰস্তুতি চলায়। লখৌ আৰু ঢাকাৰ ৰাজকীয় সৈন্যদলৰ সৈতে যোগাযোগৰ ব্যৱস্থা কৰা হয়। কিন্তু নেৰোনেপেৰা বৰষুণ আৰু নদীসমূহৰ সংহাৰী ৰূপে যোগাযোগ সম্পূৰ্ণৰূপে বিচ্ছিন্ন কৰি মোগলৰ বাবে প্ৰতিকূল পৰিস্থিতিৰ সৃষ্টি কৰে। আহোমসকলে পূৰ্ণৰূপত মোগলৰ এই অৱস্থাৰ সুবিধা লয়। বাৰিষাকাল বৃদ্ধি হোৱাৰ লগতে লখৌৰ পৰা পূবলৈ ৰাজ্যখনৰ সমগ্ৰ অংশ পুনৰুদ্ধাৰ কৰে। কেৱল গড়গাঁও আৰু মথুৰাপুৰ মোগলৰ দখলত থাকে। জয়ধ্বজ সিংহ পাহাৰৰ পৰা নামি আহি সেনাপতিসকলক অনুপ্ৰৱেশকাৰী মোগলক ৰাজ্যৰ পৰা বহিষ্কাৰ কৰিবলৈ নিৰ্দেশ দিয়ে। এই সময়তে মথুৰাপুৰত হোৱা এক মহামাৰীত শতাধিক মোগল সৈন্যৰ প্ৰাণ যায়। তেওঁলোকৰ হাতত পৰ্যাপ্ত পৰিমাণে খাদ্য বা পথ্য নোহোৱাৰ বাবে মোগলে মথুৰাপুৰ পৰিত্যাগ কৰিবলগা হয়।\nছেপ্টেম্বৰ মাহলৈ বাৰিষাকাল প্ৰায় শেষ হয় আৰু মোগলে সকাহ পায়। জয়ধ্বজ সিংহই পুনৰাই পাহাৰত আশ্ৰয় লয়গৈ। ডিচেম্বৰত মীৰ জুমলা নৰিয়াত পৰে আৰু মোগল সেনা দেৱলগাঁৱৰ পৰা আগলৈ যাবলৈ অনিচ্ছুক হয়। ইফালে আহোম ৰজাও শান্তি প্ৰতিষ্ঠাৰ বাবে ব্যাকুল হৈ পৰে। ১৬৬৩ চনৰ জানুৱাৰী মাহত দুয়োপক্ষৰ মাজত ঘিলাধাৰী ঘাটৰ সন্ধি স্বাক্ষৰিত হয়। সন্ধিমতে আহোম ৰজাই পশ্চিম অসম মোগলক এৰি দিয়ে আৰু ৯০টা হাতীৰ লগতে ৩ লাখ টকাৰ যুদ্ধৰ ক্ষতিপূৰণ দিবলৈ কথা দিবলগা হয়। ইয়াৰ উপৰিও তেওঁ নিজৰ একমাত্ৰ সন্তান ৰমণী গাভৰু আৰু ভতিজী তথা তিপাম ৰজাৰ জীয়ৰীক মোগল সম্ৰাটৰ হাৰেমলৈ প্ৰেৰণ কৰিবলগা হয়। ক্ষতিপূৰণৰ প্ৰথম ভাগটো জয়ধ্বজ সিংহই তাৎক্ষণিকভাৱে আদায় দিয়ে যদিওমীৰ জুমলাই অসম এৰি যোৱাৰ লগে লগে বাকী অংশ পৰিশোধ কৰাত অনীহা প্ৰদৰ্শন কৰে। পৰৱৰ্তী ৰজা চুপাংমুং ওৰফে চক্ৰধ্বজ সিংহ (১৬৬৩-১৬৭০) মোগলক কোনোধৰণৰ ধন-সোণ আদায় দিয়াৰ পক্ষপাতী নাছিল। তেওঁ ঘোষণা কৰে যে বিদেশীৰ কৰতলীয়া হোৱাতকৈ মৃত্যুৱেই শ্ৰেয়। ১৬৬৫ চনত ৰজাই ডা-ডাঙৰীয়াসকলৰ সৈতে এখন বৈঠক আহ্বান কৰে আৰু পশ্চিম অসমৰ পৰা মোগলক উৎখাত কৰিবলৈ আদেশ দিয়ে। যুদ্ধৰ ক্ষতিপূৰণৰ এক বুজন অংশ পৰিশোধ কৰিবলৈ বাকী থকাৰ বাবে গুৱাহাটীৰ নৱনিযুক্ত ফৌজদাৰ ছৈয়দ ফিৰোজ খানৰ পৰা আহোম ৰজাই হুমকিভৰা পত্ৰ লাভ কৰে। এই পত্ৰ পাই আহোম ৰজাই যুদ্ধৰ সংকল্প গ্ৰহণ কৰে। ১৫৮৯ শকৰ ৩ ভাদ, বৃহস্পতিবাৰে (১৬৬৭ চনৰ ২০ আগষ্টৰ ওচৰাওচৰি) আহোম সৈন্য দুভাগত বিভক্ত হৈ ব্ৰহ্মপুত্ৰৰে ভটীয়াই গৈ কলিয়াবৰত বাহৰ পাতে। মোগল এনে এক পৰিস্থিতিৰ বাবে সাজু নাছিল আৰু সেয়ে তেওঁলোকে আহোমৰ বিৰুদ্ধে কেইবাখনো ৰণত পৰাস্ত হয়। ১৬৬৭ চনৰ ২ নৱেম্বৰ তাৰিখে ইটাখুলি আৰু গুৱাহাটীৰ গড় আহোমৰ হাতলৈ আহে। শত্ৰুপক্ষত আহোম আৰু মোগলৰ পুৰণি সীমা মানাহৰ মুখলৈকে খেদি পঠোৱা হয়। মোগলৰ হাতত মীৰ জুমলাৰ আক্ৰমণত বন্দী হোৱা অসমীয়া লোককো উদ্ধাৰ কৰা হয়। এনেদৰে দুমাহৰ ভিতৰতে আহোমসকলে হেৰুৱা ঠাইসমূহ পুনৰ নিজৰ দখললৈ আনে।\nৰাম সিংহৰ অভিযান[সম্পাদনা কৰক]\nপ্ৰধান প্ৰবন্ধ: শৰাইঘাটৰ যুদ্ধ\nলুইতৰ বুকুত সৈন্য-সামন্তৰে সৈতে আহোম সেনাপতি লাচিত বৰফুকনৰ প্ৰতিমা।\n১৬৬৭ চনৰ ডিচেম্বৰ মাহত আহোমে গুৱাহাটী উদ্ধাৰ কৰাৰ খবৰ পাই অম্বৰৰ ৰজা ৰামসিংহৰ অধীনত এক বিশাল সৈন্যবাহিনী অসমলৈ প্ৰেৰণ কৰে। তেওঁৰ সৈতে গুৱাহাটীৰ ভূতপূৰ্ব ফৌজদাৰ ৰছিদ খানো আহে। ১৬৬৯ চনৰ ফেব্ৰুৱাৰীত ৰামসিংহ আহি সীমান্তৰ ৰঙামাটি গড় পায়হি। আহোম সৈন্যই মানাহত তেওঁলোকক বাধা দিবলৈ চেষ্টা কৰে যদিও বিফল হয় আৰু গড় এৰি গুৱাহাটীলৈ উজাই যায়। ৰামসিংহক বাধা দিব পৰাকৈ অসমীয়া সৈন্য সাজু নাছিল বাবে আহোমৰ প্ৰধান সেনাপতি লাচিত বৰফুকনে উপলব্ধি কৰে যে মুকলি যুদ্ধ এৰাই চলিলেহে তেওঁ নিজৰ সৈন্যদলক সাজু কৰি তুলিব পাৰিব। পূৰ্বতে আহোমে বন্দী কৰা গুৱাহাটীৰ প্ৰাক্তন ফৌজাদাৰ ফিৰোজ খানক মোকলাই দি ৰামসিংহৰ অসমলৈ অহাৰ উদ্দেশ্যে সম্পৰ্কে বাতৰি দিবলৈ লাচিতে কৈ পঠায়। তেতিয়া ৰামসিংহই আলাহ ইয়াৰ খান আৰু মোমাই তামুলী বৰবৰুৱাৰ মাজত ১৬৩৯ চনত হোৱা চুক্তি অনুসৰি থিৰাং কৰা সীমাকেই মানি ল’বলৈ দাবী জনায়। বৰফুকন এই প্ৰস্তাৱত অমান্তি হয়। ইয়াৰ পিছতেই ১৬৬৯ চনৰ এপ্ৰিল মাহত তেজপুৰৰ ওচৰত দুখনকৈ যুদ্ধ সংঘটিত হয়। দুয়োখন যুদ্ধতে আহোমৰ পৰাজয় হয় যদিও নৌ-যুদ্ধ এখনত অগ্ৰগতি পাই আহোম সৈন্যই মোগলক হাজোলৈ পিছুৱাই যাবলৈ বাধ্য কৰে। ইয়াৰ পিছত শুৱালকুছিত নৌ-যুদ্ধ আৰু স্থল-যুদ্ধ উভয়তে মোগলৰ পৰাজয় হয়।\nএনে সময়তে ৰামসিংহই ৰজা চক্ৰধ্বজ সিংহক দ্বন্দ্ব্বযুদ্ধলৈ আহ্বান জনায় আৰু কয় যে যদি ৰামসিংহ হাৰে তেন্তে তেওঁ বংগলৈ উলটি যাব। আহোম ৰজাই এই প্ৰস্তাৱ প্ৰত্যাখ্যান কৰে আৰু সেনাপতিসকলক পুনৰ আক্ৰমণৰ আদেশ দিয়ে। চেছাৰ ওচৰৰ যুদ্ধত আহোমৰ জয় হয় আৰু তেওঁলোকে আগিয়াঠুটিৰ দুৰ্গ অধিকাৰ কৰে। ১৬৬৯ আৰু ১৬৭০ চনত শান্তিৰ প্ৰস্তাৱ দিয়াৰ লগতে ৰামসিংহই যুদ্ধৰ পৰা বিৰতি লয়। ইয়াৰ পিছতে আলাবৈৰ ৰণত আহোমৰ শোচনীয় পৰাজয় ঘটে। এনে এক বিপৰ্যয়ৰ সময়তে ১৬৭০ চনৰ এপ্ৰিল মাহত চক্ৰধ্বজ সিংহ পৰলোকগামী হয় আৰু তেওঁৰ ভ্ৰাতৃ উদয়াদিত্য সিংহ ৰাজপাটত বহে। ১৬৭১ চনত শৰাইঘাটত মোগল বাহিনী সম্পূৰ্ণৰূপে পৰাজিত হয় আৰু তেওঁলোকক কামৰূপৰ পৰা বিতাৰিত কৰা হয়।\n১৬৭৯ চনত চাওফা চুদৈফাৰ ৰাজত্বকালত লালুকসোলা বৰফুকনে অভিসন্ধি কৰি শৰাইঘাটৰ দুৰ্গ বংগৰ নৱাব তথা ৰমণী গাভৰুৰ স্বামী আৰু ঔৰংজেৱৰ পুত্ৰ আজম শ্বাহৰ হাতত গটাই দিয়ে। ১৬৮১ চনত গদাপানি (১৬৮১-১৬৯৬) ৰজা হৈ ইটাখুলিৰ ৰণত মোগলক সম্পূৰ্ণৰূপে পৰাজিত কৰি মানাহ নৈ পাৰ কৰাই থৈ আহে আৰু ১৮২৪ চনত ইংৰাজৰ আগমণৰ সময়লৈকে মানাহ নদীয়েই আহোম আৰু মোগল ৰাজ্যৰ সীমা হিচাপে পৰিগণিত হয়।\nসংঘৰ্ষৰ সময়ৰেখা[সম্পাদনা কৰক]\n১ ১৬১৫ আবু বাকৰ্ আৰু ৰজা সত্ৰজিৎ ছাউনীৰ সেনাপতিসকল বৰনগৰ, হাজো, কাজলী আৰু চামধৰাৰ দুৰ্গ মোগল জয়ী হয় যদিও ছাউনীসমূহ হাতত ৰাখিবলৈ অপাৰগ হয় আৰু এইসমূহ আহোমে পুনৰুদ্ধাৰ কৰে।\n২ ১৬১৯ ছাউনীৰ সেনাপতিসকল সহায়ক সেনাপতিসকল ধনীকাল আৰু ৰাণীহাটৰ দুৰ্গ আহোম জয়ী হয় যদিও ছাউনীসমূহ হাতত ৰাখিবলৈ অপাৰগ হয় আৰু এইসমূহ মোগলে পুনৰুদ্ধাৰ কৰে।\n৩ ছাউনীৰ সেনাপতিসকল বলীনাৰায়ণ গুৱাহাটী কামৰূপ সীমান্ত, হাজো হাজোত যুদ্ধবিৰতি, মূল কামৰূপৰ পৰা মোগলক উৎখাত\n৪ ১৬৩৬ সহায়ক সেনাপতিসকল ছাউনীৰ সেনাপতিসকল কামৰূপ সীমান্ত, গুৱাহাটী মোগলৰ জয়লাভ আৰু ছাউনীসমূহ দখল\n৫ ১৬৩৭ সহায়ক সেনাপতিসকল বলীনাৰায়ণ মূল কামৰূপ মোগলৰ মূল কামৰূপৰ সমগ্ৰ অংশ অধিকাৰ\n৬ ১৬৩৮ সহায়ক সেনাপতিসকল ছাউনীৰ সেনাপতিসকল চামধৰা দুৰ্গ আহোম দুৰ্গত অটল হৈ থাকে আৰু মোগল পিছুৱাই যায়, অসুৰৰ আলিৰ সন্ধি স্বাক্ষৰিত হয়, মোগলে কামৰূপ লাভ কৰে\n৮ ১৬৪৮ ছাউনীৰ সেনাপতিসকল স্বৰ্গদেৱ জয়ধ্বজ সিংহ মূল কামৰূপ, ঢাকা আহোমে মোগলৰ ছাউনীসমূহ উৎখাত কৰি অসম-বংগৰ সীমালৈ পিছুৱাই যাবলৈ বাধ্য কৰে।\n৮ ১৬৬২ ঔৰংজেৱৰ পোনপটীয়া কৰ্তৃত্বাধীন মীৰ জুমলা ছাউনীৰ সেনাপতিসকল গুৱাহাটী, কাজলী, শিমলুগড়, চামধৰা, ৰাজধানী গড়গাঁও স্বৰ্গদেৱ জয়ধ্বজ সিংহ ৰাজধানী এৰি পলাই যায়।\n৯ ১৬৬২ মীৰ জুমলা স্বৰ্গদেৱ জয়ধ্বজ সিংহ ৰাজধানী গড়গাঁও, মথুৰাপুৰ আহোমৰ পুনৰ ৰাজধানী অধিকাৰ, মোগলক গুৱাহাটীলৈ বিতাৰণ\n১০ ১৬৬৩ মীৰ জুমলা স্বৰ্গদেৱ জয়ধ্বজ সিংহ ৰাজধানী গড়গাঁও জয়ধ্বজ সিংহই ৰাজধানী পৰিত্যাগ কৰে আৰু ঘিলাধাৰী ঘাটৰ সন্ধিমতে বুজন পৰিমাণত যুদ্ধৰ ক্ষতিপূৰণ দি ৰাজধানী ঘূৰাই পায়।\n১১ ১৬৬৭ ছাউনীৰ সেনাপতিসকল স্বৰ্গদেৱ চক্ৰধ্বজ সিংহৰ পোনপটীয়া কৰ্তৃত্বাধীন সেনাপতিসকল গুৱাহাটী, কামৰূপৰ সীমান্ত, ইটাখুলি, হাজো আহোমে মোগলৰ ছাউনীসমূহ উৎখাত কৰি অসম-বংগৰ সীমালৈ পিছুৱাই যাবলৈ বাধ্য কৰে।\n১২ ১৬৬৭ ঔৰংজেৱৰ পোনপটীয়া কৰ্তৃত্বাধীন অম্বৰৰ ৰজা ৰাম সিংহ আৰু ৰছিদ খান ছাউনীৰ সেনাপতিসকল ৰঙামাটি আহোমে ছাউনীসমূহ হেৰুৱাই গুৱাহাটীলৈ পিছুৱাই আহে।\n১৩ ১৬৬৯ ঔৰংজেৱৰ পোনপটীয়া কৰ্তৃত্বাধীন অম্বৰৰ ৰজা ৰাম সিংহ আৰু ৰছিদ খান ছাউনীৰ সেনাপতিসকল তেজপুৰ প্ৰথমাৱস্থাত মোগলেছাউনীসমূহ দখল কৰে যদিও আহোমৰ নৌ-সেনাৰ হাতত পৰাস্ত হৈ হাজোলৈ পিছুৱাই যায়।\n১৪ ১৬৬৯ ঔৰংজেৱৰ পোনপটীয়া কৰ্তৃত্বাধীন অম্বৰৰ ৰজা ৰাম সিংহ আৰু ৰছিদ খান সহায়ক সেনাপতিসকল শুৱালকুছি ছাউনীসমূহ আহোমৰ দ্বাৰা দখল\n১৫ ১৬৭০ অম্বৰৰ ৰজা ৰাম সিং ছাউনীসমূহৰ সেনাপতি দলিবাৰীৰ ওচৰৰ আলাবৈ পাহাৰ মোগলৰ দ্বাৰা ছাউনীসমূহ দখল\n১৬ ১৬৭১ অম্বৰৰ ৰজা ৰাম সিং লাচিত বৰফুকন শৰাইঘাটৰ যুদ্ধ আহোমৰ এক নিৰ্ণয়কাৰী জয়লাভ\n১৭ ১৬৭৯ মোগল প্ৰতিনিধি বংগৰ নৱাব আৰু লালুকসোলা বৰফুকন নাই নাই লালুকসোলা বৰফুকনে মোগলৰ সৈতে অভিসন্ধি কৰি গুৱাহাটী মোগলক এৰি দিয়ে।\n১৮ ১৬৮২ মনছুৰ খান দিহিঙীয়া আলুন বৰবৰুৱা ইটাখুলিৰ ৰণ আহোমে গুৱাহাটী পুনৰুদ্ধাৰ কৰে আৰু ১৮২৬ চনত ব্ৰিটিছৰ আগমনলৈকে মানস নদী পৰ্যন্ত সীমা বিস্তাৰ কৰে।\n↑ Abdul Hamid Lahori, Padshahanamah, vol.II, p.65\n↑ S.K. Bhuyan (ed), Kamarupar Buranji, pp.24, 25\n↑ 3.0 3.1 A. C. Roy, History of Bengal, pp. 162,163\n↑ S.K. Bhuyan, Lachit Barphukan And His Times, p.5\n↑ S.N. Bhattacharya, Mughal North-East Frontier Policy. pp. 285,286\n↑ A.C. Roy, History of Bengal, p.163.\n↑ Stewart Charles, History of Bengal, p.319\n↑ A.C. Roy, History of Bengal, p.167\n↑ MS, Assam Buranji. No.6\n↑ S.K. Bhuyan, Lachit Barphukan And His Times, p.8\n↑ S.K. Bhuyan, Kamarupar Buranji, p.80\n↑ MS, Assam Buranji Nos. 7, 10, 15\n↑ MS, Assam Buranji, No.41\n↑ S.K. Bhuyan (ed), Assam Buranji, p.89\n↑ S.K. Bhuyan (ed), Aton Buragohain and His Times, pp. 35, 36, 53-55\n↑ H.K. Barpujari (ed), The Comprehensive History of Assam, vol. II, p.201\n↑ E.A. Gait, A History of Assam, p. 153\n↑ S.K. Datta, Assam Buranji, pp. 28-29\n↑ S.K. Bhuyan, Lachit Barphukan And His Times, pp. 28, 29\n↑ S.K. Bhuyan (ed), Assam Buranji (SM), pp. 112,113\n↑ S.K. Bhuyan (ed), Assam Buranji (SM), p.114\n↑ S.K. Datta, Assam Buranji, p.29\n↑ S.K. Bhuyan, Lachit Barphukan And His Times, pp. 47,48\n↑ S.K. Bhuyan, Lachit Barphukan And His Times, p. 48\n↑ E.A. Gait, A History of Assam, p. 155\n↑ 27.0 27.1 E.A. Gait, A History of Assam, p. 156\n↑ MS, Assam Buranji, No. 12\n↑ S.K. Bhuyan, Lachit Barphukan And His Times, pp. 55, 58\n↑ S.K. Bhuyan, Lachit Barphukan And His Times, pp. 65,66,69,70.\n↑ S.K. Bhuyan (ed), Assam Buranji (SM), pp. 121-24\n↑ S.K. Bhuyan, Lachit Barphukan And His Times, p. 83\n↑ N.K. Basu, Assam in the Ahom Age, p.49\n↑ S.K. Bhuyan, Anglo-Assamese Relations, 1771-1826, p.5\n↑ S.K. Bhuyan, Lachit Barphukan And His Times, p. 89\n"https://as.wikipedia.org/w/index.php?title=আহোম-মোগলৰ_সংঘৰ্ষ&oldid=250511"ৰ পৰা অনা হৈছে\nএই পৃষ্ঠাখন ২৫ অক্টোবৰ, ২০২০ তাৰিখে ২৩:৫৪ বজাত অন্তিম সংশোধন কৰা হৈছিল।


তুৰস্ক - অসমীয়া ৱিকিপিডিয়া\n(তুৰ্কীৰ পৰা পুনঃনিৰ্দেশিত)\n"গৃহ শান্তি, বিশ্ব শান্তি"\nয়ুৰ্ট্টা চুল্হ্, দ্জিহান্দা চুল্হ্\n- ৰাষ্ট্ৰপতি ৰিছেপ তায়িপ এৰদোয়ান\nto the Ottoman Empire2\n- War of Independence ১৯ মে ১৯১৯\n- Formation of Parliament April 23 1920\n- Declaration of Republic October 29 1923\n- জলভাগ (%) ১.৩\n- 2007 আনুমানিক ৭,১১,৫৮,৬৪৭ (১৭তম৩)\n- ২০০০ লোকপিয়ল ৬,৭৮,০৩,৯২৭\n- মুঠ $৬১২.৩ শ কোটি (১৭তম)\n- জনমুৰি $৯,১০৭ (৬৯তম)\nজিডিপি (নামমাত্ৰ) ২০০৭ IMF আনুমানিক\n- মুঠ $৩৯২,৪২৪ নিয়ুত (১৮তম)\n- জনমুৰি $৫,৪০৮ (68th)\nজিনি সহগ? (২০০৩) ৪৩.৬ (মধ্যম)\nমানৱ উন্নয়ন সূচক (২০০৬) ০.৭৫৭৪ (মধ্যম) (৯২তম৪)\nতুৰ্কিছ লিৰা৫ (TRY)\n- গ্ৰীষ্মকালীন (ডিএছটি) EEST (ইউটিচি+২)\n3 জনসংখ্যা আৰু জনসংখ্যাৰ ঘনত্ব ২০০৫ চনৰ মতে।\nতুৰস্ক (ইংৰাজী: Turkey; i/ˈtɜrki/; তুৰস্কীয়া: Türkiye, চৰকাৰী নাম প্ৰজাতন্ত্ৰী তুৰস্ক; তুৰ্কী: Türkiye Cumhuriyeti বা ত্যুৰ্কিয়ে দ্জুম্‌হুৰিয়েতি (সহায়·তথ্য)), হৈছে পূৱ ইউৰোপৰ এখন ৰাষ্ট্ৰ। তুৰস্কৰ প্ৰায় সম্পূৰ্ণ এছিয় অংশ, পৰ্বতময় আনাতোলিয়া (তুৰ্কি: Antalya আন্তালিয়া) বা এছিয়া মাইনৰ উপদ্বীপত পৰিছে। তুৰস্কৰ ৰাজধানী আনকাৰা আনাতোলিয়াতেই অৱস্থিত। তুৰস্কৰ বাকী অংশৰ নাম পূৱ বা তুৰ্কীয় থ্ৰাছ আৰু ই ইউৰোপৰ দক্ষিণ-পূৱ দিশত অৱস্থিত। এই অঞ্চলটো উৰ্বৰ ওখ চাপৰ টিলাপাহাৰেৰে গঠিত। ইয়াত তুৰস্কৰ বৃহত্তম চহৰ ইষ্টানবুল অৱস্থিত। সামৰিক কৌশলগত দিশৰ পৰা অত্যন্ত গুৰুত্বপূৰ্ণ তিনটা জলপথে এছিয় আৰু ইউৰোপীয় তুৰস্কক পৃথক কৰিছে: মাৰ্মাৰা সাগৰ, আৰু বছফৰাছ প্ৰণালী আৰু দাৰ্দানেল প্ৰণালী। এই তিনটা জলপথ একত্ৰে কৃষ্ণ সাগৰৰ পৰা এজিয়ান সাগৰলৈ যোৱাৰ একমাত্ৰ পথ তৈয়াৰ কৰিছে। তুৰস্ক প্ৰায় চতুৰ্ভুজাকৃতিৰ। ইয়াৰ পশ্চিমে এজীয় সাগৰ আৰু গ্ৰীছ; উত্তৰ-পূৱত জৰ্জিয়া, আৰ্মেনিয়া আৰু স্বায়ত্ত্বশাসিত আজাৰবাইজানি প্ৰজাতন্ত্ৰ নাখচিভান; পূৱে ইৰাণ; দক্ষিণে ইৰাক, ছিৰিয়া আৰু ভূমধ্যসাগৰ আছে। তুৰস্কৰ বিস্তৃত উপকূল অঞ্চলে, দেশখনৰ সীমান্তৰ তিন-চতুৰ্থাংশ গঠন কৰিছে। তুৰস্কৰ ভূমিৰূপ বিচিত্ৰ। দক্ষিণ-পূৱ আৰু উত্তৰ-পশ্চিমে আছে উৰ্বৰ সমভূমি। পশ্চিমে আছে ওখ, অনুৰ্বৰ মালভূমি। পূৱত আছে সুউচ্চ পৰ্বতমালা। দেশৰ অভ্যন্তৰৰ জলবায়ু চৰমভাবাপন্ন হলেও ভূমধ্যসাগৰৰ উপকূলীয় অঞ্চলৰ জলবায়ু মৃদু।\nইউৰোপ সঙ্গমস্থলত অৱস্থিত বাবে তুৰস্কৰ ইতিহাস আৰু সংস্কৃতিৰ বিৱৰ্তনত বিভিন্ন ধৰণৰ প্ৰভাৱ পৰিছে। সমগ্ৰ মানৱসভ্যতাৰ ইতিহাসত তুৰস্ক এছিয়া আৰু ইউৰোপৰ লোকসকসৰ চলাচলৰ সেতু হিচাপে কাৰ্য কৰিছিল। নানা বিচিত্ৰ প্ৰভাৱৰ স্বত্বেও তুৰস্কৰ এক নিজস্ব পৰিচয় আছে আৰু এই সমৃদ্ধ সংস্কৃতিৰ প্ৰভাৱ ইয়াৰ স্থাপত্য, চাৰুকলা, সংগীত আৰু সাহিত্যৰ ওপৰতো পৰিছে। গ্ৰামীণ অঞ্চলত এতিয়াও অনেক অতীত ঐতিহ্য আৰু ৰীতিনীতি পালন কৰা দেখা পোৱা যায়। তুৰস্ক বৰ্তমান এক আধুনিক, গণতান্ত্ৰিক ৰাষ্ট্ৰ। দেশখনৰ অধিকাংশ লোকেই ইছলাম ধৰ্ম পালন কৰে আৰু প্ৰধান ভাষা হৈছে তুৰ্কি ভাষা। বহু শতাব্দী ধৰি তুৰস্ক আছিল মূলতঃ এখন কৃষিপ্ৰধান দেশ। বৰ্তমান কৃষিক্ষেত্ৰত তুৰস্কৰ অৰ্থনীতিৰ এক বৃহৎ অংশ আৰু দেশৰ শ্ৰমশক্তিৰ ৩৪% এই কামত নিয়োজিত। দ্বিতীয় বিশ্বযুদ্ধৰ পাছত তুৰস্কৰ শিল্প আৰু সেৱাৰ ব্যাপক প্ৰসাৰ ঘটিছে, বিশেষকৈ অৰ্থসংস্থান, পৰিবহণ, আৰু পেশাদাৰী তথা চৰকাৰী সেৱাৰ। অন্যদিশে কৃষিৰ ভূমিকা হ্ৰাস পাইছে। টেক্সটাইল আৰু বস্ত্ৰ শিল্প দেশৰ ৰপ্তানিৰ প্ৰধান উৎস।\nঅৰ্থনৈকিক ৰূপান্তৰৰ লগে লগে নগৰায়নৰ হাৰো অনেক বাঢ়িছে। বৰ্তমান তুৰস্কৰ ৭৫% জনগণ চহৰত বাস কৰে। ১৯৫০ চনত মাত্ৰ ২১% লোক চহৰত বাস কৰিছিল। জনসংখ্যাৰ ৯০% লোক তুৰস্কৰ এছিয় অংশত বাস কৰে। বাকী ১০% ইউৰোপীয় অংশত বাস কৰে।\nতুৰস্কৰ ইতিহাস দীৰ্ঘ আৰু ঘটনাবহুল। প্ৰাচীনকালৰে পৰা বহু বিচিত্ৰ জাতি আৰু সংস্কৃতিৰ লোকে এলেকাটো দখল কৰিছিল। খ্ৰীষ্টপূৰ্ব ১৯০০ত ইয়াত হিটাইটসকল বাস কৰিছিল। সেই সময়তে ইয়াত প্ৰথম ডাঙৰ চহৰ গঢ়ি উঠে। তাৰ পিছত ইয়ালৈ ফ্ৰিজীয়, গ্ৰীক, পাৰছ্য, ৰোমান আৰু আৰৱসকলৰ আগমন ঘটে। একাদশ শতিকাত মধ্য এছিয়াৰ যাযাবৰ তুৰ্কি জাতিৰ লোকে দেশখন দখল কৰে আৰু ইয়াৰ ছেলজুক ৰাজবংশৰ পতন ঘটায়। তেওঁলোকৰ শাসনকালতেই এই অঞ্চলৰ জনগণ তুৰ্কি ভাষা আৰু সংস্কৃতিৰ লগত মিলি যায়। ১৩শ শতিকাত মোগলৰ আক্ৰমণৰ ফলত ছেলজুক ৰাজবংশৰ পতন ঘটে। ১৩ শতিকাৰ শেষৰ ফালে ইয়াত ওচমানীয় সাম্ৰাজ্যৰ বিস্তাৰ হয়। ইয়াৰ পৰৱৰ্তী ৬০০ বছৰ তুৰস্ক শাসন কৰে আৰু আনাতোলিয়াৰ এৰি মধ্যপ্ৰাচ্য, পূৱ ইউৰোপ আৰু উত্তৰ আফ্ৰিকাৰ এক বিশাল এলেকা জুৰি বিস্তৃতি লাভ কৰে। প্ৰথম বিশ্বযুদ্ধৰ পাছত এই সাম্ৰাজ্যৰো পতন ঘটে।\n১৯২৩ চনত উচমানীয় সাম্ৰাজ্যৰ তুৰ্কিভাষী এলেকা আনাতোলিয়া আৰু পূৱ থ্ৰাছক লৈ মুস্তাফা কেমাল (পিছলৈ কেমাল আতাতুৰ্ক)ৰ নেতৃত্বত আধুনিক তুৰস্ক প্ৰজাতন্ত্ৰৰ প্ৰতিষ্ঠা হয়। ১৯৩৮ চনৰ মৃত্যুৰ আগলৈকে আতাতুৰ্ক তুৰস্কৰ ৰাষ্ট্ৰপতি আছিল। তেখেতে তুৰস্কক এখন শক্তিশালী, আধুনিক ইউৰোপীয় ৰাষ্ট্ৰ হিচাপে গঢ়ি তোলিছিল। তেওঁৰ চৰকাৰৰ মূলনীতিসমূহ কেমালবাদ নামে পৰিচিত হৈছিল আৰু এইনীতিবোৰ পৰৱৰ্তী সমস্ত তুৰস্ক চৰকাৰৰ বাবে নিৰ্দেশিকা হিচাপে কাম কৰিছিল। আতাতুৰ্কৰ এটি বিতৰ্কিত মূলনীতি আছিল ধৰ্মনিৰপেক্ষতা। কেমালেৰ অনুগামীসকলৰ মতে ব্যক্তিগত জীবনৰ বাহিৰত ধৰ্মৰ স্থান নাই আৰু ৰাজনৈতিক দলসমূহে ধৰ্মীয় বিষয় এৰি চলা উচিত।\n১৯৫০ দশকলৈকে ৰাজনীতিত ধৰ্মৰ ভূমিকা তুৰস্কৰ এটি বিতৰ্কিত বিষয় আছিল। তুৰস্কৰ সামৰিক বাহিনীয়ে নিজকে কেমালবাদৰ ৰক্ষী বুলি বিবেচনা কৰে আৰু তেওঁলোকে ১৯৬০, ১৯৭১, ১৯৮০ আৰু ১৯৯৭ চনত মুঠ চাৰিবাৰ তুৰস্কৰ ৰাজনীতিত ধৰ্মনিৰপেক্ষতাৰ স্বাৰ্থত হস্তক্ষেপ কৰিছে।\n↑ National Geographic Atlas of the World (7th সম্পাদনা). প্ৰকাশক Washington, D.C.: National Geographic. 1999. ISBN 0-7922-7528-4. "Europe" (pp. 68–69); "Asia" (pp. 90–91): "A commonly accepted division between Asia and Europe ... is formed by the Ural Mountains, Ural River, Caspian Sea, Caucasus Mountains, and the Black Sea with its outlets, the Bosporus and Dardanelles."\n↑ "The Economist: "Turkey in the Balkans: The good old days?"". http://www.economist.com/node/21536647। আহৰণ কৰা হৈছে:5November 2011.\n↑ Stiner, Mary C.; Kuhn, Steven L.; Güleç, Erksin. "Early Upper Paleolithic shell beads at Üçağızlı Cave I (Turkey): Technology and the socioeconomic context of ornament life-histories". Journal of Human Evolution খণ্ড 64 (5): 380–398. doi:10.1016/j.jhevol.2013.01.008. ISSN 0047-2484. PMID 23481346.\n↑ Douglas Arthur Howard. The History of Turkey. Greenwood Publishing Group. পৃষ্ঠা. xiv–xx. ISBN 978-0-313-30708-9. https://books.google.com/books?id=Ay-IkMqrTp4C। আহৰণ কৰা হৈছে:2April 2013.\n↑ Sharon R. Steadman; Gregory McMahon (15 September 2011). The Oxford Handbook of Ancient Anatolia: (10,000–323 BC). Oxford University Press. পৃষ্ঠা. 3–11, 37. ISBN 978-0-19-537614-2. https://books.google.com/books?id=7ND_CE9If3kC। আহৰণ কৰা হৈছে: 23 March 2013.\n↑ Casson, Lionel (1977). "The Thracians". The Metropolitan Museum of Art Bulletin খণ্ড 35 (1): 2–6. doi:10.2307/3258667. http://www.metmuseum.org/pubs/bulletins/1/pdf/3258667.pdf.bannered.pdf.\n↑ Metz, Helen Chapin, ed (1996). "Turkish Origins". Turkey: A Country Study. Area handbook series (fifth সম্পাদনা). প্ৰকাশক Washington D.C.: United States Government Publishing Office for the Federal Research Division of the Library of Congress. ISBN 0-8444-0864-6. http://countrystudies.us/turkey/5.htm.\n↑ Mehmet Fuat Köprülü&Gary Leiser. The origins of the Ottoman Empire. পৃষ্ঠা. 33.\n↑ "Ottoman/Turkish Visions of the Nation, 1860–1950". https://books.google.com/books?id=qejRAQAAQBAJ&pg=PA180। আহৰণ কৰা হৈছে: 18 February 2015.\n↑ "Turkey, Mustafa Kemal and the Turkish War of Independence, 1919–23". Encyclopædia Britannica. 2007. http://www.britannica.com/eb/article-44425/Turkey। আহৰণ কৰা হৈছে: 2007-10-29.\n"https://as.wikipedia.org/w/index.php?title=তুৰস্ক&oldid=235686"ৰ পৰা অনা হৈছে


অসমীয়া কৌতুক || Assamese Jokes: চেংমাই কৌতুক\nShowing posts with label চেংমাই কৌতুক. Show all posts\n* আইনা ভাঙিলে কি শব্দ শুনা যাই বাৰু ??\nখেৰেং ? নহয় !\nখাৰাং ? ওহোঁ, নহয় !\nঠেকেচ ? নাই, নহয় !\nসেইটোও নাজানে ??\nআইনা ভাঙিলে পাকঘৰৰ পৰা এটা শব্দ শুনা যায় :\n"ভাঙিলিনে আইনাখন ? ভাঙ, ভাঙ, সোপাকে ভাঙি শেষ কৰ কটা কুলক্ষণীয়া ! কি যে আসাঠনীয়া জীৱ জন্ম দিলো ঐ..."\nLabels: Best Assamese Jokes, Couple Jokes, Jokes Best, Saturday MEME, অসম, অসমীয়া কৌতুক, চেংমাই কৌতুক\n.ভয় নাই বন্ধু !\nবি এ পাছ নিবনুৱা যুবক এজনে সুদীৰ্ঘ দিন চাকৰি বিচাৰি হাবাথুৰি খালে ৷\nএনেকুৱা এটা বিভাগ নাই য'ত তেওঁ চাকৰি বিচৰা নাই ৷\nসৰ্বশেষত তেওঁ চাকৰি বিচাৰি গ'ল চিৰিয়াখানাত ৷\nচিৰিয়াখানা কৰ্তৃপক্ষই যুৱকৰ অৱস্থা দেখি কলে,......\n.চাকৰি এটা আছে,..কিন্তু অস্থায়ী আৰু জটিল ৷\nযুৱকে যিকোনো চাকৰি কৰিবলৈকে সাজু বুলি কোৱাত কৰ্তৃপক্ষই তেওঁক চাকৰিটো দিলে ৷\nচিৰিয়াখানাত মৃত্যু হোৱা হৰিণাটোৰ ঠাইত নতুন হৰিণা এটা নহা পৰ্যন্ত যুৱকে হৰিণাৰ পোছাক পিন্ধি অভিনয় কৰিব লাগে ৷\nএসপ্তাহমান ভালেৰেই গ'ল ৷...................\nএদিন হঠাৎ "যুৱক" হৰিণাই নাচি-বাগি থাকোতে কাষতে থকা বাঘৰ গড়ালত পৰিলগৈ ৷\nবাঘৰ সন্মুখত মৃত্যু আসন্ন দেখি হৰিণাই কলে,..........................\n.হে প্ৰভু ! বি এ পাছ কৰাই এয়াহে দশা কৰিলা ৷\nবাঘে লগে লগে উত্তৰ দিলে,......ভয় নাই বন্ধু ! মই এম এ পাছ !!\nLabels: Best Jokes Assam, Google Assamese Jokes, Internet Jokes, Joke on Women, Thuluk joke, চেংমাই কৌতুক\nShop likeaWise Man\nRanjit দা আজি গধূলি পাচলি আনোগৈ বুলি বজাৰৰ ফালে ওলাই গৈছিল । ইটো সিটোকে পাচলিৰ দামবোৰ সোধিলে । জিকা দুটামান দেখি খুব মন গ'ল দাদাৰ মাছৰ স'তে জিকা দিয়া এসাঁজ খাবলে' ।\nভবা মতেই কাম, বেপাৰীক সুধিলে __ বোলো ককাই জিকাৰ দাম কিমান ?\nবেপাৰীয়ে ক'লে __ আধা কেজিত ২৫ টকা দাদা ।\nআমাৰ ৰণজিৎদাই ক'লে __ আউ বৰ দাম হে, ইমান দামী পাচলি খাব নোৱাৰিম দেই ।\nজিকা খোৱাৰ কথা মনতে সামৰি দাদাই বেপাৰীক সোধিলে__ দাংবদিৰ দাম কিমান ?\nবেপাৰী কাইটিয়ে ক'লে __ পোৱাত ১৫ টকা দাদা ।\nআমাৰ দাদাই ক'লে__ দিয়া তাকেই এপোৱা দিয়া, জিকা বৰ দাম ! আজি দাংবদিকে খাওঁ ।\nContributed by Tulika\nLabels: অসম, অসমীয়া কৌতুক, অসমীয়া গাজা, কৌতুক, চেংমাই কৌতুক\nBy: Pranab Kalita কামৰ পৰা উভতি আহোঁতে মাজে মাজে লগৰ বন্ধুৰ সংগত পৰি ৰঙা এটুপি খাব লগা হয়। তাকে লৈ ঘৰত সদায় য়ে অশান্তি। ৰাতি সদায় মদক ল...


নাৰী তুমি অনন্যা– ৰচনাঃ শ্ৰী সঞ্জীৱ মজুমদাৰ – ফটাঢোল\nবৈদিক যুগত নাৰীৰ স্থান আৰু অধিকাৰ পুৰুষৰ সমান আছিল। তৈত্তৰীয় উপনিষদত মাতৃক দেৱীৰ স্থান দিয়া হৈছিল বুলি উল্লেখ আছে। শতপথ ব্ৰাহ্মণৰ মতে পতিৰ সতে পত্নী লগত নাথাকিলে, বৈদিক যুগৰ যাগ-যজ্ঞ আদিৰ আহুতি গ্ৰহণ নহৈছিল। সেই যুগত নাৰী জাতিক দাসী বা অস্থাৱৰ সম্পত্তি বুলি ভবা নহৈছিল। যিমান কি গুৰুতৰ অপৰাধ নহ‌ওঁক কিয় নাৰীক হত্যা কৰাৰ অনুমতি নাছিল। এইবিষয়ে শতপথ ব্ৰাহ্মণত উল্লেখ আছে যে নাৰী লাৱণ্যৰ দেৱী হিচাবে বিবেচিত হৈছিল।\nবৈদিক যুগৰ পিছৰ সময়ছোৱাত নাৰীৰ সামাজিক স্থিতিৰ ভালেখিনি সলনি হৈছিল। এই সময়ছোৱাত শিশু বয়সৰ পৰা আৰম্ভ কৰি কৈশোৰ, যৌৱন, বিবাহৰ পৰৱৰ্তী জীৱনলৈকে নাৰীয়ে মানসিক আৰু শাৰীৰিক নির্যাতন সহ্য কৰিবলগীয়া হৈছিল। পুৰুষতান্ত্রিক সমাজত নাৰীৰ কোনো স্বাধীনতা নাছিল। অথচ মানব সভ্যতাৰ সূচনালগ্নৰ পৰত পুৰুষে যেতিয়া বনে-জঙ্গলে চিকাৰৰ সন্ধানত ঘুৰি ফুৰিছিল নাৰীয়ে তেতিয়া আগচোতালত বহি বিভিন্ন কৃষিপণ্যৰ বিপণন কৰিছিল। নাৰী সকলৰ হাত ধৰিয়েই মূলতঃ আমাৰ কৃষি কাৰ্য্যৰ সূচনা হৈছিল। অথচ সৌ সিদিনালৈকে নাৰীক ঘৰৰ চাৰিবেৰৰ মাজত আবদ্ধ কৰি ৰখাৰ চেষ্টা চলি আছিল।\nসমগ্ৰ বিশ্বৰ আধুনিক যুগৰ সূচনালগ্নৰ সময়ত যি উদাৰনৈতিক, মানবতাবাদী, যুক্তিবাদী আৰু গণতান্ত্রিক চিন্তাধাৰাৰ উন্মেষ ঘটিছিল তাৰ পূর্ণৰূপ পাইছিল অষ্টাদশ শতাব্দীৰ ফৰাচী বিপ্লৱৰ মাজেদি। ১৭৮৯ চনৰ ফৰাচী দেশৰ বৈপ্লৱিক চৰকাৰৰ জাতীয় সংসদে ঘোষণা কৰিছিল যে, “সকলো মানুহ স্বাধীন হৈ জন্ম গ্ৰহণ কৰিছে আৰু সকলো মানুহৰ অধিকাৰ সমান।” ফৰাচী বিপ্লৱৰ মাজেদি ইউৰোপত নাৰী অধিকাৰ জাগ্রত হয়। প্ৰকৃততে কোনো পৰিবর্তন সম্ভব নহয় যেতিয়ালৈ সমাজৰ এক উল্লেখযোগ্য অংশৰ বাবে পৰিবর্তনৰ প্রয়োজনীয়তা অনুভব কৰা নহয়, পৰিবর্তন সম্পর্কে সচেতন নহয়।\nঊনবিংশ শতাব্দীৰ ইংৰাজ দার্শনিক জন স্টুয়ার্ট মিল আছিল নাৰীমুক্তি আন্দোলনৰ এগৰাকী সক্ৰিয় সমর্থক আৰু প্ৰবক্তা। ১৮৬৯ চনত তেখেতে ৰচনা কৰা ‘দি চাবজেক্সন্ অব উইমেন’ নামৰ কিতাপখনত নাৰীক নিকৃষ্ট বুলি গণ্য কৰা পুৰুষ সমাজক যথেষ্ট নিন্দা কৰিছে। তেখেতৰ মতে, “আইনগতভাবে নাৰীক পুৰুষৰ অধীনত ৰখাটো ঘোৰতৰ অন্যায় আৰু ইয়াৰ ফলত মানব সমাজৰ অগ্রগতি চৰমভাবে ব্যাহত হৈছে। এই প্রথাৰ অৱসান ঘটাই কোনো পক্ষক কোনো বিশেষ সুবিধা নিদি আৰু কোনো অধিকাৰৰ পৰা বঞ্চিত নকৰি পুৰুষ ও নাৰীৰ সমান অধিকাৰ প্রতিষ্ঠা কৰা একান্ত আবশ্যক।’’\nনাৰীৰ অধিকাৰ সম্পর্কে এটা কথা জোৰ দি কব পাৰি যে, যেতিয়ালৈ নাৰীসকল নিজৰ মর্য্যদা আৰু দায়িত্ব সম্পর্কে অধিকতৰ সচেতন নহ’ব, তেতিয়ালৈ কেৱল আইনৰ দ্বাৰা তেওলোকৰ অধিকাৰ প্রতিষ্ঠা কৰা সম্ভব নহ’ব। বাস্তবত মানুহ জাতিৰ জীৱন তেতিয়াহে সুখী, সমৃদ্ধ আৰু অর্থবহ হ’ব যেতিয়া নেকি নাৰী-পুৰুষৰ মাজত সম্পর্কৰ আদান-প্ৰদান, বুজাবুজি আৰু পৰস্পৰৰ প্রতি শ্রদ্ধা, মৰম-চেনেহৰ ওপৰত ভিত্তি কৰি গঢ়ি উঠিব। এখন সমাজৰ মানদণ্ড অৰ্থাৎ কিমান উন্নত সেইয়া নির্ভৰ কৰিব সেই সমাজখনৰ নাৰীৰ অৱস্থান কিমান উন্নত তাৰ ওপৰত।\nসেয়ে নাৰীক সৃষ্টিশীল জগতৰ মূল চালিকা শক্তি হিচাপে গণ্য কৰা হয়। নাৰী সৰ্বগুণেৰে অলংকৃত। কাৰণ নাৰী মহিমাময়ী, নাৰী মমতাময়ী, নাৰী কৰুণাময়ী হোৱাৰ লগতে আদৰ্শ, দয়া, মমতা, সহনশীলতা, ধৈৰ্য্য, ত্যাগ আদি এশ এটা গুণৰ সমাহাৰ ঘটে এগৰাকী নাৰীৰ মাজত।\nসৃষ্টিকৰ্তাৰ আটাইতকৈ সুন্দৰ আৰু সৰ্বশ্ৰেষ্ঠ সৃষ্টিয়ে হৈছে নাৰী।\nইমানৰ পিছতো কিন্তু চকু চৰহা কিছুমানে নাৰীৰ অলংকাৰৰ প্ৰতি থকা দূৰ্বলতাহে দেখে অথচ সেইসকল মূঢ়মতিয়ে নাজানে যে এগৰাকী মহিলাই চকুপানীকো অলংকাৰৰ দৰেই পিন্ধি ফুৰে। যি অলংকাৰে নাৰীক প্ৰভাৱশালীও কৰি ৰাখে।\nআন এগৰাকী নাৰী বিদ্বেষী, অস্কাৰ ৱাইল্ডে কোৱা কথাষাৰ শুনিলেই গাটো ইচাট-বিচাট লাগি যায়। এই কথাষাৰৰ সত্যতা কিদৰে নিৰূপিত হব? “এগৰাকী নাৰী তেতিয়াহে সুখী হ’ব, যেতিয়া নেকি তেখেতক, দেখাত নিজৰ জীয়েকতকৈ দহ বছৰ সৰু যেন লাগিব।”\nএগৰাকী নাৰীৰ মনোজগত পুৰুষতকৈ বহু গুণে বেছি চফা, একেবাৰে ষ্ফটিকৰ দৰে পৰিষ্কাৰ কাৰণ ই প্ৰতি মূহুৰ্ততে সলনি হৈ থাকে।\nঈশ্বৰেও হেনো ঈভৰ আগতেই আদমক বনাইছিল কাৰন আদমক কেনেকৈ বনাব লাগিব, এই পৰামৰ্শ তেওঁ ঈভৰ পৰা লৈ দ্বিধাগ্ৰস্ত (confused) হ’বলৈ বিচৰা নাছিল।\nএইটো সঁচা যে নাৰীসকল পুৰুষতকৈ শান্তি প্ৰিয়। এবাৰ ভাবি চাওঁকচোন যদি এই পৃথিৱীৰ সকলো দেশৰ মুৰব্বী কেৱল নাৰীয়েই হ’লহেতেঁন, তেনেহলে যুদ্ধ বিগ্ৰহ নিশ্চয় কমিলেহেতেঁন। অৱশ্যে কেইখনমান দেশৰ মাজত ‘নমতা’ দিয়া-দিয়ি চলিলহেতেঁন।\nপ্ৰায়েই নাৰীসকলে কৰা অভিযোগ একেবাৰে সঁচা যে পুৰুষে দৰ-দাম কৰিব নাজানে আৰু বস্তুবোৰ কিনোতে বেছি দাম ভৰি আনে। পুৰুষে অতি প্ৰয়োজনীয় হ’লেহে ৫০ টকাৰ বস্তু এটা ১০০ টকাত কিনে, কিন্তু নাৰীয়ে ১০০ টকা দামী অলাগতিয়াল বস্তু এটা ৫০ টকাত পালে কিনিবই কিনিব, ই এশ শতাংশ নিশ্চিত ।\nবহুতে ভাবে যে প্ৰত্যেক গৰাকী নাৰীৰ জীৱনৰ ‘এইম ইন লাইফ’ হৈছে এজন ‘চাৰ্মিং প্ৰিন্স’ টাইপৰ প্ৰেমিক বা জীৱনসঙ্গীৰ সন্ধান আৰু ইয়াৰ বাবে প্ৰতীক্ষা কৰা। কিন্তু বহুতেই নাজানে যে নাৰীসকলৰ বেছিভাগৰেই জীৱনৰ লক্ষ্য হৈছে, কাঁহী কাঁহীয়ে দকচি খোৱা আৰু তেনেদৰে খোৱাৰ পিছতো শকত নোহোৱাকৈ থাকিবলৈ বিচৰা।\nযদি কোনো নাৰীৰ ফাঁচী হুকুম হয়, ফাঁচীকাঠলৈ যোৱাৰ আগেয়েও তেখেতে প্রসাধন ঠিক কৰাৰ বাবে সময় বিচাৰিব। এক ইঞ্চি ডাঠ প্ৰসাধনৰ প্ৰলেপৰ তৰপেৰে আবৃত কিছুমান নাৰী আছে, যাক ত্ৰিছ ফুট মান দূৰৰ পৰা চালে অপূৰ্ব সুন্দৰী যেন লাগে। অথচ দহ ফুট দূৰৰ পৰা চালেহে অনুভৱ হয় যে “আচলতে এইগৰাকী ত্ৰিছ ফুট দূৰত্বৰ পৰাই নিৰীক্ষণ কৰিবলগীয়া বস্তুহে।”\nআটাইতকৈ অপ্ৰিয় সত্যটো হৈছে যে এই পৃথিৱীৰ পৰা যদি পুৰুষ নামৰ প্ৰজাতিটো নোহোৱা হৈ যায় তেতিয়াহলে গোটেই পৃথিৱীখন শকত শকত সুখী মহিলাৰে ভৰি পৰিব।\nঈশ্বৰৰ মহানতাৰ ওপৰত মোৰ কোনোদিনেই সন্দেহ নাছিল আৰু যদি অকণমান আছিলো সেইয়াও দূৰ হৈ গ’ল যেতিয়া গম পালো যে আদমৰ বুকুৰ কামিহাড়ৰ পৰাই ঈশ্বৰে অনবৰতে উচ্চস্বৰত বাজি থকা লাউডস্পীকাৰ এটা তৈয়াৰ কৰিলে! ঈশ্বৰ সঁচাকৈয়ে মহান সৃষ্টিকৰ্তা। প্ৰণাম প্ৰভূ।\nআপুনি যেতিয়া এগৰাকী নাৰীক, কিতাপৰ দৰে পঢ়ি, নাৰী মনৰ সম্পূৰ্ণ ৰহস্য উদ্ঘাটন কৰিবলৈ যত্ন কৰিব, দেখিব আপোনাৰ লাইব্ৰেৰী কাৰ্ডখনৰ ম্যাদেই উকলি গৈছে।\nএগৰাকী মহিলাই ইচ্ছা কৰিলেই যিকোনো পুৰুষক ‘উল্লু’ বনাব পাৰে, যদিহে পুৰুষজন মহিলাগৰাকীৰ প্ৰেমত পৰে।\nআচলতে বেছিভাগ ছোৱালীয়েই বুদ্ধিমতী, আপুনি কেৱল তেওঁলোকৰ সন্মুখত বুৰ্বকৰ দৰে অভিনয় কৰিব জানিব লাগিব।\nযিহেতু ম‌ই এজন পুৰুষ ম‌ই ভাবো তুমি যি পিন্ধিছা বৰ ধুনীয়া। তুমি পাঁচ মিনিট আগতে পিন্ধা কাপোৰ যোৰো বৰ ধুনীয়া আছিল। তোমাৰ দুয়োপাত চেণ্ডেলো ধুনীয়া। খোপা বান্ধিলে বা নেবান্ধিলেও তোমাক ভালেই দেখি। তোমাৰ চুলিকোচা ধুনীয়া। তোমাক অকল ভালেই নহয়, অতি ভাল দেখি, তুমি যেনেকৈয়ে নোলোৱা লাগে। এতিয়া সোনকালে ওলাবানে? দেৰি হৈছে।\nৰাজনৈতিক জগতত, পুৰুষতকৈ নাৰীৰ সংখ্যা তাকৰ কাৰণ, ৰাজনৈতিক নেতাৰ দুয়োটা চেহেৰাত প্ৰসাধনৰ প্ৰলেপ দিবলৈ বহু বেছি সময়ৰ প্ৰয়োজন হ’ব।\nনাৰীয়ে চব জানে, চব বুজে, নজনা একো নাই। সেয়েহে এবাৰ এগৰাকী জ্ঞানী মহাপুৰুষে কৈছিল, “ম‌ই নাজানো, আপুনি কথাটো কোনোবা নাৰীক সোধক।”\nপ্ৰসাধনৰ সামগ্ৰী সমূহ প্ৰত্যেক গৰাকী নাৰীৰ বাবে আশীৰ্বাদ স্বৰূপ, কিন্তু যিবোৰ পুৰুষৰ ওচৰৰ দৃষ্টি দূৰ্বল (চকুৰ পাৱাৰ কম) তেনে পুৰুষবোৰ কিছুমান নাৰীৰ বাবে দেৱদূত।\nকিছুমান মূৰ্খ পুৰুষে নাৰীক মনে মনে থকাৰ উপদেশ দিয়ে, আনহাতে জ্ঞানী পুৰুষ সকলে “তোমাৰ ওঠযুঁৰি জপাই থ’লে, তোমাক বৰ ধুনীয়া দেখি” বুলি কয়।\nবিয়াৰ আগতে ক‌ইনাজনী ইমান ধুনীয়া! ইমান মৰমলগা! তামাম সুন্দৰী… ইত্যাদি কথাবোৰ পতিগৰাকীয়ে বহুবাৰ উচ্চাৰণ কৰে। বিয়াৰ পিছৰ সময়ছোৱাত কোন, কিমান ধুনীয়া, এইবোৰ কথাৰ কোনো অৰ্থ নাথাকে, কাৰণ আন্ধাৰত বগা মেকুৰীজনীও ক’লাই দেখি।\nমহিলাসকলে সদায় পুৰুষসকলে পাহৰা কথাবোৰক লৈ ব্যতিব্যস্ত হৈ পৰে, আনহাতে পুৰুষসকলে সদায় নাৰীয়ে পাহৰি নোযোৱা কথাবোৰক লৈ উদ্বিগ্ন হৈ থাকিবলগীয়া হয়।\nকোনো এগৰাকী মহিলাই যদি অকনো বিতৰ্ক নকৰাকৈ সুস্পষ্ট আৰু বিবেকসন্মত পৰামৰ্শ এটা গ্ৰহণ কৰিবলৈ অনিচ্ছা প্ৰকাশ কৰে, তেনেহলে বুজিব লাগিব তেখেত বিবাহিতা।\nআপোনাৰ পত্নীয়ে যদি আপুনি কিবা এটা কোৱাৰ পিছত “কি??” বুলি ডাঙৰকৈ কৈছে, এইটো নাভাবিব যে তেখেতে আপোনাৰ কথাটো শুনা নাই। তেনেক্ষেত্ৰত বুজিব লাগিব, আপুনি কোৱা কথাষাৰ সলাবলৈ আপোনাৰ পত্নীয়ে আপোনাক এক সুবৰ্ণ সুযোগ দিছে।\nএগৰাকী ঈৰ্ষাপৰায়ণ নাৰীয়ে চিবিআইতকৈয়ো অধিক দক্ষতাৰে বিষয়টো অনুসন্ধান কৰিব জানে ।\nযদি কোনো নাৰীয়ে নিজৰ আচল বয়সটো সচাঁকৈয়ে কৈ দিছে তেনেহ’লে তেনে নাৰীৰ পৰা সাৱধানে থাকক। তেখেতক কেতিয়াও বিশ্বাসত লৈ কোনো কথা নক’ব। কাৰণ তেখেতে যিকোনো কথাই মানুহৰ আগত কৈ দিব। কাৰণ যি গৰাকীয়ে নিজ জ্ঞাতিৰ ধৰ্ম ভংগ কৰিব পাৰে আনৰ কথা তেওঁ কিয় ভাবিব!\nপুৰুষসকলে বন্ধুবৰ্গ পালেই ইজনে সিজনক ”বোম কামোৰ” দি সমালোচনা কৰে ঠিকেই কিন্তু অন্তৰৰ পৰা কেতিয়াও সমালোচনা নকৰে। মহিলাসকলেও ইজনীয়ে সিজনীক লগ পালে হেয়াৰ ষ্টাইল, ৰূপ-চৰ্চা, সৌন্দৰ্য্যৰ প্ৰশংসা কৰে, কিন্তু অন্তৰৰ পৰা কেতিয়াও নকৰে। তেনে সময়ত কাষেৰে পাৰ হৈ গ’লে আপুনি কিবা জ্বলা পোৰাৰ গোন্ধ পাবই পাব।\nযদি আপুনি এগৰাকী মহিলাৰ বিষয়ে বিতংভাবে জানিবলৈ ইচ্ছা কৰে, তেনেহলে তেখেতৰ এগৰাকী বান্ধৱীৰ সন্মুখত তেখেতৰ প্ৰশংসা কৰি চাওঁক।\nনাৰী হৈছে এক দুৰ্বোধ্য ভাষা, সীমাহীন ৰহস্য। পুৰুষে কেতিয়াও বুজিবলৈ সক্ষম নহ’ল, হোৱা নাই আৰু কেতিয়াও নহ’ব। নাৰীসকলে দিনৰ দিনটো কি ভাবি কটায়, সেইটোও এক ৰহস্য।\nবহু বছৰ আগতে, “মোক দেখিবলৈ কেনে লাগিছে, বাৰু? ভাল লাগিছে নে? ক‌ওঁক না।” মহিলা সকলে সাজিকাছি ওলাই, সততে পতিদেবক সোধা ওপৰোক্ত প্ৰশ্নৰ পৰা পৰিত্ৰাণ পাবলৈ, এগৰাকী পীড়িত পতিয়ে ‘আইনা’ৰ আৱিষ্কাৰ কৰিছিল।\nনাৰীয়ে মাথো তিনিটা বস্তু বিচাৰে। নতুন নতুন কাপোৰ, প্ৰসাধন সামগ্ৰী আৰু প্ৰশংসাৰ বানপানী।\nবৰলা ভাইসকল, বিয়া পতাৰ আগতে, পাৰিলে এগৰাকী বুদ্ধিমতী, পৰমা সুন্দৰী আৰু মৰমীয়াল ছোৱালীৰ সন্ধান কৰি লোৱা। কিন্তু তিনিওগৰাকীক কেতিয়াও একেলগ হ’ব নিদিবা।\nনাৰীয়ে কিয় বুদ্ধিদীপ্ত পুৰুষক ভাল পায়? কাৰণ বিপৰীত শক্তিৰ মাজতহে আকৰ্ষণ সংঘটিত হয়।\nসৃষ্টিৰ আৰম্ভনিতে ঈশ্বৰে যেতিয়া নাৰীৰ সৃষ্টি কৰিছিল, ঈশ্বৰে পুৰুষক কথা দি কৈছিল যে পুৰুষৰ দুখ বুজা, সহনশীলা আৰু সৰলা নাৰী পৃথিবীৰ চুকে কোনে বিচাৰিলেই পোৱা যাব। কিন্তু ঈশ্বৰে পিছলৈ গোটেই পৃথিৱীখনকেই গোলাকাৰ বনাই দিলে।\nআপুনি যদি বিচাৰিছে যে কোনো এগৰাকী মহিলাই আপোনাৰ ক’বলগীয়া কথাখিনি মনোযোগেৰে শুনক, তেনেহ’লে আপোনাৰ ক’বলগীয়া কথাখিনি মহিলা গৰাকীৰ ওচৰত থকা, অইন এগৰাকী মহিলাক ক‌ওঁক।\nমহিলাসকলে কেতিয়াও, আপুনি নিজে ভবা কথাটো শুনিবলৈ নিবিচাৰে। আচলতে মহিলাসকলে তেওঁলোকে নিজে ভবা কথাটোহে, বৰ গভীৰ ভাবে আপোনাৰ মুখেৰে শুনিবলৈ বিচাৰে।\nযদি আপোনাৰ পত্নীয়ে কয়, “আপুনি যি ভাল দেখে সেইটোৱেই কৰক।” ভুলতো যি মন যায় সেইটো কৰিবলৈ গৈ বিপদ চপাই নল’ব। মনত ৰাখিব, সেইয়া প্ৰকৃততে আপোনালৈ জাৰী কৰা এক সাৱধান বাণীহে।\nনাৰী সকলক সন্তুষ্ট কৰাৰ মাথোঁ দুটাই পদ্ধতি আছে আৰু সেইয়া কোনেও নাজানে। মনোবৈজ্ঞানিক চিগমণ্ড ফ্ৰয়েডে কৈছিল,”ম‌ই ত্ৰিছ বছৰ ধৰি নাৰীৰ আত্মাৰ ওপৰত অধ্যয়ন কৰিলো, কিন্তু আজিলৈ নাৰীয়ে কি বিচাৰে বুজিয়েই নাপালো।”\nশেষত বৰলা সকললৈ এক বিনামূলীয়া উপদেশ, “প্ৰত্যেক গৰাকী পুৰুষে বিয়া পতা উচিত। অকল সুখেই মানুহৰ জীৱনত সৰ্বস্ব নহয়।”\nনাৰী! নাৰী হৈছে পূৰ্ণ ৰহস্য।\nনাৰী আচলতে আদি শক্তি আনহাতে পুৰুষ হৈছে সহন শক্তি।\nঅধিকাংশ ৰূপহীৰ হাঁহিৰ শোভা মাংসপেশীৰহে কৃতিত্ব, হৃদয়ৰ কৃতিত্ব নহয়।\nনাৰীয়ে প্রথম প্রেমিকক কিবা কথাত ঘৃণা কৰিলেও কেতিয়াও পাহৰিব নোৱাৰে। ঠিক যিদৰে পৰিষ্কাৰ পানী কাগজত পৰিলে শুকাই যোৱাৰ পিছতো দাগ থাকি যায়।\nভদ্র ল’ৰাৰ প্ৰতি কেতিয়াও ছোৱালীবোৰৰ হৃদয়ত প্ৰেমৰ অনুভূতি নহয়, হয় মাথোঁ সহানুভূতি।\nনাৰীৰ চকুত দুই ধৰণৰ অশ্রু থাকে, এবিধ দুখৰ, আনবিধ ছলনাৰ।\nবিয়া হৈছে এক জুৱা খেল য’ত পুৰুষে বাজী ৰাখে ‘স্বাধীনতা’ আৰু নাৰীয়ে বাজী ৰাখে ‘সুখ’।\nনাৰীয়ে ব্যাক্তিগত চাহিদাৰ ওচৰত কেতিয়াও পৰাজিত নহয়।\nযিগৰাকী পুৰুষে নাৰীক বুজি পায়, সেই পুৰুষজনে পৃথিৱীৰ যিকোনো বস্তু বুজি পোৱাৰ গৌৰৱ কৰিব পাৰে।\nঅৱশেষত, নাৰীয়ে ব্যৱহাৰ কৰা কপালৰ টিপটোৰ আঠা নাইকিয়া হ’লেও সেইটো যত্ন সহকাৰে ৰাখে। এযোৰ কানণফুলিৰ এপাত হেৰুৱালেও আনপাত পেলাই নিদিয়ে। পুৰণি শাৰী, পুৰণি মেখেলা-চাদৰ, ভঙা খাৰু, নষ্ট হৈ যোৱা মোবাইল আদি কোনোদিন কামত নাহে বুলি জনাৰ পিছতো এইবোৰ সযতনে ৰাখে।\nএই সকলোবোৰৰ কাৰণ হৈছে নাৰীৰ মমতা। নাৰীয়ে এই মমতাৰ বাবেই পেলনীয়া বস্তুও নেপেলায়। অসংখ্য কষ্ট, যন্ত্রণা পোৱাৰ পিছতো নাৰীয়ে এই মমতাৰ বাবেই এটা প্ৰেম, এটা সম্পর্ক, এখন সংসাৰৰ স্থায়িত্ব বজাই ৰাখিবলৈ যৎপৰোনাস্তি চেষ্টা কৰে।\nএই মমতাৰ বাবেই নাৰী সকলোৰেই ‘মা’ হ’ব পাৰিছে আৰু এইয়া মাথোঁ এগৰাকী নাৰীৰ বাবেহে সম্ভৱ। সেইবাবেই হয়তো মমতাময়ীৰ কোনো পুৰুষবাচক শব্দ নাই!\nম‌ই গৰ্বিত যে মোৰ মা এগৰাকী নাৰী।\nঅৱশেষত দিলে ব্ৰহ্মাস্ত্ৰপাট এৰি।\nবঢ়িয়া লাগিল সঞ্জীৱ!\nসুন্দৰ নাৰী বিশ্লেষণ । পঢ়ি বহুত ভাল লাগিল ।\nনাৰী বিশ্লেষণ কৰিলে ন\nবৰ সুন্দৰ বিশ্লেষণ৷ ভাল লাগিল৷